text:
ገበር
ክትጽሊ ይግብኣካ ድዩ፧
‘ኣምላኽ ንዅሉ ነገራት፡ እንተላይ ሓሳባተይን ግብርታተይን ዚፈልጥ እንተ ዀይኑ፡ ስለምንታይ እየ ኽጽሊ ዘሎኒ፧’ ኢልካ ትሓትት ትኸውን። ከምኡ ኢልካ ምሕታትካ ድማ ብቑዕ እዩ። ከመይሲ፡ የሱስ፡ “ኣቦኹም ገና ኸይለመንኩምዎ ዜድልየኩም ይፈልጥ እዩ” ኢሉ ነይሩ እዩ። (ማቴዎስ 6:8) እቲ ንጉስ ጥንታዊት እስራኤል ዝነበረ ዳዊት እውን፡ “ጐይታየ፡ ሓንቲ ቓል ኣብ መልሓሰይ ከየላስ፡ እንሆ፡ ኵሉ ትፈልጥ ኢኻ” ኢሉ ጽሒፉ ኣሎ። (መዝሙር 139:4) ስለምንታይ ደኣ ኢና እሞ እንጽሊ፧ ነዛ ሕቶ እዚኣ ንምምላስ፡ መጽሓፍ ቅዱስ ብዛዕባ ጸሎት ኣገልገልቲ ኣምላኽ እንታይ ከም ዚብል ንርአ። *
“ንኣምላኽ ቅረብዎ፡ ንሱ እውን ኪቐርበኩም እዩ።”—ያእቆብ 4:8
ጸሎት ንኣምላኽ ንኽንቀርቦ ይሕግዘና
መጽሓፍ ቅዱስ፡ የሆዋ * ኣምላኽ ኵሉ ኸም ዚፈልጥ ዚገልጽ እኳ እንተ ዀነ፡ ኣምለኽቱ ብዛዕባ ዚገብርዎ ተግባራት ኣብ ምጽብጻብ ጥራይ ከም ዘይግደስ እውን ይሕብር እዩ። (መዝሙር 139:6፣ ሮሜ 11:33) እቲ ደረት ኣልቦ ተዘክሮኡ፡ ከምቲ ንውልቀ ሰባት ዚምልከት ሓበሬታ ዚምዝግብ ኮምፕዩተር ኣይኰነን። ኣምላኽ ክንቀርቦ ስለ ዚደልየና ብዛዕባ ውሽጣዊ ሓሳባትና እዩ ዚግደስ። (መዝሙር 139:23, 24፣ ያእቆብ 4:8) በዚ ምኽንያት እዚ ድማ እዩ የሱስ ንደቀ መዛሙርቱ ንኺጽልዩ ዘተባብዖም። ይኹን እምበር፡ የሱስ፡ ኣቦኡ ብዛዕባ እቲ ዜድልየና ዘበለ መሰረታዊ ነገራት ዚፈልጥ ምዃኑ እውን ይግንዘብ ነይሩ። (ማቴዎስ 6:6-8) ሓሳባትና ንፈጣሪና ንገልጸሉ እንተ ዄንና፡ ብዝያዳ ኽንቀርቦ ኢና።
ሓድሓደ ግዜ፡ ኣብ ጸሎትና እንታይ ኢልና ኸም እንጠቅስ ብንጹር ንኽንፈልጥ የጸግመና ይኸውን። ኣብ ከምዚ ዝኣመሰለ ዅነታት፡ ኣምላኽ ዜድልየና ዘበለ ምእንቲ ኼማልኣልና፡ ክንዮ እቲ ኽንገልጾ ዜሸግረና ስምዒታትና ኺርእን ነቲ ብዛዕባ ዅነታትና ዘለዎ ፍጹም ፍልጠት ኪጥቀመሉን ይኽእል እዩ። (ሮሜ 8:26, 27፣ ኤፌሶን 3:20) ብዘይተጸበናዮ መገድታት እውን ከይተረፈ፡ ኢዱ ብምእታው ከም ዝሓገዘና ምስ እንግንዘብ፡ ከም ዝቐረብናዮ ዀይኑ ይስምዓና።
ኣምላኽ ንዅሉ ጸሎት ድዩ ዚምልሶ፧
መጽሓፍ ቅዱስ፡ እቲ ዅሉ ዚኽእል ኣምላኽ ንጸሎት እሙናት ኣገልገልቱ ኸም ዚምልሶ የረጋግጸልና እዩ፣ ንገሊኡ ጸሎት ዘይሰምዓሉ ምኽንያት እንታይ ምዃኑ እውን ይገልጸልና እዩ። ንኣብነት፡ ኣብ ጥንታዊት እስራኤል፡ ዓመጽ ኣስፋሕፊሑሉ ኣብ ዝነበረ እዋን፡ ኣምላኽ ንነብዪኡ ኢሳይያስ ነቶም ህዝቢ፡ “ምህለላ እኳ እንተ ኣብዛሕኩም፡ ኣይሰምዕን እየ፡ ኣእዳውኩም ደም መሊኤን እየን” ኢሉ ንኺነግሮም ኣዘዞ። (ኢሳይያስ 1:15) ስለዚ እምበኣር፡ እቶም ንሕግታት ኣምላኽ ዚንዕቁ ወይ ከኣ ብጌጋ ተደሪኾም ዚጽልዩ ሰባት፡ ጸሎቶም ንኺስማዕ ትጽቢት ኪገብሩ ኸም ዘይክእሉ ንጹር እዩ።—ምሳሌ 28:9፣ ያእቆብ 4:3።
ብኣንጻሩ ድማ፡ መጽሓፍ ቅዱስ፡ “ከምቲ ፍቓዱ ጌርና እንልምኖ ዘበለ፡ ይሰምዓና እዩ” ይብል። (1 ዮሃንስ 5:14) እዚ ኺብሃል ከሎ ግና፡ ኣምላኽ ንኣገልገልቱ፡ ንዅሉ ልመናኦም ብኡብኡ ይምልሰሎም እዩ ማለት ድዩ፧ ከምኡ ማለት ኣይኰነን። ንመረዳእታ፡ ኣብነት ሃዋርያ ጳውሎስ ንርአ። ሃዋርያ ጳውሎስ፡ ‘ካብ ስጋኡ እሾኽ ኪርሕቀሉ’ ንኣምላኽ ሰለስተ ሳዕ ለሚንዎ እዩ። (2 ቈረንቶስ 12:7, 8) ምናልባት ጳውሎስ ብሕዱር ሕማም ዓይኒ ይሳቐ ነይሩ ኪኸውን ይኽእል እዩ። በዚ ኸኣ ኣዝዩ ይጕሂ ነይሩ ኪኸውን ኣለዎ። ውህበት ምፍዋስ ተዋሂብዎ ነይሩ፡ ምዉታት እውን ከይተረፈ ኣተንሲኡ እዩ። ነቲ ናይ ገዛእ ርእሱ ሕማም ግና ኺጽመሞ የድልዮ ነበረ። (ግብሪ ሃዋርያት 19:11, 12፣ 20:9, 10) ጸሎቱ በቲ ዝደለዮ መገዲ እኳ እንተ ዘይተመለሰ፡ ነቲ ኣምላኽ ዝሃቦ ምላሽ ብሞሳ ተቐቢልዎ እዩ።—2 ቈረንቶስ 12:9, 10።
“እቲ ኣብኡ ዘሎና እምንቶ እዚ እዩ፦ ከምቲ ፍቓዱ ጌርና እንልምኖ ዘበለ፡ ይሰምዓና እዩ።”—1 ዮሃንስ 5:14
ገሊኦም ኣብ መጽሓፍ ቅዱስ ተጠቒሶም ዘለዉ ሰባት፡ ምስ ጸለዩ፡ ጸሎቶም ብተኣምራዊ መገዲ ኸም እተመለሰሎም ዚከሓድ ኣይኰነን። (2 ነገስት 20:1-7) ግናኸ፡ እቲ በዚ መገዲ እዚ ዚውሃብ ዝነበረ መልሲ፡ ብግዜ መጽሓፍ ቅዱስ እውን ከይተረፈ፡ ልሙድ ኣይነበረን። ገሊኦም ኣመንቲ፡ ኣምላኽ ንጸሎቶም ከም ዘይመለሰሎም ኰይኑ ምስ ተሰምዖም እተጨነቑሉ ግዜያት ነይሩ እዩ። ንጉስ ዳዊት፡ “ዎ እግዚኣብሄር፡ ክሳዕ መኣዝ ኢኻ ፈጺምካ እትርስዓኒ፧” ኢሉ ሓቲቱ ነይሩ እዩ። (መዝሙር 13:1) እዚ እሙን ሰብኣይ እዚ፡ የሆዋ ብዙሕ ሳዕ ከም ዘድሓኖ ምስ ተገንዘበ ግና፡ ነታ ኣብ ኣምላኽ ዝነበረቶ እምንቶ እንደገና ኣደልደላ። ኣስዕብ ኣቢሉ ኸኣ፡ “ኣነ ግና ብምሕረትካ እውከል አሎኹ” በለ። (መዝሙር 13:5) ሎሚ ዘለዉ ኣገልገልቲ ኣምላኽ እውን ልክዕ ከም ዳዊት፡ የሆዋ ንልመናኦም ምላሽ ከም ዚህበሉ ኽሳዕ ዚግንዘቡ፡ ከይተሓለሉ ኺጽልዩ ኣለዎም።—ሮሜ 12:12።
ኣምላኽ ንጸሎት ብኸመይ ከም ዚምልሶ
ኣምላኽ ብሓቂ ዜድልየና ነገራት ይህበና።
ሓለይቲ ወለዲ፡ ንዅሉ እቲ ደቆም ዚሓትዎም ነገራት ኣብቲ ደቆም ዚደለይዎ ግዜ ዚህብዎም ኵሉ ሳዕ ኣይኰኑን። ብተመሳሳሊ፡ ኣምላኽ ንጸሎትና በቲ ዝደለናዮ መገዲ፡ ወይ ከኣ ኣብቲ ዝደለናዮ እዋን ምላሽ ኣይህበናን ይኸውን። ይኹን እምበር፡ ልክዕ ከም ሓደ ፈቃር ኣቦ፡ ነቲ ብሓቂ ዜድልየና ነገራት ኣብ ግቡእ ግዜኡን ብግቡእ መገድን ከም ዚህበና ኽንተኣማመን ንኽእል ኢና።—ሉቃስ 11:11-13።
ኣምላኽ ብዘይተጸበናዮ መገዲ ይምልሰልና ይኸውን።
ካብ ሓደ ቐጻሊ ዝዀነ ጸገም ዕረፍቲ ኽንረክብ ምስ እንጽልኸ፧ እቲ ጸገም እቲ ብተኣምራዊ መገዲ ስለ ዘይተፈትሐ፡ የሆዋ ኸም ዘይመለሰልና ጌርና ኽንድምድም ይግባእዶ፧ ብኣንጻሩ እኳ ደኣ፡ ኣምላኽ ብዘይተጸበናዮ መገዲ ደጊፉና እንተ ዀይኑ ኽንምርምር ይግባእ። ንኣብነት፡ ሓደ ሓላዪ ፈታዊና፡ ኣብ ግዜኡ ኸም ዓቕሙ ሓጊዙና ኪኸውን ይኽእል እዩ። (ምሳሌ 17:17) የሆዋ ነቲ ግዱስ ፈታዊና ንኺረድኣና ደሪኽዎ ኪኸውን ይኽእል እዩ። ብተወሳኺ፡ ኣምላኽ ንልመናና ብመጽሓፍ ቅዱስ ኣቢሉ እውን ኪምልሰልና ይኽእል እዩ። ኣብ መጽሓፍ ቅዱስ፡ ንሓደ ዜጸግመና ዅነታት ንኽንጻወሮ ዚሕግዘና ምስትውዓል ክንረክብ ንኽእል ኢና።—2 ጢሞቴዎስ 3:16, 17።
ኣምላኽ ንህዝቡ፡ ብሕታዊ ጸገማት ኬጋጥሞም ከሎ፡ መብዛሕትኡ ግዜ ነቲ ጸገም እቲ ንኺጻወርዎ ዚሕግዞም ሓይሊ ደኣ እዩ ዚህቦም እምበር፡ ኣየወግደሎምን እዩ። (2 ቈረንቶስ 4:7) ንኣብነት፡ የሱስ ሓደ ኸቢድ ፈተና ምስ ኣጋጠሞ፡ ኣብ ስም ኣቦኡ ጸርፊ ምእንቲ ኸየምጽእ ኢሉ፡ ነቲ ፈተና እቲ ኺውገደሉ ምስ ለመነ፡ የሆዋ ንወዱ፡ ዜበርትዖ መልኣኽ ለኣኸሉ። (ሉቃስ 22:42, 43) ሎሚ እውን ብተመሳሳሊ፡ ኣምላኽ ንሓደ ናይ ቀረባ ፈታዊና፡ ኣብቲ ብዝያዳ ዜድልየና ግዜ ምጽንናዕ ንኺህበና ኺጥቀመሉ ይኽእል እዩ። (ምሳሌ 12:25) ከምዚ ዓይነት መልሲ ዘይንጹር ስለ ዝዀነ፡ ነቲ ኣምላኽ ንጸሎትና ምላሽ ዚህበሉ መገድታት ወትሩ ነቒሕና ኽንከታተሎ ኣሎና።
ኣምላኽ ንገሊኡ ጸሎት ምላሽ ዚህበሉ፡ ኣብቲ ዝመደቦ ግዜ እዩ።
መጽሓፍ ቅዱስ፡ እቲ ዅሉ ዚኽእል ኣምላኽ ንትሑታት ውልቀ ሰባት “ብግዜኡ” ሞገሱ ኸም ዜርእዮም ይገልጽ እዩ። (1 ጴጥሮስ 5:6) ስለዚ፡ እቲ ብቕንዕና ዘቕረብናዮ ጸሎት ቅልጡፍ መልሲ ዘይረኸበ እንተ መሲሉና፡ የሆዋ ኸም ዘይተገደሰልና ዀይኑ ኺስምዓና የብሉን። ኣብ ክንዳኡስ፡ እቲ ሓላዪ ፈጣሪና፡ መጠነ ሰፊሕ ፍልጠት ስለ ዘለዎ፡ ንልመናና ብመሰረት እቲ ንዓና ዚጠቕመና መገዲ ንኺምልሰልና ኢሉ ኸም ዚግምግሞ ፍሉጥ እዩ።
“እምበኣር፡ ብግዜኡ ንሱ ልዕል ምእንቲ ኼብለኩም፡ ኣብ ትሕቲ እታ ሓያል ኢድ ኣምላኽ ትሕት በሉ።”—1 ጴጥሮስ 5:6
ንመረዳእታ፡ ንእሽቶ ወድኻ ብሽክለታ ኽትዕድገሉ ምስ ዚሓትተካ፡ ብኡብኡዶ ትዕድገሉ ኢኻ፧ ብሽክለታ ንኺዝውር ብቕዓት ዘይብሉ ዀይኑ እንተ ተሰሚዑካ፡ ኣብዚ እዋን እዚ ንኸይትዕድገሉ ትውስን ትኸውን። ኣብቲ ንዕኡ ዚጠቕሞ እዋን ግና ከም እትዕድገሉ ፍሉጥ እዩ። ንሕና እውን ከየቋረጽና እንተ ጸሊና፡ ኣምላኽ ነቲ ‘ልብና ዚደልዮ’ ቕቡል ነገር፡ ብግዜኡ ኺህበና እዩ።—መዝሙር 37:4።
የሆዋ ንጸሎትካ ኸም ዚሰምዖ እምንቶ ይሃሉኻ
መጽሓፍ ቅዱስ፡ ንናይ ሓቂ ክርስትያናት፡ ኣብ ጸሎት ዘለዎም እምንቶ ንኸየጥፍኡ ይምሕጸኖም እዩ። ገሊኣቶም፡ ‘እዚ ኻብ ክትገብሮ ኽትዛረበሉ ይቐልል’ ይብሉ ይዀኑ። ቀጻሊ ዝዀነ ጸገም ወይ ከኣ ዘይፍትሓውነት የጋጠመና እንተ ኣልዩ፡ ኣምላኽ ክሳዕ ዚምልሰልና ኽንጽበ ይኸብደና ይኸውን። ግናኸ፡ ነቲ የሱስ ብዛዕባ ኸይተሓለልካ ምጽላይ ዝሃቦ ትምህርቲ ኽንዝክሮ ይግባእ።
የሱስ ብዛዕባ ሓንቲ፡ ፍትሒ ምእንቲ ኼውጽኣላ ደጋጊማ ናብ ሓደ ዘይፍትሓዊ ፈራዲ እትኸይድ ድኻ መበለት ዚገልጽ ምሳሌ ሂቡ ኣሎ። (ሉቃስ 18:1-3) እቲ ፈራዲ መጀመርታ ኺሕግዛ እኳ እንተ ዘይደለየ፡ ኣብ መወዳእታ ግና፡ “እናመጸት ከይተሰልክየንስ፡ ፍትሒ ደኣ ኸውጽኣላ” ኢሉ ሓሰበ። * (ሉቃስ 18:4, 5) ሓደ ዘይፍትሓዊ ፈራዲ እኳ ምእንቲ ኸይጽረፍ ኢሉ ንሓንቲ ድኻ መበለት ዚሕግዛ ኻብ ኰነ፡ እቲ ሓላዪ ኣምላኽና ግዳ “ነቶም መዓልትን ለይትን ናብኡ ዚጭርሑ” ሰባት ክንደይ ኣብዚሑ ፍትሒ ዘየውጽኣሎም። ከምቲ የሱስ ዝበሎ፡ “ቀልጢፉ ፍትሒ ኼውጽኣሎም እዩ።”—ሉቃስ 18:6-8።
“ብቐጻሊ ለምኑ እሞ፡ ኪውሃበኩም እዩ።”—ሉቃስ 11:9
ሓድሓደ ግዜ ሓገዝ ወይ ሞገስ ንኺውሃበና ደጋጊምና ሓቲትና ኽንከውን ንኽእል ኢና፣ ግናኸ ተስፋ ኽንቈርጽ የብልናን። ከይተሓለልና ምስ እንጽሊ፡ ኣብ ህይወትና ኢድ ኣምላኽ ንኽንርኢ ልባዊ ድሌት ከም ዘሎና ኢና እነርኢ። ብዘይካዚ፡ ኣምላኽ ንልመናና ብኸመይ ከም ዚምልሶ ንኸነለሊ ንመሃር፡ እዚ ኸኣ ንኣምላኽ ንኽንቀርቦ ይሕግዘና። እወ፡ ብእምነት ከይተሓለልና እንተ ጸሊና፡ የሆዋ ነቲ ቕቡል ጸሎትና ኸም ዚምልሰልና ኽንተኣማመን ንኽእል ኢና።—ሉቃስ 11:9።
^ ሕ.ጽ. 3 ኣምላኽ ንጸሎትና ኺሰምዖ ንደሊ እንተ ዄንና፡ ብቕዓታቱ ንኸነማልእ ብቕንዕና ኽንጽዕር ኣሎና። ከምዚ እንተ ጌርና፡ ነቲ ኣብዛ ዓንቀጽ እዚኣ ተገሊጹ ዘሎ ሓይሊ ጸሎት ኣብ ህይወትና ኽንምከሮ ኢና። ዝያዳ ሓበሬታ እንተ ደሊኻ፡ ኣብታ ብናይ የሆዋ መሰኻኽር እተሓትመት፡ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ምዕራፍ 17 ርአ። ኣብ www.jw.org/ti እውን ትርከብ እያ።
^ ሕ.ጽ. 5 የሆዋ ኣብ መጽሓፍ ቅዱስ ዚርከብ ስም ኣምላኽ እዩ።
^ ሕ.ጽ. 22 ብግዜ መጽሓፍ ቅዱስ፡ ኣምላኽ ንፈራዶ እስራኤል፡ ንመበለታትን ንዘኽታማትን ፍሉይ ቈላሕታ ኺገብሩሎም ይደልዮም ነበረ።—ዘዳግም 1:16, 17፣ 24:17፣ መዝሙር 68:5።


c: text/html

text:
ኣባይ ወልዱን ግዳያት እቲ ድርቅን
(ብናትና ኣዛሂል – መቐለ)
“ነቲ ተፈጢሩ ዘሎ ድርቂ ንምፅዋር ዋላ ካብ በጀት ልምዓት መንግስቲ ነኪዩ ክጥቀም እዩ።” ር/ም|ም ኣባይ ወልዱ
“ልዕሊ ቀለብ ዘጨንቐና ዝሰተ ማይ እዩ። ቀለብ ሰብን እንስሳን እውን ካብቲ ኣብዚ ሐዚ እዋን ዘሎ ሓገዝ ንላዕሊ ጠመተ ይገበረሉ።” ግዳያት ድርቂ
ኮፍ ዝበላለሉ ወንበር ኣብቲ ኣዳራሽ ካብ ዘሎ ህዝቢ ኣብ ማእኸል እዩ። ዕድል ተዋሂብወን ሪኢቶ ምሃብ ጀሚረን። ህዝቢ ኣኪብካ ኣብ እዋናዊ ጉዳይ ንምዝታይ መራሕቲ ብምምፀኦም ሓጎስ ከምዝተሰምዐን ብምግላፅ እየን ሓሳበን ምዝራብ ዝጀመራ ነባሪት ወረዳ ራያ ዓዘቦ ጣብያ ካራ ዓዲሽዎ ወ/ሮ ድሮይቱ ኣራርሶ። ደጋጊመን “ሃምና ሎሚ ልበለ ድርቂ ርእና ኣይንፈልጥይ” ናበላ ይዛረባ “ቆልዓ ልበልዖ ሸዊት ለይብሉ ልሓይኾ ቃንጫ ለይብሉ ኡ ድርቂ ሎሚ ዘመን” ይብላ ክንደየናይ ከቢድ ምዃኑ እቲ ድርቂ ንምግላፅ ። ካብ ኩሉ ንላዕሊ ግና ጉዳይ ቀለብ እንስሳን መስተ ማይን ከምዘጨነቐን ዝተዛረባ በቲ ላዛ ራዩቶት ኣቢለን “ካብ ኩሉ ድላዕሊ ዳሕስበና ናወርቂ ነገር ኡ (ራዮቶት ንከፍቶም ወርቂ፣ ገንዘብ… እናበሉ እዮም ዝፅውዕወን)። ኣብቲ ኣዳራሽ ዝነበረ ህዝቢ ምስ ወግዒ ወይዘሮ ድሮይቱ ከምዝተስማዕምዑ ንምግላፅ ጣቕዒት ኣዕሚሮምዎ።
ኣብ ትግራይ ኣብ ዘመነ ምህርቲ 2007/2008 ብምኸንያት ኢሊኖ ዘምፀኦ ሕፅረት ዝናብ ብድርቂ ዝተጠቕዓ ዞባታት ደቡብ፣ ደቡብ ምብራቕ፣ ምብራቕን ክፋል ማእኸልን እዩ። ቢሮ ሕርሻን ልማዓት ገጠርን ትግራይ ኣብ መፈለምታ ወርሒ ጥቅምቲ 2008 ዘውፀኦ ሓበሬታ ከምዘመላኽቶ እቲ ድርቂ ኣብ 21 ወረዳታት ትግራይ 196 ጣብያታት ሓደጋ ኣብሒኙ እዩ። በዚ ድማ 899,338 ህዝቢ ንሓገዝ ኢዱ ዘርጊሑ እዩ።
እቲ ድርቂ ከጋጥም ከምዝኽእል መንግስቲ ትግራይ ተረዲኡ ካብ ወርሒ ሚያዝያ 2007 ዓ.ም ጀሚሩ ምዳላዋት ከምዝገበረ እዩ ኣተሓባባሪ ኣውራ ከይዲ ስራሕ ቅድመ መጠንቀቕታን ምክልኻል ሓደጋን ምርግጋፅ ውሕስና ምግቢ ቢሮ ሕርሻን ልምዓት ገጠርን ትግራይ ኣይተ መስፍን ወልዱ ዝዛረቡ። ኣብ ኩሎም ከባቢታት ትግራይ ሳላ ስራሕቲ ጠሊ ዓቀብቲ ዝተኻየደ እቲ ድርቂ ከብፀሖ ይኽእል ዝነበረ ዝኸፍአ ሳዕቤን ክንኪ ኪኢሉ ኢሎም። እቲ ድርቂ ምስ ኣጋጠመ ሓገዝ ንዘድልዮም ወገናት ክሳብ ወርሒ ጥቅምቲ መፈለምታ ኣብ ዝነበረ ግዘ 152 ሽሕ ኩንታል እኽሊ ናብ ህዝቢ ከምዝተኸፋፈለ እዮም ተዛሪቦም። እቲ ይወሃብ ዘሎ ሓገዝ ከከም ኩነታቱ ነቲ ዝገደደ እናተመረፀ እዩ ዝወሃብ ዘሎ ኢሎም ኣይተ መስፍን።
ብቐፃሊ ቑፅሪ ተሓገዝቲ ክውስኽ ስለ ዝኸእለ መንግስቲ እኹል ምድላዋት ገይሩ እዩ ኢሎም።
ብር/ምም ኣባይ ወልዱ ዝምራሕ ዑደት ላዕሎት ሓለፍቲ ስራሕ ትግራይ
6 ጥቅምቲ 2008 ኣብ ዞባ ምብራቕ (ወረዳታት ኣፅቢ ወንበርታን ክልተ ኣውላዕሎን) 15 ጥቅምቲ 2008 ኣብ ዞባ ደቡብ (ወረዳታት ራያ ዓዘቦን ራያ ኣላማጣን) 26 ጥቅምቲ 2008 ኣብ ዞባ ደቡብ ምብራቕ (ወረዳ እንደርታ) ርእሰ ምምሕዳር ትግራይ ኣይተ ኣባይ ወልዱ ዝመርሕዎ ላዕሎት ሓፍቲ ስራሕ ትግራይ ምስ ብድርቂ ዝተጎድኡ ወገናት ዝዘተይሎም ዕለታት እዮም።
ኣብ ወረዳታት ኣፅቢ ወንበርታን ክልተ ኣውላዕሎን ካብ ህዝቢ እቲ ከባቢ ዝተልዓሉ ሕቶታት ተመሳሰልቲ እዮም።
· ሕፅረት ዝስተ ማይ ንሰብን እንስሳን ኣሎ።
· እንስሳና ንቕልበሉ ተረፍ ፍርያት እኳ የለን።
· ብምኽንያት እቲ ድርቂ ስደት መናእሰይ ወሲኹ።
· ተምሃሮ ትምህርቶም የቋርፁ ኣለዉ።
· ሓገዝ ቀለብ ሰብን እንስሳን ይምፅእ ኣሎ ሕፅረት ግና ኣሎ ጠመተ ይገበረሉ።
ኣብ ወረዳታት ራያ ዓዘቦ ራያ ኣማጣን እንደርታን ዝተልዓሉ ሕቶታት ሪኢቶታን ምቁራፅ ተምሃሮ ብምኽንያት ድርቂን ምውሳኽ ስደትን ኣንፅራዊ ዳሓን እዩ።
· ኣብ ጎልጎል ራያ ዝተዃዓታ ዓሞቕቲ ጎዳጕዲ ኣብ ጥቕሚ ይውዓላ ። ዘሎ ሕፅረት ዝስተ ማይ ንሰብን እንስሳን ከቃልል ስለ ዝኽእል።
· ጉዳይ ቀለብ እንስሳ ዓብዪ ቱኹረት ይገበረሉ።
· እቲ ንሰብ ዝወሃብ ዘሎ ሓገዝ እኽሊ ኮታ ዋሕዲ ኣሎ።
ኣብ መብዛሕቲአን ከባቢታት ፍልፍል ማይ እናደረቓ እየን ዘለዋ። ማይ ዓቑረን ዝነበራ ጎዳጉዲ እውነ ከምኡ። ንምዕዛብ ኪኢልና ኢና::
ኣይተ ኣባይ ወልዱ ” ብምኽንያት ድርቂ ሰብ ኣይጠምን ኣይመውትን ኣብ መረበቱ ኣብ ዓዱ ክሕገዝ እዩ። ኣድላዪ እንተኾይኑ መንግስቲ ንልማዓት ካብ ዝበጀቱ ቕርሺ ነኪዩ ንምክልኻል ድርቂ ከውዕሎ እዩ” ኢሎም። ምንኣስ ኮታ ሓገዝ እኽሊ ኣብ ቀረባ ግዘ ከም ዝፍታሕ እዮም ተዛሪቦም።
ወ/ሮ ድሮይቱ ኣራርሶ ሓዊሱ ኩሉም ዘልዓልዎ ሕቶ ቀለብ እንስሳት መስተ ማይን ንምፍታሕ ፤ ቀለብ እንስሳት ካብ ዝሓሸ ዘለዎም ከባቢታት ዞባታት ሰሜናዊ ምዕራብን ምዕራብ ብዝተወደቡ መናእሰይ ናብ ተደረቕቲ ከባቢታት ክበፅሕ ክግበር ምኻኑ እዩም ተዛሪቦም።ኣብ መስተ ማይ ግዚያዊ መፍትሒ ብቦጥ ማይ ክከፋፈል ይግበር ኣሎ እዚ ክጠናኸር እዮ። ብተወሳኺ ዓሞቕቲ ጎዳጉዲ ክኳዓቱ ምግባር ዝተዃዓቱ ድማ ናብ ስራሕ ዝኣትውሉ መንገዲ ክፍጠር እዩ ኢሎም ኣይተ ኣባይ ወልዱ።
ስደት ንምክልኻል ልቓሕ ብምምችቻው ስደት ክንኪ ንምግባር ክስራሕ እዩ። ምቁራፅ ትምህርቲ ንምክልኻል ድማ ደብተር ብርዕን ሓገዝ ብምግባር ክስራሕ እዩ ካልእ ተወሳኺ ኣድላዩ ዝበሃል ደገፍ እውን ከምዝግበር ርእሰ ምምሕዳር ኣባይ ተዛሪቦም።
ኣብ ዞባ ደቡብ ትግራይ ወረዳ ራያ ዓዘቦ ከተማ መኾኒ ኣብ ሆቴል ሜዳ ራያ ዝተኻየደ ህዝባዊ ዘተ ብድሕሪ ወ/ሮ ድሮይቱ ኣራርሶ ዕድል ዝተውሃበን ነባሪት ጣብያ ኩኩፍቶ እታ ወረዳ ወይዘሮ ብሪ ከማል 1977 ዓ.ም ዝነበረ ኩነታት እናዘከራ ተጋደልቲ ብረት ተሓንጊጦም ቆሊዑ ሓንጊሮም ህዝቦም ደጊፎም ናብ እኽሊዝርከበሉ ከባቢ ኣብፂሖም።
“መልክዕ ዘለዎ ስደት
ህይወትካ ንምድሓን ብድልየት
ምስ ሙሉእ ክንክን ምስ ህወሓት
ንሓልፎለና ፀገማት “
ዝብል ዜማ ይዝየም ነይሩ ዝበላ ወ/ሮ ብሪ “77 ተሸጊሩ እኳ እቲ ፀልማት ግዜ እዚ ዘመንለ ንሽግሮ የና ምስ መንግስታ” ኢለን ብተስፋ ዘለዎ ኣዘራርበአን።
************

robotstxt: allowed

filter: keep


text:
ኣብ ምክልኻል ጎንፂ ትኹረት ተዋሂቡ ክስርሐሉ ይግባእ ተባሂሉ
መቐለ ጥሪ 03//2009(ድወት) ኣብ ኣፍሪካ ሰላምን ምርግጋዕን ክዓስል ዝለዓለ ግደ ተበርክት ዘላ ኢትዮጵያ ኣብ መላእ ዓለም ዝረኣዩ ፀገማት ሰላምን ደሕንነትን ኣብ ምቅላስ ሓገዝ ከምትገብር ገሊፃ።
ኣብ መላእ ዓለም ይረኣ ዘሎ ፀገም ሰላምን ደሕንነትን ንምፍታሕ ዛብ ዝግበር ፃዕሪ ዝተዋደደ ቃልሲ ከምዝጠልብ ሚኒስትር ጉዳይ ወፃኢ ዶክተር ወርቅነህ ገበየሁ ተዛሪቦም።
እቶም ሚኒስትር “ግጭት ምክልኻልን ሰላም ምርግጋፅን” ብዝብል ርእሰ ጉዳይ ብደረጃ ሚኒስትራት ኣብ ኒው ዮርክ ኣብ ዝተዳለወ መድረኽ ዘረባ’ዮም ነዚ ዝገለፁ።
ዋና ፀሓፊ ውድብ ሕቡራት መንግስታት ዝነበሩ ባንኪ ሙን ኣብ እዋን ስርሖም ንሰላም ዓለም ዝነበሮም ግደ ብምንኣድ ሓዱሽ ዋና ፀሓፊ እቲ ውድብ ኣንቶኒዮ ጉተረስ’ውን ኣብ ዓለም ዝረኣዩ ፀገማት ጎንፅን ዘይምርግጋዕን ሓደሽቲ መፍትሒ ሓሳባት ክውስኹ ዘለዎም ተስፋ ገሊፆም ዶክተር ወርቅነህ።
ኢትዮጵያ ኣብ ምክልኻል ጎንፂ፣ ኣተሓሕዛን ኣተኣላልያን ወሳኒ ግደ ተበርክት ከምዘላ ዝገለፁ እቶም ሚኒስትር ውድብ ሕቡራት መንግስታት ንብሕቱ ማሕለኻታት ሰላምን ፀጥታን ንምፍታሕ ኣብ ዝግበር ፃዕሪ ኢትዮጵያ ኢዳ ሓዊሳ ኣብ ምስራሕ ዘለዋ ድልውነት ኣረጋጊፆም።
ምስ ኣህጉራውን መሓዙት ትካላትን ስትራቴጂካዊ ምሕዝነት ክህሉ ምግባር ከምዝግባእ’ውን ኣመልኪቶም።
ኣብቲ መድረኽ ዘረባ ዘስምዑ ዋና ፀሓፊ ውድብ ሕቡራት መንግስታት ኣንቶኒዮ ጉተረስ ብወገኖም ዘላቒ ሰላም ንምርግጋፅ ጎንፂ ኣቐዲምኻ ኣብ ምክልኻል ትኹረት ተዋሂቡ ክስርሐሉ ከምዝግባእ ኣገንዚቦም ከም ፀብፃብ ድረ ገፅ ሚኒስቴር ጉዳይ ወፃኢ።


text:
ገበር | መንግስቲ ኣምላኽ ብኸመይ ትጠቕመካ፧
መንግስቲ ኣምላኽ ንየሱስ ኣገዳሲት ዝዀነት ስለምንታይ እያ፧
የሱስ ኣብ እዋን ምድራዊ ኣገልግሎቱ፡ ብዛዕባ ብዙሕ ርእሰ ነገራት ተዛሪቡ እዩ። ንኣብነት፡ ንሰዓብቱ፡ ብኸመይ ከም ዚጽልዩን ብኸመይ ንኣምላኽ ከም ዜሐጕስዎን ብኸመይ ናይ ሓቂ ሓጐስ ከም ዚረኽቡን ምሂርዎም እዩ። (ማቴዎስ 6:5-13፣ ማርቆስ 12:17፣ ሉቃስ 11:28) ይኹን እምበር፡ ካብ ካልእ ርእሰ ነገራት ንላዕሊ፡ ብዛዕባ መንግስቲ ኣምላኽ ምዝራብ እዩ ዚፈቱ ነይሩ።—ሉቃስ 6:45።
ከምቲ ኣብታ ኣቐዲማ ዝነበረት ዓንቀጽ እተገልጸ፡ የሱስ ንምድራዊ ህይወቱ፡ “መንግስቲ ኣምላኽ እናሰበኸን እናኣበሰረን” እዩ ኣሕሊፍዎ። (ሉቃስ 8:1) ንሰባት ብዛዕባ መንግስቲ ኣምላኽ ምእንቲ ኺምህሮም ኢሉ ብዙሕ ይጽዕርን ኣብ መላእ ምድሪ እስራኤል ብኣማእታት ኪሎ ሜተራት ብእግሩ ይጓዓዝን ነበረ። ኣገልግሎት የሱስ ኣብተን ኣርባዕተ ወንጌላት ተመዝጊቡ ኣሎ፣ ኣብኡ ድማ ንመንግስቲ ኣምላኽ ልዕሊ 100 ሳዕ ተጠቒሳ ንረኽባ ኢና። እዚ ኸኣ መብዛሕትኡ ኣብቲ የሱስ እተዛረቦ ነገራት እዩ ዚርከብ፣ ኰይኑ ግና፡ እዚ ጥቕስታት እዚ፡ ካብቲ የሱስ ብዛዕባ መንግስቲ ኣምላኽ እተዛረቦ ነገራት እተወሰነ ጥራይ ኪኸውን ኣለዎ።—ዮሃንስ 21:25።
የሱስ ኣብ ምድሪ ኣብ ዝነበረሉ እዋን፡ መንግስቲ ኣምላኽ ኣዝያ እተገድሶ ዝነበረት ስለምንታይ እያ፧ ብቐዳምነት፡ ኣምላኽ ንዕኡ፡ ገዛኢ እታ መንግስቲ ኪኸውን ከም ዝመረጾ ይፈልጥ ስለ ዝነበረ እዩ። (ኢሳይያስ 9:6፣ ሉቃስ 22:28-30) ኰይኑ ግና፡ ስልጣን ወይ ክብሪ ኣብ ምርካብ ኣይኰነን ዜተኵር ነይሩ። (ማቴዎስ 11:29፣ ማርቆስ 10:17, 18) ብዛዕባ መንግስቲ ኣምላኽ ዚእውጅ ዝነበረ፡ ውልቃዊ ጥቕሚ ስለ ዜምጽኣሉ ኣይኰነን ነይሩ። ጥንቲ ዀነ ሎሚ፡ * የሱስ ብዛዕባ መንግስቲ ኣምላኽ ዚግደሰሉ ቐንዲ ምኽንያት፡ እታ መንግስቲ ነቶም ንሱ ዜፍቅሮም፡ ማለት ንሰማያዊ ኣቦኡን ንእሙናት ሰዓብቱን ጥቕሚ ስለ እተምጽእ እዩ።
መንግስቲ ኣምላኽ ንኣቦ የሱስ እንታይ ክትገብረሉ እያ፧
የሱስ ንሰማያዊ ኣቦኡ ኣዝዩ እዩ ዜፍቅሮ። (ምሳሌ 8:30፣ ዮሃንስ 14:31) ንኸም ፍቕርን ርሕራሐን ፍትሕን ዝኣመሰለ ተፈታዊ ባህርያት ኣቦኡ የድንቖ እዩ። (ዘዳግም 32:4፣ ኢሳይያስ 49:15፣ 1 ዮሃንስ 4:8) ብንጹር እምበኣር፡ የሱስ ነቲ ብዛዕባ ኣቦኡ ዚንዛሕ ሓሶት ይጸልኦ እዩ፣ እዚ ኸኣ፡ ኣምላኽ ብዛዕባ መከራ ደቂ ሰብ ከም ዘይዓጅቦን መከራ ኼጋጥመና ኸም ዚደልን ንዚገልጽ ሓሶት ዜጠቓልል እዩ። የሱስ “ብስራት መንግስቲ” ኣምላኽ ንኺእውጅ ዚድርኾ ሓደ ምኽንያት እዚ እዩ፣ ከመይሲ፡ ድሕሪ ግዜ፡ መንግስቲ ኣምላኽ ንስም ኣቦኡ ኻብ ወቐሳ ናጻ ኸም እትገብሮ ይፈልጥ እዩ። (ማቴዎስ 4:23፣ 6:9, 10) ብኸመይ እያ ግና ኸምኡ ኽትገብር፧
የሆዋ ብመንግስቲ ኣምላኽ ኣቢሉ፡ ንሰብኣውያን ስድራ ቤት ዚጠቅም ሱር በተኽ ዝዀነ ስጕምቲ ኺወስድ እዩ። ‘ንብዘሎ ንብዓት ካብ ኣዒንቲ’ እሙናት ደቂ ሰብ ‘ኪደርዞ’ እዩ። እወ፡ የሆዋ ነቲ ጠንቂ ንብዓት ዝዀነ ነገራት ስለ ዜጥፍኦ፡ “ሞት ኣይኪኸውንን፡ ደጊም እውን ሓዘን ወይ ኣውያት ወይ ስቓይ ኣይኪኸውንን እዩ።” (ራእይ 21:3, 4) የሆዋ ብመንግስቲ ኣምላኽ ኣቢሉ፡ ንዅሉ መከራ ደቂ ሰብ ኬጥፍኦ እዩ። *
የሱስ ንሰባት ብዛዕባ መንግስቲ ኣምላኽ ኪነግሮም እንተ ተሃንጠየ እምበኣር ኣየገርምን እዩ። ከመይሲ፡ መንግስቲ ኣምላኽ፡ ኣቦኡ ኽሳዕ ክንደይ ሓያልን ርሕሩሕን ከም ዝዀነ እተርኢ ምዃና ይፈልጥ እዩ። (ያእቆብ 5:11) ብዘይካዚ፡ እታ መንግስቲ ነቶም ንሱ ዜፍቅሮም እሙናት ደቂ ሰብ እውን ከም እትጠቕሞም ይፈልጥ እዩ።
መንግስቲ ኣምላኽ ንእሙናት ደቂ ሰብ እንታይ ክትገብረሎም እያ፧
የሱስ ናብ ምድሪ ቕድሚ ምምጻኡ ነዊሕ ይገብር፡ ምስ ኣቦኡ ኣብ ሰማይ ይነብር ነበረ። ኣቦኡ ድማ ንዅሉ ነገራት ናብ ህልውና ንምምጻእ ንወዱ ተጠቕመሉ፣ እዚ ኸኣ ነቲ ኣዝዩ ዜደንቕ ሰማያትን ነቶም ማእለያ ዘይብሎም ከዋኽብትን ጋላክሲታትን ነዛ ጽብቕቲ ፕላኔትናን ነቶም ኣብኣ ዚርከቡ እንስሳ ዘገዳምን ዜጠቓልል እዩ። (ቈሎሴ 1:15, 16) ካብዚ ዅሉ ንላዕሊ ግና፡ የሱስ ብፍላይ ‘ተድላኡ ብደቂ ሰብ እዩ ነይሩ።’—ምሳሌ 8:31።
ኣገልግሎት የሱስ፡ ንደቂ ሰብ ብዝነበረቶ ፍቕሪ እዩ ዚልለ ነይሩ። ናብ ምድሪ ዝመጸሉ ምኽንያት፡ ነቶም ብስራት ዜድልዮም ሰባት ‘ኬበስሮም’ ምዃኑ ኻብ ፈለማ ኣትሒዙ ብንጹር ገሊጹ እዩ። (ሉቃስ 4:18) ኰይኑ ግና፡ የሱስ፡ ንኻልኦት ሰባት ብዛዕባ ምሕጋዝ ዚዛረብ ዝነበረ፡ ንኣፉ ጥራይ ኣይኰነን። ንደቂ ሰብ ከም ዜፍቅሮም ብተደጋጋሚ ብተግባር ኣርእዩ እዩ። ንኣብነት፡ ብዙሓት ሰባት ኪሰምዕዎ ምስ ተኣከቡ “ደንገጸሎም፡ ሕሙማቶም እውን ኣሕወየ።” (ማቴዎስ 14:14) ሓደ ኸቢድ ሕማም ዝሓመመ ሰብኣይ ንየሱስ፡ እንተ ደልዩ ኼሕውዮ ኸም ዚኽእል ምስ ተዛረበ፡ የሱስ ብፍቕሪ ተደሪኹ ኣሕወዮ። ብርሕራሐ ድማ “እደሊ እየ። ንጻህ” በሎ። (ሉቃስ 5:12, 13) የሱስ፡ እታ ፈታዊቱ ዝነበረት ማርያም ብምኽንያት ሞት ኣልኣዛር ሓዋ ኽትሓዝን ከላ ምስ ረኣያ፡ “ብውሽጡ እህህ በለ፡ ተረበሸ ኸኣ፣” በዚ ምኽንያት እዚ ድማ “ነብዐ።” (ዮሃንስ 11:32-36) ድሕሪኡ፡ ኣዝዩ ዜስተንክር ነገር ገበረ፣ ነቲ ንኣርባዕተ መዓልቲ ሞይቱ ዝነበረ ኣልኣዛር ካብ ሞት ኣተንስኦ።—ዮሃንስ 11:38-44።
የሱስ፡ እቲ ዚገብሮ ዝነበረ ተኣምራት ግዜያዊ ምዃኑ ይፈልጥ ነይሩ እዩ። ውዒሉ ሓዲሩ እቶም ዘሕወዮም ሰባት እንደገና ኸም ዚሓምሙ፡ እቶም ካብ ሞት ዘተንሰኦም ድማ ከም ዚሞቱ ይፈልጥ ነይሩ እዩ። ይኹን እምበር፡ መንግስቲ ኣምላኽ ንኸምዚ ዝኣመሰለ ጸገማት ንሓንሳእን ንሓዋሩን ከም እተጥፍኦ እውን ይፈልጥ ነይሩ እዩ። በዚ ምኽንያት እዚ እዩ ተኣምራት ኣብ ምፍጻም ጥራይ ዘይኰነስ፡ “ብስራት መንግስቲ” ብቕንኣት ኣብ ምእዋጅ እውን ዚካፈል ዝነበረ። (ማቴዎስ 9:35) እቲ ዚፍጽሞ ዝነበረ ተኣምራት፡ መንግስቲ ኣምላኽ ድሕሪ ሓጺር እዋን ኣብ መላእ ምድሪ ንእትገብሮ ነገራት ብእተወሰነ ደረጃ ዜርኢ እዩ ነይሩ። መጽሓፍ ቅዱስ ብዛዕባ እቲ መንግስቲ ኣምላኽ እትገብሮ ነገራት እንታይ ከም ዚብል እስከ ንርአ።
ጸገም ጥዕና ኣይኪህሉን እዩ።
“ሽዑ ኣዒንቲ ዕዉራት ኪኽፈታ፡ ኣእዛን ጸማማት ከኣ ጋህ ኪብላ እየን። ሽዑ ሓንካስ ከም እራብ ኪሰርር፡ ልሳን እቲ ዓባስ ከኣ እልል ኪብል” እዩ። ብዘይካዚ፡ “‘ሓደ እኳ ሕሙም እየ’ ኣይኪብልን እዩ።”—ኢሳይያስ 33:24፡ ትርጕም 1990፣ 35:5, 6።
ሞት ኣይኪህሉን እዩ።
“ጻድቃን ንምድሪ ኺወርስዋ፥ ኣብኣውን ንዘለዓለም ኪነብሩ እዮም።”—መዝሙር 37:29፡ ትርጕም 1990።
“ንሞት ንሓዋሩ ኺውሕጦ፡ እግዚኣብሄር ኣምላኽ ከኣ ንንብዓት ካብ ገጽ ኵሎም ኪደርዞ እዩ።”—ኢሳይያስ 25:8።
ምዉታት ኪትንስኡ እዮም።
“ኣብ መቓብር ዘለዉ ዅላቶም ድምጹ ዚሰምዑላ ሰዓት ስለ እትመጽእ፡ በዚ ኣይትገረሙ።”—ዮሃንስ 5:28, 29።
“ትንሳኤ ኸም ዚኸውን . . . ኣብ ኣምላኽ ተስፋ ኣሎኒ።” —ግብሪ ሃዋርያት 24:15።
ስእነት ቤትን ሽቕለት ኣልቦነትን ኣይኪህሉን እዩ።
“ኣባይቲ ኺሰርሑን ኪነብሩለንን እዮም፡ ኣታኽልቲ ወይኒ ኺተኽሉ፡ ፍሬኡውን ኪበልዑ እዮም። . . . ሕሩያተይ ድማ ጻማ ግብሪ ኣእዳዎም ኪበልዑ እዮም እሞ፡ ካልኦት ዚነብሩሉ ኣባይቲ ኣይኪሰርሑን፡ ካልኦት ፍሬኡ ዚበልዕዎ ኸኣ ኣይኪተኽሉን እዮም።”—ኢሳይያስ 65:21, 22።
ውግእ ኣይኪህሉን እዩ።
“ንውግእ ክሳዕ ወሰን ምድሪ መወዳእታ ይገብረሉ።” —መዝሙር 46:9።
“ህዝቢ ኣብ ህዝቢ ሰይፊ ኣይኬልዕልን እዩ፡ ደጊምሲ ውግእ ኣይኪመሀሩን እዮም።”—ኢሳይያስ 2:4።
ሕጽረት ምግቢ ኣይኪህሉን እዩ።
“ምድሪ ፍሬኣ ሂባ፡ እግዚኣብሄር ኣምላኽና ኺባርኸና እዩ።”—መዝሙር 67:6።
“ብዝሒ እኽሊ ኣብ ሃገር፡ ኣብ ርእሲ ኣኽራን ኪኸውን።”—መዝሙር 72:16።
ድኽነት ኣይኪህሉን እዩ።
“ድኻስ ንሓዋሩ ኣይኪርሳዕን እዩ።”—መዝሙር 9:18።
“ነቲ ዚጠርዕ ድኻን ነቲ ረዳኢ ዜብሉ መስኪንን ኬናግፎ እዩ። ንመሳኺንን ንድኻታትን ኪድንግጸሎም፡ ንነፍሲ ድኻታት ከኣ ኬድሕን እዩ።”—መዝሙር 72:12, 13።
ነዚ ብዛዕባ መንግስቲ ኣምላኽ ዚገልጽ መብጽዓታት ክትምርምሮ ኸለኻ፡ እታ መንግስቲ ንየሱስ ኣገዳሲት ዝዀነትሉ ምኽንያት ተረዲኡካዶ፧ የሱስ፡ መንግስቲ ኣምላኽ ንዅሉ እቲ ሎሚ እንርእዮ ዘለና ዜጨንቕ ጸገማት ከም እተጥፍኦ ስለ ዚፈልጥ፡ ኣብ ምድሪ ኣብ ዝነበረሉ እዋን፡ ሰማዒት እዝኒ እንተ ረኺቡ፡ ብዛዕባ መንግስቲ ኣምላኽ ካብ ምዝራብ ዓዲ ውዒሉ ኣይፈልጥን እዩ ነይሩ።
እቲ ብዛዕባ መንግስቲ ኣምላኽ ዚገልጽ መብጽዓታት መጽሓፍ ቅዱስ ይስሕበካ ድዩ፧ ከምኡ እንተ ዀይኑ፡ ብዛዕባ እታ መንግስቲ ብዝያዳ ኽትፈልጥ እትኽእል ብኸመይ ኢኻ፧ ካብቲ እታ መንግስቲ እተምጽኦ በረኸት ምእንቲ ኽትጥቀም፡ እንታይ ክትገብር ትኽእል፧ እዛ ቐጺላ ዘላ ናይ መወዳእታ ኽፋል እዘን ተኸታተልቲ ዓንቀጻት፡ ነዘን ሕቶታት እዚአን ክትምልሰን እያ።
^ ሕ.ጽ. 5 የሱስ ሕጂ ኣብ ሰማይ ይነብር ስለ ዘሎ፡ ናብ ሰማይ ካብ ዚምለስ ኣትሒዙ ድማ፡ መንግስቲ ኣምላኽ ኣዝያ ስለ እተገድሶ፡ እዛ ዓንቀጽ እዚኣ ንስምዒት የሱስ ከም ህሉው ገይራ እያ እትገልጾ።—ሉቃስ 24:51።
^ ሕ.ጽ. 8 ኣምላኽ ንደቂ ሰብ ንግዜኡ መከራ ኼጋጥሞም ብዛዕባ ዝፈቐደሉ ምኽንያት ዝያዳ ሓበሬታ እንተ ደሊኻ፡ ኣብታ መጽሓፍ ቅዱስ ብሓቂ እንታይ እዩ ዚምህር፧ ዘርእስታ ብናይ የሆዋ መሰኻኽር እተሓትመት መጽሓፍ፡ ኣብ ምዕራፍ 11 ርአ። ኣብ www.jw.org/ti እውን ትርከብ እያ።
ብዝያዳ ፍለጥ
ኣምላኽ፡ እከይን መከራን ኪህሉ ዝፈቐደ ስለምንታይ እዩ፧
እከይ ብኸመይ ጀመረ፧ ኣምላኽ፡ እከይ ኪቕጽል ዝፈቐደኸ ስለምንታይ እዩ፧ እከይ ዜብቅዓሉ ግዜ ይመጽእ ዶዀን ይኸውን፧


text:
“ዘየወላውልን ሓያልን ምልክት”
ኣብቲ ኣብ ከተማ ሂሮሺማ፡ ጃፓን ዚርከብ ምብራቓዊ ገማግም ሩባ ሞቶያሹ፡ ብ1945 እተወሰነ ሸነኹ ዝፈራረሰ ሓደ ህንጻ ኣሎ። ንምንታይ እዩ ግና ንኣስታት 70 ዓመት እንደገና ዘይተሃንጸ፧
እዚ ብ1915 እተዛዘመ ህንጻ፡ ብሕጡብን ብስሚንቶን እተሰርሐን ክልተ ደርቢ ዝነበሮን እዩ ነይሩ፣ ንዕቤት ኢንዱስትሪ ዜተባብዕ ቦታ ምርኢት ከኣ እዩ ነይሩ። እዚ ዅሉ ግና ብ6 ነሓሰ 1945፡ ሰዓት 8:15 ቅ.ቀ. ተቐየረ። ኣብታ ህሞት እቲኣ፡ እቲ ናይ መጀመርታ ኣቶማዊ ቦምብ፡ ካብ 550 ሜተር ብራኸ ኣብ ልዕሊ እታ ኸተማ፡ ብፍላይ ከኣ ኣብ ጥቓ እቲ ቦታ ምርኢት ተፈንጀረ። ኣብ ውሽጢ እቲ ህንጻ ዝነበሩ ዅሎም ሰባት ከኣ ብኡብኡ ሞቱ። ቀንዲ ኽፋል እቲ ህንጻ ግና ክሳዕ ሎሚ ኣሎ።
ሓደ ብዩኔስኮ * እተዳለወ ዓንቀጽ ከም ዝገለጾ፡ እቲ ህንጻ ኸይተዓረየ ዝጸንሓሉ ምኽንያት፡ “ነቲ ብደቂ ሰብ እተማህዘ ኣዝዩ ኣዕናዊ ሓይሊ ዜዘኻኽር ዘየወላውልን ሓያልን ምልክት” ስለ ዝዀነ እዩ። ብ1996 እቲ ህንጻ፡ “መዘከርታ ሰላም ሂሮሺማ” ብዚብል ስም፡ ኣብ መዝገብ ቅርስታት ዓለም ዩኔስኮ ተመዝገበ።
እቲ ዜሕዝን ግና፡ ከምቲ ኣብ ላዕሊ እተጠቕሰ ዓይነት መዘከርታታት፡ ነቲ ብሰንኪ ስስዐን ሃገራውነትን ከምኡ እውን ነቲ ብሰንኪ ዓሌታውን ሃይማኖታውን ቀቢላውን ጽልኢ ዚልዓል ውግእ ደው ኣየበሎን። እሞኸ ውግእ መናብርትና ኪኸውን እዩ ማለት ድዩ፧
መጽሓፍ ቅዱስ፡ ‘ኣይፋልን’ ኢሉ ይምልስ። መዝሙር 46:9፡ “[ኣምላኽ] ንውግእ ክሳዕ ወሰን ምድሪ መወዳእታ ይገብረሉ፡ ንቐስቲ ይሰብሮ፡ ንዂናት ይቐራስሞ፡ ንሰረገላታት ብሓዊ የንድዶ” ትብል። ብዘይካዚ፡ ኣምላኽ ንሰብኣዊ ኣገዛዝኣ ብናቱ መንግስቲ ኪቕይሮ እዩ፣ እዛ መንግስቲ እዚኣ ኸኣ፡ በቲ “ንጉሰ ነገስት” ዝዀነ የሱስ ክርስቶስ እትግዛእ መንግስቲ ኣምላኽ እያ።—ራእይ 11:15፣ 19:16።
ድሕሪኡ፡ ንዕሽነት ውግእ ዜዘኻኽር መዘከርታ ኣይኬድልን እዩ። ከመይሲ፡ ከምቲ ኣብ ኢሳይያስ 65:17 ተገሊጹ ዘሎ፡ “እቲ ናይ ቀደም፡” ማለት ሎሚ ዘሎ ጭንቀትን ጓህን፡ “ኣይኪዝከርን ኣብ ልቢውን ኣይኪሕሰብን እዩ።”
^ ሕ.ጽ. 4 ኣብ ውድብ ሕቡራት ሃገራት፡ ትምህርታውን ስነ ፍልጠታውን ባህላውን ውድብ።
ብዝያዳ ፍለጥ
መከራ ዜኽትመሉ ግዜ ቐሪቡ!
ኣምላኽ ንዅሉ ጠንቂ መከራ ኼወግዶ ተመባጺዑ ኣሎ። ነዚ ብኸመይን መዓስን እዩ ዚገብሮ፧


text:
ኣስኣሰር እምነቶም ስዓብ
ብዛዕባ እቶም ኣብ መጽሓፍ ቅዱስ ዘለዉ ናይ እምነት ሰብኡትን ኣንስትን ብምጽናዕ ሕጂ ብኸመይ ክንጥቀም ንኽእል፧
ሰሌዳ ግዜ
እቲ ሰሌዳ ግዜን ካርታታትን፡ እቶም ኣብ መጽሓፍ ቅዱስ ተጠቒሶም ዘለዉ ገጸ ባህርያት ኣበይን መዓስን ይነብሩ ኸም ዝነበሩ ኣብ ኣእምሮኻ ኽትስእል ኪሕግዘካ እዩ።
ካብ ኣመሓዳሪ ኣካል እተላእከት ደብዳበ
ኣመሓዳሪ ኣካል ኵላትና ኻብዛ መጽሓፍ እዚኣ ምሉእ ብምሉእ ምእንቲ ኽንጥቀም ብብሕትና ዀነ ምስ ስድራ ቤትና ኸነንብባን ከነጽንዓን የተባብዓና።
መእተዊ
መጽሓፍ ቅዱስ ብዛዕባ እቶም ብእምነት እተመላለሱ ሰብኡትን ኣንስትን ዚገልጽ ናይ ሓቂ ዛንታታት ሒዙ ኣሎ። ካብ ኣብነቶም ብኸመይ ክንጥቀም ንኽእል፧
ኣቤል
“ምዉት ክነሱ . . . ብእምነቱ ይዛረብ ኣሎ”
ኣብ መጽሓፍ ቅዱስ ብዛዕባ ኣቤል ብዙሕ ዘይተጠቕሰ ኽነሱ፡ ካብኡን ካብ እምነቱን እንታይ ኢና ኽንምሃር እንኽእል፧
ኖህ
“ምስቲ ናይ ሓቂ ኣምላኽ ተመላለሰ”
ኖህን ሰበይቱን ደቆም ኣብ ምዕባይ እንታይ ብድሆ እዩ ነይርዎም፧ መርከብ ኪሰርሑ ኸለዉ እምነት ዘርኣዩኸ ብኸመይ እዮም፧
ኣብርሃም
‘ኣቦ ዅሎም እቶም ዚኣምኑ’
ኣብርሃም እምነት ዘርኣየ ብኸመይ እዩ፧ በየናይ መገድታት ኢኻ ነታ ኣብርሃም ዝሓደጋ እምነት ክትስዕብ እትደሊ፧
ሩት
“ናብ እትኸድዮ እኸይድ”
ሩት ቤተ ሰባን ዓዳን ክትሓድግ ፍቓደኛ ዝዀነት ስለምንታይ እያ፧ ኣብ ቅድሚ የሆዋ ኽብርቲ ዝገበራ ባህርያት እንታይ እዩ ነይሩ፧
ሩት
“ብልጽቲ ሰበይቲ”
እቲ ሩትን ቦኣዝን ዝመስረትዎ ሓዳር ኣገዳሲ ዝነበረ ስለምንታይ እዩ፧ ብዛዕባ ስድራ ቤት ካብ ሩትን ናእሚን እንታይ ክንምሃር ንኽእል፧
ሃና
ብጸሎት ልባ ናብ ኣምላኽ ኣፍሰሰት
እታ ሃና ኣብ የሆዋ ዝነበረታ እምነት፡ ነቲ ኽትጻወሮ ዘይክኣል ዝመስል ዝነበረ ዅነታት ንኽትጻወሮ ሓጊዛታ እያ።
ሳሙኤል
“ኣብ ቅድሚ የሆዋ ይዓቢ ነበረ”
ሳሙኤል ፍልይ ዝበለ ኣተዓባብያ ዝነበሮ ብኸመይ እዩ፧ ኣብ ማሕደር የሆዋ ኣብ ዝነበረሉ እዋን፡ ድልድልቲ እምነት ንኼጥሪ ዝሓገዞ እንታይ እዩ፧
ሳሙኤል
ዜጕሂ ነገራት እናኣጋጠሞ ኽነሱ ጸንዐ
ኵላትና ንእምነትና ዚፍትን ሽግራትን ዜጕሂ ነገራትን የጋጥመና እዩ። ካብቲ ሳሙኤል ዘርኣዮ ጽንዓት እንታይ ንምሃር፧
ኣቢጋይል
ብምስትውዓል ስጕምቲ ወሰደት
ካብቲ ኣቢጋይል ዝነበራ ተካል ሓዳር እንታይ ክንምሃር ንኽእል፧
ኤልያስ
ንንጹህ ኣምልኾ ተሓለቐሉ
ነቶም ንትምህርቲ መጽሓፍ ቅዱስ ዚጻረሩ ሰባት ክንዛረቦም ከለና፡ ንኤልያስ ክንመስሎ እንኽእል ብኸመይ ኢና፧
ኤልያስ
ብንቕሓት ተኸታተለን ተጸበየን
ነብዪ ኤልያስ እቲ የሆዋ ዘተስፈዎ ተስፋ ኺፍጸም እናተጸበየ ብጸሎት ነቒሑ ዝነበረ ብኸመይ እዩ፧
ኤልያስ
ብኣምላኹ ተጸናንዐ
ንኤልያስ ተስፋ ቘሪጹ ሞት ከም ዚምነ ዝገበሮ ፍጻመታት እንታይ እዩ ነይሩ፧
ዮናስ
ካብ ጌጋታቱ ተማህረ
ብዛዕባ እቲ ኻብ የሆዋ ዚውሃበካ ዕዮ፡ ከም ዮናስ ፍርሂ ተሰሚዑካዶ ይፈልጥ፧ ዛንታ ዮናስ ብዛዕባ ትዕግስትን ምሕረትን የሆዋ ይምህረና እዩ።
ዮናስ
ብዛዕባ ምሕረት ተማህረ
ዛንታ ዮናስ ንርእስና ብቕንዕና ኽንምርምራ ዚሕግዘና ብኸመይ እዩ፧
ኣስቴር
ንህዝቢ ኣምላኽ ተሓለቐትሎም
ከም ኣስቴር ጥቕሚ ርእስና ብምስዋእ ፍቕሪ ኸነርኢ እምነትን ትብዓትን ይሓትት
ኣስቴር
ብጥበብን ብትብዓትን ጥቕሚ ርእሳ ብምስዋእን ስጕምቲ ወሰደት
ኣስቴር ምእንቲ የሆዋን ምእንቲ ህዝቡን ጥቕሚ ርእሳ ብምስዋእ ስጕምቲ ዝወሰደት ብኸመይ እያ፧
ማርያም
“እነኹ ባርያ የሆዋ”
እቲ ማርያም ንገብርኤል መልኣኽ ዝሃበቶ ምላሽ ብዛዕባ እምነታ እንታይ እዩ ዚገልጽ፧ ማርያም እንታይ ካልእ ጽቡቕ ባህርያት እዩ ነይርዋ፧
ማርያም
‘ኣብ ልባ ትሓስቦ ነበረት’
እቲ ማርያም ኣብ ቤት-ልሄም ዘጋጠማ ነገራት ነቲ ኣብ ተስፋታት የሆዋ ዝነበራ እምነት ኣደልዲሉላ እዩ።
ዮሴፍ
ስድራ ቤቱ ዘዕቈበን ዝናበየን ጽኑዕ ኣቦ
ዮሴፍ ስድራ ቤቱ ዘዕቈበ ብኸመይ እዩ፧ ንማርያምን ንየሱስን ናብ ግብጺ ዝወሰዶም ስለምንታይ እዩ፧
ማርታ
“ኣሚነ ኣለኹ”
ማርታ ኣብ ሓዘና እውን እተደንቕ እምነት ዘርኣየት ብኸመይ እያ፧
ጴጥሮስ
ምስ ፍርህን ጥርጣረን ተቓለሰ
ጥርጣረ ኣዝዩ ጐዳኢ እዩ። ጴጥሮስ ግና ነቲ ንየሱስ ብዛዕባ ምስዓብ ዝነበሮ ጥርጣረ ኣሰኒፍዎ እዩ።
ጴጥሮስ
ብተኣማንነት ፈተናታት ሰገረ
እምነትን ተኣማንነትን ጴጥሮስ ነቲ ኻብ የሱስ እተዋህቦ መአረምታ ኪቕበል ዝሓገዞ ብኸመይ እዩ፧
ጴጥሮስ
ካብ ጐይታኡ፡ ይቕረ ምባል ተማህረ
የሱስ ንጴጥሮስ ብዛዕባ ይቕረ ምባል እንታይ እዩ ምሂርዎ፧ የሱስ ንጴጥሮስ ይቕረ ኸም ዝበለሉ ዘርኣየ ብኸመይ እዩ፧
መደምደምታ
ንእምነትካ ኸተደልድላን ንተስፋኻ ኣብ ኣእምሮኻ ኽትስእላን እትኽእል ብኸመይ ኢኻ፧


text:
1እቲ ሊቀ ካህናት ንእስጢፋኖስ እዝ ነገር ከምዙይ ዲዩ? ኢሉ ጠየቖ። 2ንሱ ድማ ኸምዙይ ኢሉ መለሰ፦ ኣቱም ኣኅዋትናን ኣቦታትናን ስምዑ ። ነቦና ኣብርሃም ኣብ ካራን እንተይተቐመጠ ገና ኣብ መሶጶታምያ እንተሎ ናይ ክብሪ ኣምላኽ ተርአዮ እሞ 3ካብ ምድርኻን ካብ ኣዝማድካን ውፃእ፤ ናብቲ ኣነ ዘርእየካ ምድሪውን ኪድ› በሎ። 4ሽዑ ኻብ ምድሪ ከለዳውያን ወፂኡ ኣብ ካራን ተቐመጠ። ኣቦኡ ምስ ሞተ ኸዓ እግዚኣብሔር ካብኡ ናብዛ ሕዚ እትነብሩላ ዘለኹም ምድሪ ኣግዓዞ። 5ኣብኣ ኽንዲ መርገጽ እግሪ እትኣክል እኳ ርስቲ ኣይሃቦን፤ እንተኾነ ውሉድ ዘይብሉ እንተሎ እታ ምድሪ ንእኡን ብድኅሪኡውን ንዘርኡን ከም ዘውርሶ ተስፋ ሃቦ። 6እግዚኣብሔር ድማ ኸምዙይ ኢሉ ተዛረቦ፦ ዘርእኻ ኣብ ካልእ ዓዲ ስደተኛታት ክኾኑ እዮም፤ ነርባዕተ ሚእቲ ዓመት ከዓ ከም ባርያ ኽገፍዕዎምን ከሳቕይዎምን እዮም። 7ኣነ ግና ነቶም ዝገዝእዎም ሕዝቢ ኽፈርዶም እየ› ከምኡውን እግዚኣብሔር ብድኅርዙይ ካብኡ ወፂኦም ኣብዛ ሥፍራ እዚኣ ኸምልኹኒ እዮም።› 8ኪዳን ከም ዝኣተወሉ ኸርኢ ድማ ናይ ግርዘት ሥርዓት ሃቦ። ኣብርሃም ከዓ ንይስሓቅ ምስ ወለደ ብሻምነይቲ መዓልቲ ገረዞ፤ ይስሓቅ ድማ ንያዕቆብ ያዕቆብ ከዓ ነቶም ዓሠርተ ኽልተ ኣቦታት ነገደ እስራኤል። 9 እቶም ቀዳሞት ኣቦታት ነገደ እስራኤል ድማ ንዮሴፍ ስለ ዝቐንኡሉ ናብ ግብጺ ሸጥዎ፤ እግዚኣብሔር ግና ምስኡ ነበረ። 10ካብ ኲሉ መከራኡ ኸዓ ኣውጽኦ፤ ኣብ ቕድሚ ፈርዖን ንጉሥ ግብጺ ድማ ሞገስን ጥበብን ሃቦ፤ ንሱውን ኣብ ግብጽን ኣብ ኲሉ ቤቱን ኣዛዚ ገይሩ ሸሞ። 11ኣብ ኲሉ ግብጽን ከነኣንን ከዓ ጥሜትን ብዙኅ መከራን ኮነ፤ ኣቦታትና ድማ ዝምገብዎ ሰኣኑ። 12ሽዑ ያዕቆብ ኣብ ግብጺ እኽሊ ኸም ዝርከብ ምስ ሰምዐ ነቦታትና ንመጀመሪያ ጊዜ ለኣኾም። 13ኣብ ካልኣይ መንገዶም ከዓ ዮሴፍ ነኅዋቱ መን ከም ዝኾነ ነገሮም። ዓሌቱውን ብፈርዖን ተፈለጠ። 14ዮሴፍ ድማ ነቦኡ ያዕቆብን ነቶም ሰብዓን ኃሙሽተን ዝኾኑ ዂሎም ኣዝማዱን ልኢኹ ጸውዖም። 15ያዕቆብ ድማ ናብ ግብጺ ወረደ፤ ንሱ ሞተ ኣቦታትናውን ሞቱ። 16ናብ ሰኬም ኣግዓዝዎም፤ ኣብቲ ኣብርሃም ካብ ደቂ ኤሞር ብወርቂ ዝዓደጎ መቓብር ኣብ ሰኬም ድማ ቐበርዎም። 17- 18 እግዚኣብሔር ንኣብርሃም ብማሕላ ዝሃቦ ዘመን ተስፋ እናቐረበ ምስ ኸደ ኣብ ግብጺ ኸዓ ንዮሴፍ ዘይፈልጥ ካልእ ንጉሥ ክሳዕ ዝነግሥ እቲ ሕዝቢ ኣብ ግብጺ እናበዝኀን እናሰፍሐን ከደ። 19እዝ ንጉሥ እዙይ እቶም ሕፃናቶም ብሕይወት ምእንቲ ኸይነብሩ ኣብ ልዕሊ ዓሌትና ብተንኰል ተልዒሉ ነቦታትና ኽሳዕ ናብ ምድርባይ ደቆም ዝበጽሑ ገፍዖም። 20ሙሴ ድማ በቲ ዘመን እቱይ ተወልደ፤ ኣብ ቅድሚ እግዚኣብሔርውን ምልኩዕ ነበረ፤ ሠለስተ ወርኂ ድማ ኣብ እንዳ ኣቦኡ ጸንሐ። 21ምስ ተደርበየ ጓል ፈርኦን ኣልዒላ ወዳ ክኸውን ኣዕበየቶ። 22ሙሴ ድማ ዂሉ ጥበብ ግብጻውያን ተምሃረ፤ ብቓሉን ብሥርሑን ከዓ ኃያል ነበረ። 23 ሙሴ ወዲ ኣርብዓ ዓመት ምስ ኮነ ነኅዋቱ ደቂ እስራኤል ክርእዮም ብልቡ ሓሰበ። 24ሓደ ኻብቶም ኣኅዋቱ እንትግፋዕ ምስ ረአየ ዘርዩ ነቲ ግብጻዊ ብምቕታል ሕነ ፈደየሉ። 25እግዚኣብሔር ብኢዱ ገይሩ ኸድኅኖም ከም ዝደለየ ኣኅዋቱ ዝፈልጡ መሲልዎ ነበረ፤ እንተኾነ ንሳቶም ኣይተረድኡን። 26ንጽባሒቱ ኽልተ ኻብቶም ኣኅዋቱ ኽበኣሱ እንተለዉ ረኸቦም፤ ከተዓርቖም ደልዩ ኸዓ ኣቱም ሰባት ንስኻትኩምስ ኣኅዋት ኢኹም፤ ስለምንታይከ ንስንሳትኩም ትበኣሱ› በሎም። 27እቲ ንብጻዩ ዝዕምፆ ዝነበረ ግና ኸምዙይ በሎ፦ ንኣኻ ኣብ ልዕሌና ሓለቓን ፈራድን ገይሩ መን ሸመካ? 28ከምቲ ትማሊ ነቲ ግብጻዊ ዝቐተልካዮ ንኣይውን ክትቐትለኒዶ ደሊኻ?› በሎ። 29ሙሴ እዝ ዘረባዙይ ምስ ሰምዐ ሃደመ፤ ኣብ ምድሪ ምድያም ድማ ስደተኛ ኾይኑ ተቐመጠ፤ ኣብኡ ኸዓ ኽልተ ቖልዑ ወለደ። 30 ኣብ ምድያም ኣርብዓ ዓመት ምስ ተቐመጠ ድማ ኣብ ምድረ በዳ ደብረ ሲና መልኣኽ እግዚኣብሔር ብዝነድድ ቈጥቋጥ ተርኣዮ። 31ሙሴ ነዝ ትርኢት እዙይ ምስ ረአየ ተገረመ፤ ክጥምቶ እንተ ቐረበ ድማ፦ 32ኣነ ኣምላኽ ኣቦታትካ ኣምላኽ ኣብርሃምን ይስሓቅን ያዕቆብን እየ› ዝብል ድምፂ እግዚኣብሔር ሰምዐ። ሽዑ ሙሴ ኣንቀጥቀጠ፤ ክጥምት ከዓ ኣይደፈረን። 33እግዚኣብሔር ድማ እዛ ደው ኢልካላ ዘለኻ ቦታ ቕድስቲ ምድሪ እያ እሞ ኣሣእንካ ኻብ እግርኻ ኣውፅእ። 34ናይቶም ኣብ ግብጺ ዘለዉ ሕዝበይ ግፍዒ ብርግጽ ረአኹ፤ ገዓሮምውን ሰማዕኹ፤ ከድኅኖም ድማ ወረድኩ፤ ሕዚ ኸዓ ነዓ ናብ ግብጺ ኽልእኸካ እየ› በሎ። 35 ነዝ ኣባና ሓለቓን ፈራድን ገይሩ መን እዩ ዝሸመካ?› ኢሎም ዝኸሓድዎ ሙሴ ንእኡ እግዚኣብሔር ኣብ ቈጥቋጥ ብዝተርኣዮ መልኣኽ ገይሩ ሓለቓን መውጽኢ ሓራን ምእንቲ ክኸውን ለኣኾ። 36ንሱ ኸዓ ኣብ ግብጽን ኣብ ባሕሪ ኤርትራን ነርብዓ ዓመት ዝኣክል ኣብ ምድረ በዳ ምልክትን ተኣምራትን እናገበረ ኣውፅኦም። 37 እዝ ሙሴ እዙይ እዩ ንደቂ እስራኤል ከምቲ ንኣይ ዘተሥአ እግዚኣብሔር ካብ ኣኅዋትኩም ከማይ ነቢይ ከተሥአልኩም እዩ› ዝበሎም። 38ኣብ ምድረ በዳ ምስቲ ማኅበርን ምስቲ ኣብ ደብረ ሲና ዝተዛረቦ መልኣኽን ምሰቦታትናን ዝነበረ ናባና ንኸመኃላልፎ ድማ ናይ ሕይወት ቃል ዝተቐበለ ንሱ ሙሴ እዩ። 39ንእኡ ኣቦታትና ኣበይዎ እምበር ክእዘዝዎ ኣይደለዩን፤ ብልቦምውን ናብ ግብጺ ተመለሱ። 40ንኣሮን ድማ እቲ ኻብ ምድሪ ግብጺ ዘውፅአና ሙሴ እንታይ ከም ዝኾነ ስለ ዘይንፈልጥ ቀቅድሜና ዝመርሑና ኣማልኽቲ ግበረልና› በልዎ። 41በቲ ቕነ እቱይ ብምስሊ ምራኽ ጣዖት ኣቖሙ፤ መሥዋዕቲ ድማ ሠውዑ ሉ፤ ብሥራሕ ኣእዳዎም ድማ ደስ በሎም። 42እግዚኣብሔር ከዓ ኻብኣቶም ረኃቐ፤ ንኸዋኽብቲ ሰማይ ከምልኹ ኸዓ ኃደጎም። እዙይ ድማ ኸምቲ ኣብ መጽሓፍ ነቢያት ዝተጽሓፈ እዩ፤ ኦ ቤተ እስራኤል! ኣብ ምድረ በዳ ነርብዓ ዓመት ዝኣክል ሕሩድ ኮነ መሥዋዕትታት ዘቕረብኩምለይዶ ነይሩኩም እዩ? 43ንስኻትኩም ነቶም ክተምልኽዎም ኢልኩም ዝሠራሕኹምዎም ምስልታት ድንኳን ሞሎኽን ኮኸብ ሬፋን ኣምሊኽኩምን ኢኹም፤ ምሳኻትኩም ዝተማላእኹም፤ ኣነ ኸዓ ካብ ባቢሎን ንንየው ከም እትስደዱ ኽገብረኩም እየ።› 44 ኣቦታትና ኣብ ምድረ በዳ ናይ ምስክር ድንኳን ነበረቶም፤ ንሳ ኸዓ እታ እግዚኣብሔር ንሙሴ ከምታ ዝረአያ ምስሊ ገይሩ ኽሠርሓ ዝኣዘዞ እያ። 45ኣቦታትና ምስ ተቐበልዋ ኸዓ ብኢያሱ ተመሪሖም ናብታ እግዚኣብሔር ንኣሕዛብ ካብ ገጽ ኣቦታትና ኣሳጕጉ ዘውረሶም ሃገር ኣእተውዋ፤ ክሳዕ ዘመን ዳዊትውን ኣብኡ ጸንሐት። 46ዳዊት ድማ ኣብ ቕድሚ እግዚኣብሔር ሞገስ ረኸበ፤ ንኣምላኽ ያዕቆብ ዝኸውን መኅደሪ ኽሠርሕ ከዓ ለመነ። 47ቤት ዝሓነጸሉ ግና ሰሎሞን እዩ። 48- 50ከምቲ ነቢይ፦ ሰማይ ዝፋነይ እዩ፤ ምድሪ ኸዓ መርገጽ እግረይ እያ፤ ከመይ ዝበለ ቤት ደኣ ኢኹም እትሓንጹለይ? ይብል እግዚኣብሔር፤ ከመይ ዝበለ ሥፍራኸ እዩ እቲ ኣነ ዝዓርፈሉ? ነዝ ዂሉ ነገራትስ ኢደይዶ ኣይኮነን ዝገበሮ?› ዝበሎ እቲ ልዑ ል እግዚኣብሔር ብኢድ ሰብ ኣብ ዝተሓንጸ ቤት ኣይነብርን እዩ። 51 ኣቱም ተረርቲ ኽሳድ ልብኹም ዝተደፍነ ኣእዛንኩምውን ዝጸመመ ንስኻትኩምውን ከም ኣቦታትኩም ንመንፈስ ቅዱስ ኲሉ ጊዜ ትቃወምዎ ኣለኹም። 52ካብ ነቢያትከ ኣቦታትኩም ዘየሳጐጕዎ መን ኣሎ? ንሳቶም ነቶም ብዛዕባ ምምጻእ እቲ ጻድቕ ኣቐዲሞም ንዝነገሩ ቀተልዎም፤ ሕዝውን ንስኻትኩም ነቲ ጻድቕ ኣኅሊፍኩም ብምሃብ ቐተልክምዎ። 53ንስኻትኩም ነቲ ሕጊ ብኢድ መላእኽቲ ተቐቢልኩምዎ ነይርኩም፤ እንተኾነ ኣይሓለኹምዎን። 54እቶም ሰብ ከዓ ነዙይ ምስ ሰምዑ ልቦም ነደደ፤ ኣስናኖምውን ሓርቀሙሉ። 55ንእስጢፋኖስ ግና መንፈስ ቅዱስ መልኦ፤ ናብ ሰማይ ኣንቃዕሪሩ ክብሪ እግዚኣብሔርን ኢየሱስ ድማ ኣብ የማን እግዚኣብሔር ቆይሙን ረአየ። 56ሽዑ እንሆ ሰማይ ተኸፊቱ ወዲ ሰብ ድማ ኣብ የማን እግዚኣብሔር ቆይሙ እርኢ ኣለኹ በለ። 57ንሳቶምውን ዓው ኢሎም እናጸርሑ ኣእዛኖም ደፊኖም ድማ ኃቢሮም ናብኡ ጐየዩ። 58ካብታ ኸተማ ኣውፂኦም ከዓ ብእምኒ ቐጥቂጦም ቀተልዎ፤ እቶም ዝቐተልዎ ድማ ኽዳውንቶም ኣብ ጥቓ ኣእጋር ሳውል ዝበሃል ጐበዝ ኣንበሩ። 59ብእምኒ ቐጥቂጦም ክቐትልዎ እንተለዉ ኸዓ እስጢፋኖስ ኦ ጐይታ ኢየሱስ! ንነፍሰይ ተቐበላ! እናበለ ጸለየ። 60ተንበርኪኹ ኸዓ ብዓብዪ ድምፂ ጐይታይ! እዝ ኃጢኣት እዙይ ኣይትቝጸረሎም ኢሉ ጸርሐ። እዙይ ምስ በለውን ዓረፈ።
Copyright
Learn More


text:
በረኸት የሆዋ ንምርካብ ወትሩ ተቓለስ
“ምስ ኣምላኽን ምስ ሰብን ተቓሊስካ፡ ኣሕሚቕካ ኢኻ።” —ዘፍ. 32:28።
መዝሙር፦ 23, 38
1, 2. ኣገልገልቲ የሆዋ እንታይ ዓይነት ቅልስ እዩ ዘለዎም፧
ካብቲ ናይ መጀመርታ እሙን ሰብ ዝነበረ ኣቤል ኣትሒዙ ኽሳዕ እዚ ግዜና ዘለዉ ንኣምላኽ ዜምልኹ እሙናት ሰባት ብዙሕ ይቃለሱ እዮም። ሃዋርያ ጳውሎስ ንእብራውያን ክርስትያናት፡ ሞገስን በረኸትን የሆዋ ንምርካብ ኪጽዕሩ ኸለዉ፡ ‘ብርቱዕ ቃልስን መከራን ከም እተጻወሩ’ ጽሒፉሎም ነይሩ። (እብ. 10:32-34) ጳውሎስ ንቓልሲ ክርስትያናት ምስቲ ኣትለታት ኣብ ውድድር ግሪኽ ዚገብርዎ ዝነበሩ ቕድድም ጕያን ቅልስን መኸተ ጕስጥን ኣወዳዲርዎ ኣሎ። (እብ. 12:1, 4) ሎሚ እውን ኣብ ቅድድም ህይወት ኢና ዘለና፣ ካብ ዕላማና ኼስግሉና፡ ኪዕንቅፉና፡ ኬውድቑና፡ ወይ ከኣ ሓጐስናን ኣብ መጻኢ እንረኽቦ በረኸትን ኪምንጥሉና ዚደልዩ ተጻባእቲ ኣለዉና።
2 ብቐዳምነት፡ ምስ ሰይጣንን ምስዛ እክይቲ ዓለሙን ብርቱዕ ቅልስ ኣሎና። (ኤፌ. 6:12) በዛ ናይዛ ዓለም እዚኣ “ጽኑዕ ዕርድታት፡” ማለት ብሰረተ እምነታታን ብፍልስፍናኣን ከም ምንዝርናን ትንባኾን ሓሽሽን ምብዛሕ ኣልኮላዊ መስተን ብዝኣመሰለ ጐዳኢ ተግባራታን ከይንጽሎ ምቅላስና ኣገዳሲ እዩ። ንዜጋጥመና ስጋዊ ድኽመታትን ተስፋ ምቝራጽን እውን ብቐጻሊ ኽንቃለሶ ኣሎና።—2 ቈረ. 10:3-6፣ ቈሎ. 3:5-9።
3. ኣምላኽ ምስ ጸላእትና ኣብ እንገብሮ ቕልስ ምእንቲ ኽንዕወት ብኸመይ የሰልጥነና ኣሎ፧
3 ነዞም ሓያላት ተጻረርቲ ብሓቂ ኸነሰንፎም ንኽእል ዲና፧ እወ፡ ንኽእል ኢና፣ ግናኸ፡ ቃልሲ ይሓትት እዩ። ጳውሎስ ነቶም ብግዜኡ ዝነበሩ ተጓሰጥቲ ኸም ኣብነት ብምውሳድ፡ ብዛዕባ ገዛእ ርእሱ፡ “ንንፋስ ከም ዝወቅዕ . . . ኣይኰንኩን ዘጕስጥ ዘለኹ” በለ። (1 ቈረ. 9:26) ከምቲ ተጓሳጣይ ንመጻርርቱ ዚምክቶ፡ ንሕና እውን ንተጻረርትና ኽንምክቶም ኣሎና። የሆዋ ኣብ ቅልስና ምእንቲ ኽንዕወት የሰልጥነናን ይረድኣናን እዩ። ብቓሉ ኣቢሉ ህይወት ዜድሕን መምርሒታት ይህበና እዩ። ኣብ መጽሓፍ ቅዱስ ብእተመስረተ ጽሑፋትን ብሰሙናዊ ኣኼባታትን ብኣኼባታት ወረዳን ዞባን ኣቢሉ እውን ይሕግዘና እዩ። እሞኸ ነቲ እትምሃሮ ኣብ ግብሪ ተውዕሎዶ ኣለኻ፧ ከምኡ እንተ ዘይጌርካ፡ ‘ንንፋስ ከም እትወቅዕ’ ስለ እትኸውን፡ ንተጻራሪኻ ምሉእ ብምሉእ ኣይክትምክቶን ኢኻ።
4. ብእከይ ምእንቲ ኸይንስነፍ እንታይ ክንገብር ንኽእል፧
4 ጸላእትና ኣብ ዘይተጸበናዮን ኣብ ዝደኸምናሉን እዋን ኬጥቅዑና ስለ ዚኽእሉ፡ ወትሩ ንቝሓት ክንከውን ኣሎና። መጽሓፍ ቅዱስ፡ “ነቲ እከይ ደኣ ብሰናይ ስዓሮ እምበር፡ በቲ እከይ ኣይትሰዓር” ኢሉ የጠንቅቐና እዩ። (ሮሜ 12:21) እቲ “በቲ እከይ ኣይትሰዓር” ዚብል መተባብዒ፡ ንእከይ ከነሰንፎ ኸም እንኽእል እዩ ዜርኢ። ከነሰንፎ እንኽእል ድማ፡ ብቐጻሊ ምስ እንቃለስ እዩ። እንተ ዘይተጠንቂቕናን ቅልስና እንተ ኣቋሪጽናን ሰይጣንን እዛ እክይቲ ዓለሙን እቲ ዘይፍጹም ስጋናን ኬሰንፉና ይኽእሉ እዮም። ሰይጣን ኣፈራሪሁ ተሓሊልካ ኢድካ ኸም እትህብ ኪገብረካ ኣይትፍቀደሉ።—1 ጴጥ. 5:9።
5. (ሀ) በረኸት ኣምላኽ ንምርካብ ብቐጻሊ ኽንቃለስ ኪሕግዘና ዚኽእል እንታይ እዩ፧ (ለ) ብዛዕባ ኣየኖት ኣብ መጽሓፍ ቅዱስ እተጠቕሱ ሰባት ኢና ኽንምርምር፧
5 እቶም ዚቃለሱ ዘለዉ ዕውታት ኪዀኑ እንተ ደልዮም፡ ዕላማ ቓልሶም ኪርስዑ የብሎምን። ሞገስን በረኸትን ኣምላኽ ንምርካብ፡ ኣብቲ ኣብ እብራውያን 11:6 ተዋሂቡ ዘሎ መረጋገጺ ኼተኵሩ ኣለዎም፣ እታ ጥቕሲ፡ “እቲ ናብ ኣምላኽ ዚቐርብሲ፡ ንሱ ኸም ዘሎን ነቶም ኣጸቢቖም ዚደልይዎ ዓስቢ ኸም ዚህቦምን ኪኣምን ይግብኦ እዩ” ትብል። እታ “ኣጸቢቖም ዚደልይዎ” ተባሂላ ተተርጒማ ዘላ ናይ ግሪኽኛ ግሲ፡ ንሓያልን ትግሃት ንዝመልኦን ጻዕሪ ተመልክት። (ግብ. 15:17) ቅዱሳት ጽሑፋት ብዛዕባ እቶም በረኸት የሆዋ ንምርካብ ትግሃት ዝመልኦ ጻዕሪ ዝገበሩ ኣብነት ዝዀኑና ሰብኡትን ኣንስትን ይገልጽ እዩ። ያእቆብን ራሄልን ዮሴፍን ጳውሎስን ብስምዒታውን ብኣካላውን መዳይ ዜድክም ኵነታት እኳ እንተ ኣጋጠሞም፡ ጽንዓት ብዙሕ በረኸት ከም ዜምጽእ ኣርእዮም እዮም። ነዞም ኣርባዕተ ኣብነታውያን ተቓለስቲ ኽንመስሎም እንኽእል ብኸመይ ኢና፧
ጽንዓት በረኸት የምጽእ
6. ንያእቆብ ኪጸንዕ ዝሓገዞ እንታይ እዩ፧ ብኸመይከ ዓስቢ ረኺቡ፧ (ኣብ መእተዊ ዘላ ስእሊ ርአ።)
6 እቲ ሓደ ኻብቶም ኣበው ዝነበረ ያእቆብ ንየሆዋ የፍቅሮን ንመንፈሳዊ ነገራት የድንቕን በቲ የሆዋ ንዘርኡ ኸም ዚባርኾም ዘተስፈዎ ተስፋ ምሉእ ብምሉእ ይኣምንን ስለ ዝነበረ፡ ተቓሊሱን ጸኒዑን እዩ። (ዘፍ. 28:3, 4) በዚ ምኽንያት እዚ ድማ፡ ወዲ 100 ዓመት ኣቢሉ ምስ ኰነ እውን ከይተረፈ፡ በረኸት ኣምላኽ ንምርካብ ዝከኣሎ ዘበለ ገይሩ እዩ፣ ወረግ ስጋ ሰብ ምስ ዝለበሰ መልኣኽ እውን ተቓሊሱ እዩ። (ዘፍጥረት 32:24-28 ኣንብብ።) ያእቆብ ምስቲ ሓያል መልኣኽ እተቓለሰ ብናይ ርእሱ ብርታዐ ድዩ፧ ኣይፋሉን። ይኹን እምበር፡ ቈራጽ ተቓላሳይ እዩ ነይሩ፣ ካብቲ ዝቐረበሉ ብድሆ ኸም ዘየድሓርሕር ድማ ኣርእዩ እዩ። ሳላ እቲ ዘርኣዮ ጽንዓት ከኣ ተባሪኹ እዩ። ንዕኡ ዚበቅዕ እስራኤል (ትርጉሙ፡ “ምስ ኣምላኽ ተቓላሲ [ተጻዋሪ]” ወይ፡ “ኣምላኽ ይቃለስ”) ዚብል ስም ድማ ተዋህቦ። እወ፡ ያእቆብ ነቲ ንሕና እውን ክንረኽቦ እንደሊ ዓስቢ፡ ማለት ሞገስን በረኸትን የሆዋ ረኺቡ እዩ።
7. (ሀ) ራሄል እንታይ ዚደቍስ ኵነታት እዩ ኣጋጢምዋ፧ (ለ) ብቐጻሊ እተቓለሰትን እተባረኸትን ብኸመይ እያ፧
7 ራሄል ሰበይቲ ያእቆብ፡ የሆዋ ነቲ ንሰብኣያ ዘተስፈዎ ተስፋ ብኸመይ ከም ዚፍጽሞ ኽትርኢ ትህንጠ ነይራ እያ። ኰይኑ ግና፡ ፍታሕ ዘይብሉ ዚመስል ግድል ነይርዋ እዩ። ከመይሲ፡ ውሉድ ኣይነበራን። ኣብቲ ግዜ እቲ፡ ክትወልድ ዘይምኽኣል ከም ዓብዪ ወጽዓ እዩ ዚርአ ነይሩ። እሞኸ፡ ራሄል ነቲ ምሉእ ብምሉእ ካብ ቍጽጽራ ወጻኢ ዝነበረ ዚደቍስ ኵነታት ብቐጻሊ ኽትቃለሶ ዜኽእላ ስምዒታውን ኣካላውን ብርታዐ ዘጥረየት ብኸመይ እያ፧ ውሉድ ክትወልድ ተስፋ ኻብ ምግባር ዓዲ ኣይወዓለትን። ኣብ ክንዳኡስ፡ ብዝያዳ ብምጽላይ ብቐጻሊ ትቃለስ ነበረት። የሆዋ ነቲ ልባዊ ልመናኣ ሰምዖ፡ ውሉድ ብምሃብ ከኣ ባረኻ። ራሄል፡ “ሓያል ቅልስ ተቓሊሰ፡ ተዓወትኩ” ምባላ እምበኣር ዜገርም ኣይኰነን።—ዘፍ. 30:8።
8. ዮሴፍ እንታይ ንነዊሕ እዋን ዝጸንሐ ኸቢድ ኵነታት እዩ ኣጋጢምዎ፧ እንታይ ጽቡቕ ኣብነትከ እዩ ገዲፉልና፧
8 እቲ ያእቆብን ራሄልን ዝሓደግዎ ጽኑዕ ኣብነት ኣብቲ ወዶም ዮሴፍ ንዘጋጠሞ ናይ እምነት ፈተና ዝሓዘሉ መገዲ ሓያል ጽልዋ ኣሕዲሩ እዩ። ዮሴፍ ወዲ 17 ዓመት ምስ ኰነ፡ ኣብ ህይወቱ ኸቢድ ጸገማት ኣጋጠሞ። ኣሕዋቱ ብቕንኢ ተለዓዒሎም ንባርነት ሸጥዎ። ጸኒሑ ድማ ኣብ ግብጺ ብዘይፍትሓዊ መገዲ ተኣስረ። (ዘፍ. 37:23-28፣ 39:7-9, 20, 21) ዮሴፍ ግና ተስፋ ኣይቈረጸን፣ ተቐይሙ ሕነ ኺፈዲ እውን ኣይሓሰበን። የግዳስ፡ ኣእምሮኡን ልቡን ኣብቲ ምስ የሆዋ ዘለዎ ጽቡቕ ርክብ ከም ዜተኵር ገበረ። (ዘሌ. 19:18፣ ሮሜ 12:17-21) እቲ ዮሴፍ ዝሓደጎ ኣብነት ንዓና እውን ይጠቕመና እዩ። ንኣብነት፡ ብቝልዕነትና ኸቢድ ኵነታት እንተ ኣሕሊፍና ወይ ኣብዚ ግዜ እዚ ተስፋ ዜቝርጽ ኵነታት እንተ ኣልዩና እውን፡ ብቐጻሊ ኽንቃለስን ክንጸንዕን ኣሎና። ከምኡ እንተ ጌርና የሆዋ ኸም ዚባርኸና ኽንተኣማመን ንኽእል ኢና።—ዘፍጥረት 39:21-23 ኣንብብ።
9. ነቲ ያእቆብን ራሄልን ዮሴፍን ዝሓደግዎ ኣብነት ብምስዓብ፡ በረኸት የሆዋ ንምርካብ እንታይ ጻዕሪ ኢና ኽንገብር ዘሎና፧
9 ብዛዕባ እቲ ዘጋጠመካ ኸቢድ ኵነታት ወይ ከኣ ፈተና ዝዀነካ ነገር እሞ ሕሰብ። ዘይፍትሓውነት፡ ኣድልዎ ወይ ላግጺ ኣጋጢሙካ ኪኸውን ይኽእል እዩ። ወይ ከኣ ሓደ ሰብ ብቕንኢ ተለዓዒሉ ብሓሶት ከሲሱካ ኪኸውን ይኽእል እዩ። ተሓሊልካ ኢድካ ኣብ ክንዲ እትህብ፡ ንያእቆብን ንራሄልን ንዮሴፍን ተሓጒሶም ብቐጻሊ ንየሆዋ ኼገልግልዎ ዝሓገዞም እንታይ ምዃኑ ዘክር። ንሳቶም ንመንፈሳዊ ነገራት ዓሚቝ ሞሳ ኸም ዘለዎም ስለ ዘርኣዩ፡ ኣምላኽ ኣበርቲዕዎምን ባሪኽዎምን እዩ። ብቐጻሊ ይቃለሱን ምስቲ ልባዊ ጸሎቶም ተሰማሚዖም ይመላለሱን ነይሮም እዮም። ንሕና ድማ፡ እዚ እኩይ ስርዓት እዚ ኺጠፍእ ኣብ ዝቐረበሉ እዋን ንነብር ስለ ዘለና፡ ነቲ ኣብ ቅድሜና ተነቢሩልና ዘሎ ተስፋ ኣጽኒዕና ኽንሕዞ ኣሎና። እሞኸ ሞገስ የሆዋ ንምርካብ ክትቃለስ ትደሊ ዲኻ፧
በረኸት ንምርካብ ብፍታው ተቓለስ
10, 11. (ሀ) በረኸት ኣምላኽ ንምርካብ ብኸመይ ክንቃለስ ንኽእል፧ (ለ) ቅኑዕ ምርጫታት ክንገብርን ተስፋ ንዜቝርጸናን ንዚዓናቕፈናን ኵነታት ክንቃለሶን እንኽእል ብኸመይ ኢና፧
10 ገለ ኻብቲ በረኸት ኣምላኽ ንምርካብ ክንቃለስ ዜድልየሉ ዅነታት እንታይ እዩ፧ ሓደ ኻብቲ ብዙሓት ዚቃለስዎ ነገራት፡ ስጋዊ ድኽመት እዩ። ካልኦት ከኣ ብዛዕባ ኣገልግሎት ኣወንታዊ ኣመለኻኽታ ኼማዕብሉ ይቃለሱ እዮም። ምናልባት ከኣ ናይ ጥዕና ጸገም ወይ ጽምዋ ኽትጻወር የድልየካ ይኸውን። ነቲ ገሊኦም ንዝበደሎም ሰብ ይቕረ ንምባል ዚገብርዎ ቓልሲ እውን ዕሽሽ ክንብሎ የብልናን። ንየሆዋ ዘገልገልናሉ ዓመታት ብዘየገድስ፡ ኵላትና ነቲ ንእሙናት ዓስቢ ዚህብ ኣምላኽ ካብ ምግልጋል ኪዓናቕፈና ዚኽእል ነገራት ክንቃለሶ ኣሎና።
11 ቅኑዕ ምርጫ ምግባርን ብመገዲ ክርስትና ምምልላስን በዳሂ ኪኸውን ከም ዚኽእል ዚከሓድ ኣይኰነን። ብፍላይ ከኣ እቲ ጠላም ልብና ንድሕሪት ዚጐትተና እንተ ዀይኑ ዝያዳ ኪኸብደና ይኽእል እዩ። (ኤር. 17:9) ብእተወሰነ ደረጃ ብኣሉታዊ ነገራት ከም እተጸሎኻ እንተ ተሰሚዑካ፡ መንፈስ ቅዱስ ኪውሃበካ ኣበርቲዕካ ጸሊ። ጸሎትን መንፈስ ቅዱስን፡ በረኸት የሆዋ እትረኽበሉ ቕኑዕ መገዲ ኽትስዕብ ዜኽእለካ ሓይሊ ኺህበካ ይኽእል እዩ። ምስ ጸሎትካ ተሰማሚዕካ ተመላለስ። በብመዓልቱ እተወሰነ ኽፋል መጽሓፍ ቅዱስ ኣንብብ፣ ንብሕታዊ መጽናዕትን ንኣምልኾ ስድራ ቤትን ዚኸውን ግዜ ድማ መድብ።—መዝሙር 119:32 ኣንብብ።
12, 13. ክልተ ክርስትያናት ንሕማቕ ትምኒት ኪቈጻጸርዎ ዝኸኣሉ ብኸመይ እዮም፧
12 ቃል ኣምላኽን መንፈሱን ክርስትያናዊ ጽሑፋትናን ንክርስትያናት ሕማቕ ትምኒት ኪቃለሱ ኸም ዝሓገዞም ዜርኢ ብዙሕ ኣብነታት ኣሎ። ሓደ ዀተቴ ነታ ኣብ ናይ 8 ታሕሳስ 2003 ሕታም ንቕሑ! (እንግሊዝኛ) ዝወጸት፡ “ንሕማቕ ትምኒት ብኸመይ ክትቃለሶ ትኽእል፧” ዘርእስታ ዓንቀጽ ኣንበበ። እሞኸ እንታይ በለ፧ “ሕማቕ ሓሳባት ንምቍጽጻር እቃለስ እየ ዘለኹ። ኣብታ ዓንቀጽ፡ ‘ንገሊኦም፡ ንሕማቕ ትምኒት ምቅላስ ይኸብዶም እዩ’ ዚብል ሓሳብ ምስ ኣንበብኩ፡ ኣነ እውን ኣባል እቶም ኣብ መላእ ዓለም ዘለዉ ኣሕዋት ከም ዝዀንኩ ደኣ እምበር፡ በይነይ ከም ዘይኰንኩ ተሰምዓኒ” በለ። እዚ መንእሰይ እዚ፡ ካብታ ኣብ ናይ 8 ጥቅምቲ 2003 ሕታም ንቕሑ! (እንግሊዝኛ) ዝወጸት፡ “ንጾታዊ ርክብ ብዚምልከት ዝመረጽካዮ ኽትገብር ኣምላኽ ይሰምሮ ድዩ፧” ዘርእስታ ዓንቀጽ እውን ተጠቒሙ እዩ። ንገሊኦም እቲ ቓልሲ ‘ኣብ ስጋኦም እሾኽ’ ከም ዝዀኖም ተጠቒሱ ምህላዉ ድማ ኣስተብሃለ። (2 ቈረ. 12:7) ንሳቶም ብመገዲ ጽድቂ ኺመላለሱ ቐጻሊ ጻዕሪ ዚገብሩ እኳ እንተ ዀኑ፡ ብዛዕባ መጻኢ ብሩህ ተስፋ ኺህልዎም ይኽእል እዩ። ንሱ ኸምዚ በለ፦ “በዚ ምኽንያት እዚ፡ መዓልቲ ብዝሓለፈ መጠን፡ እሙን ክኸውን ከም ዝኽእል ብዝያዳ ኺስምዓኒ ጀሚሩ እዩ። ኣብዚ እኩይ ስርዓት እዚ ጸኒዕና ኽንመላለስ ብውድቡ ኣቢሉ ስለ ዚሕግዘና ንየሆዋ ኣዝየ አመስግኖ እየ።”
13 ኣብ ሕቡራት መንግስትታት ኣመሪካ እትነብር ሓብቲ ዘጋጠማ ተመክሮ እውን ከም ኣብነት ንርአ። ንሳ ኸምዚ ኢላ ጸሓፈት፦ “ዜድልየና ዘበለ ብግዜኡ ወትሩ ስለ እትምግቡና ኸመስግነኩም እፈቱ። መብዛሕትኡ ግዜ፡ እቲ ዘንብቦ ጽሑፍ ንዓይ ተባሂሉ ኸም እተጻሕፈ ዀይኑ እዩ ዚስምዓኒ። ንሓያሎ ዓመታት፡ ምስቲ የሆዋ ንዚጸልኦ ነገር ዝነበረኒ ሓያል ትምኒት ክቃለስ ጸኒሐ እየ። ሓድሓደ ግዜ፡ ተሓሊለ ኢደይ ብምሃብ ቃልሰይ ከቋርጽ እደሊ። የሆዋ መሓርን ይቕረ በሃልን ከም ዝዀነ እፈልጥ እኳ እንተ ዀንኩ፡ እዚ ሕማቕ ትምኒት እዚ ስለ ዘሎንን ብውሽጠይ ስለ ዘይጸልኦን፡ ሓገዙ ኽረክብ ከም ዘይበቅዕ ኰይኑ እዩ ዚስምዓኒ። እዚ ቐጻሊ ቓልሲ እዚ ድማ ንዅሉ ህይወተይ ጸልይዎ እዩ። . . . ነታ ኣብ ናይ 15 መጋቢት 2013 ግምቢ ዘብዐኛ ዝወጸት፡ ‘“ንየሆዋ ዚፈልጥ ልቢ” ድዩ ዘሎካ፧’ ዘርእስታ ዓንቀጽ ምስ ኣንበብኩ፡ የሆዋ ብሓቂ ኺሕግዘኒ ኸም ዚደሊ ተሰምዓኒ።”
14. (ሀ) ጳውሎስ ብዛዕባ እቲ ዚገብሮ ዝነበረ ቓልሲ እንታይ ተሰሚዕዎ፧ (ለ) ምስ ስጋዊ ድኽመትና ኣብ እንገብሮ ቓልሲ ኽንዕወት እንኽእል ብኸመይ ኢና፧
14 ሮሜ 7:21-25 ኣንብብ። ጳውሎስ ምስ ትምኒትን ድኽመትን ሓጥእ ስጋና ምቅላስ ክሳዕ ክንደይ ከቢድ ምዃኑ ባዕሉ ተመኪርዎ እዩ። ይኹን እምበር፡ ብጸሎት ኣብ የሆዋ ብምውካልን ኣብ መስዋእታዊ በጃ የሱስ እምነት ብምሕዳርን ነቲ ዝነበሮ ውሽጣዊ ቓልሲ ኼሰንፎ ኸም ዚኽእል ምሉእ ምትእምማን ነይርዎ እዩ። ንሕና እውን ኣብቲ ምስ ስጋዊ ድኽመትና እንገብሮ ቓልሲ ኽንዕወት ንኽእል ኢና። ብኸመይ፧ ከም ጳውሎስ ኣብ ርእስና ዘይኰነስ፡ ኣብ የሆዋ ምሉእ ብምሉእ ብምውካልን ኣብ በጃ የሱስ ብምእማንን እዩ።
15. ጸሎት ክንጸንዕን ፈተናታት ክንጻወርን ኪሕግዘና ዚኽእል ስለምንታይ እዩ፧
15 ሓድሓደ ግዜ፡ ኣምላኽ ብዛዕባ ሓደ ዜተሓሳስበና ነገር ክሳዕ ክንደይ ከም እንጭነቕ ከነርኢ ይደልየና እዩ። ንኣብነት፡ ንሕና (ወይ ኣባል ስድራ ቤትና) ኸቢድ ሕማም ምስ እንሓምም ወይ ዘይፍትሓዊ ነገራት ምስ ዜጋጥመና እንታይ ኢና እንገብር፧ ንየሆዋ እሙናት ክንከውንን ሓጐስና ኸይነጥፍእን መንፈሳዊ ሚዛንና ኽንሕሉን ዜኽእለና ብርታዐ ኺህበና ብጸሎት ብምልማን ምሉእ ብምሉእ ብእኡ ኸም እንእመን ነርኢ ኢና። (ፊል. 4:13) ብግዜ ጳውሎስን ብግዜናን ካብ ዘጋጠመ ሓያሎ ተመክሮታት ከም እተራእየ፡ ጸሎት ንሓይልና ኺሕድሶ፡ ብቐጻሊ ኽንጸንዕ ዜኽእለና ምትእምማን ምእንቲ ኽንረክብ ድማ ኪሕግዘና ይኽእል እዩ።
በረኸት የሆዋ ንምርካብ ወትሩ ተቓለስ
16, 17. ኣብ ቃልስኻ እንታይ ክትገብር ኢኻ ቘሪጽካ ዘለኻ፧
16 ድያብሎስ ተሓሊልካ ኢድካ ኽትህብ እዩ ዚደልየካ። እምበኣር፡ ‘ነቲ ሰናይ ኣጽኒዕካ ሓዞ።’ (1 ተሰ. 5:21) ኣብቲ ምስ ሰይጣንን ምስታ እክይቲ ዓለሙን ምስ ሓጥእ ዝንባለታትካን እትገብሮ ቓልሲ ኽትዕወት ትኽእል ኢኻ። እወ፡ ኣምላኽ ኬበርትዓካ ኸም ዚኽእል ምሉእ ብምሉእ ምስ እትተኣማመን፡ ክትዕወት ኢኻ።—2 ቈረ. 4:7-9፣ ገላ. 6:9።
17 ስለዚ፡ ቃልስኻ ኣይተቋርጽ። ኣበርቲዕካ ተቓለስ። ወትሩ መክት። ጽናዕ። የሆዋ ‘ሓንቲ እኳ ኽሳዕ ዘይጐድለካ በረኸት ከም ዜፍስሰልካ’ ድማ ምሉእ ብምሉእ ተኣማመን።—ሚል. 3:10።


text:
ምዕራፍ 1
“ፍቕሪ ንኣምላኽ”
“ፍቕሪ ንኣምላኽ ከኣ ትእዛዛቱ ኽንሕሉ እዩ እሞ: ትእዛዛቱውን ኣይከቢድን እዩ።” —1 ዮሃንስ 5:3
1, 2. ንየሆዋ ኣምላኽ ንኸተፍቅሮ ዚድርኸካ እንታይ እዩ፧
ንኣምላኽ ተፍቅሮ ዲኻ፧ ርእስኻ ንየሆዋ ኣምላኽ ዝወፈኻ እንተ ዄንካ: መልስኻ ብዘይ ውልውል ‘እወ’ ዚብል ምዃኑ እተረጋገጸ እዩ፣ እዚ እውን ግቡእ እዩ። ንየሆዋ ኸነፍቅሮ ባህርያዊ ነገር እዩ። ንኣምላኽ ዘላትና ፍቕሪ: ነታ ንሱ ንዓና ዘላቶ ፍቕሪ እነርእያ ምላሽ እያ። መጽሓፍ ቅዱስ ብዛዕባ እዚ: “ንሱ ቕድም ኣፍቂሩና እዩ እሞ: ንሕናውን ነፍቅር ኢና” ኢሉ ኣሎ።—1 ዮሃንስ 4:19
2 የሆዋ ንዓና ዘላቶ ፍቕሪ ንኺገልጸልና ተበግሶ ወሲዱ እዩ። መንበሪ እትዀነና ጽብቕቲ ምድሪ ሂቡና። ብስጋዊ መዳይ ዜድልየና ነገራት ይሓልየልና። (ማቴዎስ 5:43-48) ካብዚ ንላዕሊ ኸኣ: ብመንፈሳዊ መዳይ ዜድልየና ነገራት የማልኣልና። ቃሉ ዝዀነ መጽሓፍ ቅዱስ ሂቡና። ብተወሳኺ እውን ከም ዚሰምዓና መረጋገጺ ብምሃብ ናብኡ ኽንጽሊ ዓዲሙና: ንኺሕግዘና ኢሉ ኸኣ መንፈስ ቅዱሱ ይህበና። (መዝሙር 65:2፣ ሉቃስ 11:13) ልዕሊ ዅሉ ድማ: ካብ ሓጢኣትን ሞትን ምእንቲ ኽንድሕን ነቲ ኣዝዩ ዚፈትዎ ወዱ ኺብጀወና ኢሉ ለኣኸልና። የሆዋ ኸመይ ዝበለት ዓባይ ፍቕሪ ዀን እዩ ኣርእዩና!—ዮሃንስ 3:16፣ ሮሜ 5:8
3. (ሀ) ኣብ ፍቕሪ ኣምላኽ ንምጽናዕ እንታይ ኢና ኽንገብር ዘሎና፧ (ለ) እንታይ ኣገዳሲት ሕቶ ኢና ኽንሓስበላ ዘሎና፧ መልሳኸ ኣበይ ይርከብ፧
3 የሆዋ ኻብ ፍቕሩ ንዘለኣለም ክንጥቀም እዩ ዚደልየና። ክንጥቀም ወይ ከይንጥቀም ግን ኣባና እዩ ዚምርኰስ። ቃል ኣምላኽ: “ነቲ ናብ ሕይወት ዘለዓለም ዜብጽሕ . . . እናተጸቤኹም ከኣ ንርእስኹም ብፍቕሪ ኣምላኽ ሓልውዋ” ኢሉ ይምዕደና። (ይሁዳ 21 ትርጕም 1990) እታ “ሓልውዋ” እትብል ቃል: ብፍቕሪ ኣምላኽ ክንጸንዕ ሓሳብ ስለ እትህብ: ንሕና ኽንገብሮ ዘሎና ተግባር እያ እተጕልሕ። ነታ ፍቕሩ ብጭቡጥ መገዲ ምላሽ ክንህበላ ኣሎና። ስለዚ እምበኣር: ‘ከመይ ገይረ እየ ንኣምላኽ ዘላትኒ ፍቕሪ ዘርኢ፧’ እትብል ሕቶ ኽንሓስበላ ዚግባእ ኣገዳሲት ሕቶ እያ። መልሲ እዛ ሕቶ እዚኣ: ኣብተን ሃዋርያ ዮሃንስ ብመንፈስ ተደሪኹ ዝጸሓፈን: “ፍቕሪ ንኣምላኽ ከኣ ትእዛዛቱ ኽንሕሉ እዩ እሞ: ትእዛዛቱውን ኣይከቢድን እዩ” ዚብላ ቓላት ክንረኽቦ ንኽእል ኢና። (1 ዮሃንስ 5:3) ንኣምላኽ ክሳዕ ክንደይ ከም እነፍቅሮ ኸነርኢ ስለ እንደሊ: ትርጕም እዘን ቃላት እዚኣተን ተጠንቂቕና ኽንምርምር ይግብኣና።
“ፍቕሪ ንኣምላኽ”
4, 5. ፍቕሪ ንየሆዋ ኣብ ልብኻ ብኸመይ ኪዓቢ ኸም ዝጀመረ ግለጽ።
4 “ፍቕሪ ንኣምላኽ”—ሃዋርያ ዮሃንስ ነዘን ቃላት እዚኣተን ኪጽሕፍ ከሎ እንታይ እዩ ኣብ ኣእምሮኡ ሒዙ ነይሩ፧ ነታ ንኣምላኽ ብውልቂ ዘላትና ዓማቝ ስምዒት እዩ ዜመልክት ነይሩ። ፍቕሪ ንየሆዋ ኣብ ልብኻ መዓስ ክትዓቢ ኸም ዝጀመረት ትዝክሮዶ፧
5 ብዛዕባ የሆዋን ዕላማታቱን ንፈለማ ግዜ እታ ሓቂ ምስ ፈለጥካን ኣብኡ ኽትኣምን ምስ ጀመርካን ዝነበረ እዋን እሞ ሓንሳእ ምልስ ኢልካ ሕሰቦ። ካብ ኣምላኽ ዝረሓቕካ ሓጥእ ኴንካ እኳ እንተ ተወለድካ: የሆዋ ብክርስቶስ ኣቢሉ ነቲ ኣዳም ዘጥፈኦ ፍጽምና ንኽትረክብን ናይ ዘለኣለም ህይወት ንኽትወርስን ኣጋጣሚ ኸም ዝኸፈተልካ ተገንዚብካ። (ማቴዎስ 20:28፣ ሮሜ 5:12, 18) የሆዋ ነቲ ኣዝዩ ዜፍቅሮ ወዱ ንኺሞተልካ ኢሉ ብምልኣኽ ዝኸፈሎ መስዋእቲ ኽሳዕ ክንደይ ምዃኑ ኽትርዳእ ጀሚርካ። ልብኻ ተተንኪፉ: ነቲ ኸምዚኣ ዝኣመሰለት ዓባይ ፍቕሪ ዘርኣየካ ኣምላኽ ከኣ ከተፍቅሮ ጀሚርካ።—1 ዮሃንስ 4:9, 10
6. ናይ ሓቂ ፍቕሪ ብኸመይ ትግለጽ፧ ፍቕሪ ንኣምላኽ እንታይ ክትገብር እያ እትድርኸካ፧
6 እቲ ስምዒት እቲ ግን መጀመርታ እታ ንየሆዋ ዘላትካ ፍቕሪ ጥራይ እዩ። ፍቕሪ: ስምዒት ጥራይ ኣይኰነትን፣ ብቓላት ጥራይ እትግለጽ እውን ኣይኰነትን። ንኣምላኽ ዘላትና ናይ ሓቂ ፍቕሪ: “ንየሆዋ አፍቅሮ እየ” ኻብ ምባል ንላዕሊ ተጠቓልል። ናይ ሓቂ ፍቕሪ ልክዕ ከም እምነት: በቲ እተፍርዮ ግብርታት እያ እትግለጽን እትልለን። (ያእቆብ 2:26) ፍቕሪ ብፍላይ በቲ ነቲ እተፈቕረ ዚግበረሉ ዜሐጕሶ ግብርታት እያ እትግለጽ። ስለዚ: ፍቕሪ ንየሆዋ ኣብ ልብኻ ሱር ምስ ሰደደት: ንሰማያዊ ኣቦኻ ብዜሐጕስ መገዲ ኽትነብር ተደሪኽካ ኢኻ። ጥሙቕ ናይ የሆዋ ምስክር ዲኻ፧ ከምኡ እንተ ዄንካ: እዚ ዓሚቝ ፍቕርን ተወፋይነትን ኣብ ህይወትካ እቲ ልዕሊ ዅሉ ኣገዳሲ ዝዀነ ውሳነ ንኽትገብር ደሪኹካ እዩ። ፍቓድ የሆዋ ንኽትገብር ርእስኻ ንዕኡ ወፊኻ: ወፈያኻ ድማ ብጥምቀት ኣርኢኻ። (ሮሜ 14:7, 8) ነዚ ንየሆዋ ዝኣተኻሉ ልባዊ መብጽዓ እዚ ምፍጻም: ነቲ ሃዋርያ ዮሃንስ ቀጺሉ ዝጠቐሶ ነገር የጠቓልል።
“ትእዛዛቱ ኽንሕሉ እዩ”
7. ገለ ኻብ ትእዛዛት ኣምላኽ እንታይ ኪጥቀስ ይከኣል፧ ንዕኡ ምሕላውከ እንታይ የጠቓልል፧
7 ዮሃንስ: ፍቕሪ ንኣምላኽ እንታይ ማለት ምዃና ኺገልጽ ከሎ: “ትእዛዛቱ ኽንሕሉ እዩ” በለ። ትእዛዛት ኣምላኽ እንታይ እዩ፧ የሆዋ በቲ ቓሉ ዝዀነ መጽሓፍ ቅዱስ ኣቢሉ ሓያሎ ንጹር ትእዛዛት ሂቡና ኣሎ። ንኣብነት: ካብ ከም ስኽራን: ምንዝር: ኣምልኾ ጣኦት: ስርቂ: ሓሶት ዝኣመሰለ ተግባራት ከልኪሉና እዩ። (1 ቈረንቶስ 5:11፣ 6:18፣ 10:14፣ ኤፌሶን 4:28፣ ቈሎሴ 3:9) ትእዛዛት ኣምላኽ ምሕላው ኪበሃል ከሎ: ምስቲ ኣብ መጽሓፍ ቅዱስ ዘሎ ንጹር ስነ-ምግባራዊ መለክዒታት ተሰማሚዕካ ምምልላስ የጠቓልል።
8, 9. ኣብቲ ቐጥታዊ ሕጊ መጽሓፍ ቅዱስ ዘይብሉ ዅነታት እውን እንተ ዀነ: ንየሆዋ ዜሐጕሶ እንታይ ምዃኑ ብኸመይ ክንፈልጥ ንኽእል፧ ኣብነት ሃብ።
8 ይኹን እምበር: ንየሆዋ ኸነሐጕሶ እንተ ዄንና: ነቲ ቐጥታዊ ትእዛዛት ካብ ምሕላው ንላዕሊ ኽንገብር ኣሎና። የሆዋ ንዅሉ መዳይ መዓልታዊ ህይወትና ብዚቈጻጸር ሕግታት ኣይሓጸረናን። ስለዚ: ኣብ መዓልታዊ ህይወትና: ትእዛዛት መጽሓፍ ቅዱስ ፈሊኻ ዘይተዋህበሉ ሓያሎ ዅነታት ኬጋጥመና ይኽእል እዩ። ኣብ ከምዚ ዝኣመሰለ ዅነታት: ንየሆዋ ዜሐጕሶ እንታይ ምዃኑ ብኸመይ ክንፈልጥ ንኽእል፧ መጽሓፍ ቅዱስ ብዛዕባ ኣተሓሳስባ ኣምላኽ ብንጹር ዚሕብር ነጥብታት ሒዙ ኣሎ። መጽሓፍ ቅዱስ ከነጽንዕ ከለና: የሆዋ ዚፈትዎን ዚጸልኦን ንመሃር። (መዝሙር 97:10፣ ምሳሌ 6:16-19) ነቲ ኣኽቢሩ ዚርእዮ ኣረኣእያታትን ተግባራትን ከነስተውዕል ንጅምር። ብዛዕባ ባህርያትን መገድታትን የሆዋ ዝያዳ ብእተመሃርና መጠን: ኣተሓሳስባኡ ንውሳነታትና ኪቐርጾ: ንተግባራትና ኸኣ ኪጸልዎ ዝያዳ ነፍቅደሉ። በዚ ኸምዚ: ኣብቲ ኣብ መጽሓፍ ቅዱስ ንጹር ሕጊ ዘይህበሉ መዳያት እውን እንተ ዀነ: “ፍቓድ ጐይታ እንታይ ምዃኑ” ኸነስተውዕል ንኽእል።—ኤፌሶን 5:17
9 ንኣብነት: ዓመጻ ወይ ጾታዊ ርኽሰት ዜርኢ ፊልምታት ወይ መደባት ተለቪዥን ክንርኢ ኸም ዘይብልና ዚገልጽ ቀጥታዊ ትእዛዝ ኣብ መጽሓፍ ቅዱስ የልቦን። ኰይኑ ግን: ከምዚ ዝኣመሰለ ነገር ከይንርኢ ፈልዩ ዚኽልክል ሕጊ ብሓቂ የድልየና ድዩ፧ የሆዋ ነዚ ጕዳይ እዚ ብኸመይ ከም ዚርእዮ ንፈልጥ ኢና። ቃሉ ብንጹር: “ንረሲእን ንፈታው ግፍዕን ግና ነፍሱ ትጸልኦም” ይብለና። (መዝሙር 11:5) “ነመንዝራታትን ንዘመውትንሲ ኣምላኽ ኪፈርዶም እዩ” እውን ይብል። (እብራውያን 13:4) ብዛዕባ እዚ መንፈስ ዝነፈሶ ቓላት ብምስትንታን: ፍቓድ የሆዋ እንታይ ምዃኑ ብንጹር ከነስተውዕል ንኽእል ኢና። ስለዚ ድማ ነቲ ኣምላኽና ዚጸልኦ ዓይነት ተግባራት ዜቕርብ መዘናግዒ ኣይንርእን። ካብቲ እዛ ዓለም እዚኣ ኸም ዘይጐድእ መዘናግዒ ገይራ ኸተቕርቦ እትፍትን ስነ-ምግባራዊ ጽያፍ ክንርሕቕ ከለና ንየሆዋ ኸም ዜሐጕሶ ንፈልጥ ኢና። *
10, 11. ንየሆዋ እዙዛት ክንከውን እንደሊ ስለምንታይ ኢና፧ እንታይ ዓይነት ተኣዛዝነትከ ኢና እንህቦ፧
10 ትእዛዛት ኣምላኽ እንሕልወሉ ቐንዲ ምኽንያት እንታይ እዩ፧ ኣብ ነፍሲ ወከፍ መዓልቲ ምስ ኣተሓሳስባ ኣምላኽ ተሰማሚዕና ኽንነብር እንደሊ ስለምንታይ ኢና፧ ካብ መቕጻዕቲ ንኸነምልጥ ኢልና ወይ ካብቲ ፍቓድ ኣምላኽ ዕሽሽ ንዚብሉ ሰባት ዜጋጥሞም ጐዳኢ ሳዕቤናት ንኽንስተር ኢልና ጥራይ ኣይኰንናን ከምኡ እንገብር። (ገላትያ 6:7) ኣብ ክንዳኡስ: ንየሆዋ ዘሎና ተኣዛዝነት: ንዕኡ ዘላትና ፍቕሪ እነርእየሉ ብሉጽ ኣጋጣሚ ጌርና ኢና እንርእዮ። ከምቲ ሓደ ውሉድ ካብ ኣቦኡ ሞገስ ኪረክብ ዚህንጠ: ንሕና እውን ጸጋ ወይ ሞገስ የሆዋ ኽንረክብ ንደሊ ኢና። (መዝሙር 5:12) ንሱ ኣቦና እዩ: ንሕና እውን ነፍቅሮ ኢና። ‘ካብ የሆዋ ሞገስ ክንቅበል’ ብእንኽእለሉ ኣነባብራ ንነብር ከም ዘሎና ኻብ ምፍላጥ ንላዕሊ ሓጐስ ወይ ዕግበት ዚህበና ኻልእ ነገር የልቦን።—ምሳሌ 12:2
11 ስለዚ: ተኣዛዝነትና ኸይፈተኻ ዚግበር ኣይኰነን፣ መሪጽካ ዚግበር ወይ ኣብ ኵነት እተመርኰሰ እውን ኣይኰነን። * ዚጥዕመና ወይ ዘየጸግመና ዅነታት ጥራይ ሓሪና ኣይኰንናን እንእዘዝ። ብኣንጻሩ እኳ ደኣስ: ‘ካብ ልቢ ኢና እንእዘዝ።’ (ሮሜ 6:17) ከምቲ ኣብ መጽሓፍ ቅዱስ ተጠቒሱ ዚርከብ ጸሓፍ መዝሙር: “በቲ ዘፍቅሮ ትእዛዛትካውን ባህ ክብል እየ” ኢሉ ብምጽሓፍ ዝገለጾ ስምዒት እዩ ዘሎና። (መዝሙር 119:47) እወ: ንየሆዋ ኽንእዘዞ ንፈቱ ኢና። ምሉእ ዘይጕዱል ከምኡውን ኣብ ኵነት ዘይተመርኰሰ ተኣዛዝነት ከም ዚግብኦን ከም ዚደልን ንፈልጥ ኢና። (ዘዳግም 12:32) የሆዋ ብዛዕባና ኸምቲ ቓሉ ብዛዕባ ኖህ ዝበሎ ኺብል ኢና እንደሊ። መጽሓፍ ቅዱስ ብዛዕባ እቲ ንሓያሎ ዓመታት እዙዝ ብምዃን ፍቕሪ ንኣምላኽ ዘርኣየ እሙን ኣበው: “ኖህ ድማ ከምኡ ገበረ። ከምቲ እግዚኣብሄር ዝአዘዞ ንዅሉ ነገር ከምኡ ገበረ” ይብል።—ዘፍጥረት 6:22
12. ተኣዛዝነትና ንየሆዋ ሓጐስ ዜምጽኣሉ መዓስ እዩ፧
12 የሆዋ ብዛዕባ እቲ ብፍታው እንገብሮ ተኣዛዝነት ከመይ ይስምዖ፧ ከምኡ ምግባር: ‘ንልቡ ኸም ዜሐጕሶ’ ቓሉ ይነግረና። (ምሳሌ 27:11) ተኣዛዝነትና ብሓቂዶ ንልቢ እቲ ልዑላዊ ጐይታ የሐጕሶ እዩ፧ እወ: ብርግጽ የሐጕሶ እዩ: ነዚ ድማ እኹል ምኽንያት ኣለዎ። የሆዋ ናይ ምምራጽ ናጽነት ሂቡ እዩ ፈጢሩና፣ ንኣምላኽ ንኽንእዘዞ ወይ ንኸይንእዘዞ ኽንመርጽ ንኽእል ኢና። (ዘዳግም 30:15, 16, 19, 20) ብፍታው ንየሆዋ ንኽንእዘዞ ኽንመርጽ ከለና: ነዚ ንኽንገብር እትድርኸና ኸኣ እታ ንኣምላኽ ብዘላትና ፍቕሪ ዝመልአት ልብና እንተ ዀይና: ንሰማያዊ ኣቦና ብዙሕ ሓጐስን ደስታን ነምጽኣሉ። (ምሳሌ 11:20) በዚ ኸምዚ ድማ ብሉጽ መገዲ ህይወት ንመርጽ።
“ትእዛዛቱውን ኣይከቢድን እዩ”
13, 14. ‘ትእዛዛት ኣምላኽ ኣይከቢድን እዩ’ ኺበሃል ዚከኣል ስለምንታይ እዩ፧ ነዚኸ ኸመይ ጌርና ብምሳሌ ነብርሆ፧
13 ሃዋርያ ዮሃንስ ብዛዕባ እቲ የሆዋ ዚሓቶ ብቕዓታት: “ትእዛዛቱውን ኣይከቢድን እዩ” ብምባል ዜበራትዕ ነገር ነጊሩና ኣሎ። እታ ኣብ 1 ዮሃንስ 5:3 “ከቢድ” ተባሂላ ተተርጒማ ዘላ ናይ ግሪኽ ቃል ኣቓልቦ እትስሕብ እያ። * ካልእ ትርጕም መጽሓፍ ቅዱስ: “ትእዛዛቱ ኸኣ ከቢድ ኣይኮነን” ይንበብ። (ትርጕም 1990) የሆዋ ዚሓቶ ብቕዓታት ዘይርትዓዊ ወይ ጨቋኒ ኣይኰነን። ሕግታቱ ዘይፍጹማት ደቂ ሰብ ኪእዘዝዎ ዘይክእሉ ኣይኰነን።
14 ነዚ ነገር እዚ በዚ ዚስዕብ ምሳሌ ኸነብርሆ ንኽእል ኢና። ሓደ ናይ ቀረባ ዓርክኻ መንበሪ ንኪቕይር ክትሕግዞ ይሓተካ። ናብቲ ሓድሽ መንበሪኡ ኺወስዶ ዘዳለዎ ሓያሎ ኣቕሑ ዝመልአ ካርቶናት ተዳልዩ ኣሎ። ገሊኡ ሓደ ሰብ ብቐሊሉ ኺስከሞ ዚኽእል ፈኲስ እዩ: ገሊኡ ግን ከቢድ ስለ ዝዀነ ንምስካሙ ኽልተ ሰብ የድልዩ። እቲ ዓርክኻ ኣየኖት ካርቶናት ክትጽዕነሉ ኸም ዚደልየካ ይሕብረካ። ልዕሊ ዓቕምኻ ዝዀና ካርቶናት ክትስከም ምሓተተካዶ፧ ኣይምሓተተካን። በይንኻ እንተ ኣልዒልካዮ ዚጐድኣካ ካርቶናት ክትስከም ኣይደልየካን እዩ። ብተመሳሳሊ: እቲ ፈቃርን ለዋህን ኣምላኽ ክንፍጽሞ ኣመና ዜጸግም ትእዛዛት ክንሕሉ ኣይሓተናን እዩ። (ዘዳግም 30:11-14) ከምዚ ዝኣመሰለ ኸቢድ ጾር ክንስከም ከቶ ኣይሓተናን እዩ። የሆዋ: “ፍጥረትና ይፈልጥ እዩ እሞ: ሓመድ ምዃንና ይዝክር እዩ” ተባሂሉ ስለ ዘሎ: ዓቕምና ይፈልጥ እዩ።—መዝሙር 103:14
15. ትእዛዛት ኣምላኽ ንጥቕምና ምዃኑ ኽንተኣማመን እንኽእል ስለምንታይ ኢና፧
15 ትእዛዛት የሆዋ ብርግጽ ከቢድ ኣይኰነን: የግዳስ ንጥቕምና እዩ። (ኢሳይያስ 48:17) ስለዚ ድማ እዩ ሙሴ ንጥንታውያን እስራኤላውያን: “ምሉእ ዕድሜና ምእንቲ ጽቡቕ ኪዀነልና ኸምዚ ሎሚ ዘሎናዮ ኸኣ: ብህይወት ኬንብረና: እግዚኣብሄር ነዚ ዅሉ ትእዛዛት ክንገብሮ: ንእግዚኣብሄር ኣምላኽና ድማ ክንፈርሆ አዘዘና” ኺብሎም ዝኸኣለ። (ዘዳግም 6:24) ንዓና እውን ሕጉ ኺህበና ኸሎ: ንነባርን ዘለኣለማውን ጥቕምና ኢሉ ምዃኑ ኽንተኣማመን ንኽእል ኢና። ንጕድኣትና ኢሉ ይእዝዘና ኸይህሉ ዚብልዎ ጥርጣረ ኽንሓስቦ እውን የብልናን። የሆዋ መወዳእታ ዘይብሉ ጥበብ ዘለዎ ኣምላኽ እዩ። (ሮሜ 11:33) ስለዚ: ንዓና ዚሕሸና ይፈልጥ እዩ። የሆዋ ቐንዲ ኣብነት ፍቕሪ እውን እዩ። (1 ዮሃንስ 4:8) እታ መግለጺ እንታይነቱ ዝዀነት ፍቕሪ: ንዅሉ እቲ ዚብሎን ዚገብሮን ትጸሉ እያ። ንዅሉ እቲ ንኣገልገልቱ ዚህቦም ትእዛዛት ከኣ መሰረት እትኸውን እያ።
16. ጽልዋ እዛ ብልሽውቲ ዓለምን ዝንባለ እቲ ዘይፍጹም ስጋናን እናሃለወ ኽነሱ: እዙዛት ክንከውን እንኽእል ስለምንታይ ኢና፧
16 ከምዚ ኺበሃል ከሎ ግን ንኣምላኽ እዙዝ ምዃን ቀሊል እዩ ማለት ኣይኰነን። ምስ ጽልዋታት እዛ ‘በቲ እኩይ ተታሒዛ ዘላ’ ብልሽውቲ ዓለም ክንቃለስ ኣሎና። (1 ዮሃንስ 5:19) ምስቲ ሕግታት ኣምላኽ ናይ ምጥሓስ ዝንባለ ዘለዎ ዘይፍጹም ስጋና እውን ክንቃለስ ኣሎና። (ሮሜ 7:21-25) ይኹን እምበር: ንኣምላኽ ዘላትና ፍቕሪ ኽትዕወት ትኽእል እያ። የሆዋ ነቶም ብተኣዛዝነቶም ንዕኡ ዘላቶም ፍቕሪ ኼርእዩ ዚደልዩ ይባርኾም እዩ። ‘ነቶም ዚእዘዝዎ መንፈስ ቅዱሱ ይህቦም’ እዩ። (ግብሪ ሃዋርያት 5:32) እቲ መንፈስ እቲ ኸኣ ኣባና ብሉጽ ፍረ የፍሪ፣ እዚ ፍረ እዚ ድማ እዙዛት ንኽንከውን ዚሕግዘና ብሉጽ ባህርያት እዩ።—ገላትያ 5:22, 23
17, 18. (ሀ) ኣብዛ መጽሓፍ እዚኣ እንታይ ኢና ኽንምርምር፧ ነዚ ኽንገብር ከለናኸ እንታይ ኢና ኽንዝክር ዘሎና፧ (ለ) ኣብ እትቕጽል ምዕራፍ እንታይ እዩ ኺግለጽ፧
17 ኣብዛ መጽሓፍ እዚኣ መሰረታዊ ስርዓታትን ስነ-ምግባራዊ መለክዒታትን የሆዋ: ከምኡውን ፍቓዱ ዚሕብረና ብዙሕ ካልእ ነጥብታት ክንምርምር ኢና። ነዚ ኽንገብር ከለና: እተወሰነ ኣገዳሲ ነገራት ክንዝክር ኣሎና። የሆዋ: ሕግታቱን ስርዓታቱን ክንሕሉ ኸም ዘየገድደና: የግዳስ ካብ ልብና ብፍታው ክንእዘዞ ኸም ዚደሊ ንዘክር። ሕጂ ብዙሕ በረኸት: ኣብ መጻኢ ኸኣ ናይ ዘለኣለም ህይወት ክንረኽበሉ ብእንኽእል መገዲ ኽንነብር ይሓተና ኸም ዘሎ ኣይንረስዕ። እቲ ብምሉእ ልብና እንገብሮ ተኣዛዝነት እውን ንየሆዋ ኽሳዕ ክንደይ ከም እነፍቅሮ እንገልጸሉ ብሉጽ ኣጋጣሚ ኸም ዝዀነ ጌርና ንርኣዮ።
18 ቅኑዕን ጌጋን ክንፈሊ ምእንቲ ኽንክእል: የሆዋ ብፍቕሪ ተደሪኹ ሕልና ሂቡና ኣሎ። ኰይኑ ግን: ሕልናና ዜተኣማምን መራሒ ምእንቲ ኪኸውን: ከምቲ ኣብ እትቕጽል ምዕራፍ ዚግለጽ: ኪስልጥን ኣለዎ።
^ ሕ.ጽ. 9 ጥዑይ መዘናግዒ ኸመይ ጌርካ ኸም እትመርጽ ብዚምልከት: ኣብዛ መጽሓፍ እዚኣ ኣብ ምዕራፍ 6 ርአ።
^ ሕ.ጽ. 11 እኩያት መናፍስቲ እውን ከይተረፉ ኸይፈተዉ ኺእዘዙ ይኽእሉ እዮም። የሱስ ንኣጋንንቲ ኻብቶም ዝሓደርዎም ሰባት ኪወጹ ኺእዝዞም ከሎ: እቶም ኣጋንንቲ ኸይፈተዉ ንስልጣኑ ኣፍልጦ ብምሃብ ኪእዘዙ ይግደዱ ነበሩ።—ማርቆስ 1:27፣ 5:7-13
^ ሕ.ጽ. 13 እዛ ቓል እዚኣ ኣብ ማቴዎስ 23:4 ነቲ እቶም ጸሓፍትን ፈሪሳውያንን ነቲ ተራ ህዝቢ ዘሰከምዎ “ኸቢድን ምጽዋሩ ዘይምሽውን ጾር” ተባሂሉ ዘሎ ዝርዝር ሕግታትን ሰብ ዘቘሞ ስርዓታትን ንምምልካት ኣገልጊላ ኣላ። እታ ኣብ ግብሪ ሃዋርያት 20:29, 30 ዘላ “እኩያት” እትብል ቃል እውን ካብዛ ናይ ግሪኽ ቃል እዚኣ ስለ እተተርጐመት: ነቶም “ቄናን ነገር” ዚምህሩን ኬስሕቱ ዚፍትኑን ንምጻሮም ዜጸግሙ ኸሓድቲ ተመልክት።
ብዝያዳ ፍለጥ
ውሉዳት ንኣምላኽ ምፍቃር ኪመሃሩ ዚኽእሉ ብኸመይ እዮም፧
መጽሓፍ ቅዱስ ተጠቒምካ ልቢ ውሉዳትካ ኽትትንክፍ እትኽእል ብኸመይ ኢኻ፧


text:
ኣብ ከተማ ኒው ዮርክ ንደቀባት ኣመሪካ ዚኸውን ጽምብልን ሓበሬታን
ብዙሓት ሰባት፡ ኣብ ሕቡራት መንግስትታት ኣመሪካ ዚነብሩ ደቀባት ኣመሪካ፡ መብዛሕትኦም ኣብቲ እተሓዝአ ገጠራት እታ ሃገር ዚነብሩ እዩ ዚመስሎም። ግናኸ፡ ልዕሊ 70 ሚእታዊት ደቀባት ኣመሪካ ኣብ ከተማ እዮም ዚነብሩ። እታ ኣብ ሕቡራት መንግስትታት ኣመሪካ ዝዓበየት ከተማ ዝዀነት ኒው ዮርክ፡ “ኣፍ ደገ ኣህዛብ” ዚብሃል ካብ 5-7 ሰነ 2015 እተገብረ ጽምብል ደቀባት ኣመሪካ ኣካይዳ ነይራ። * ኣብ ኒው ዮርክ ዚርከቡ ገሊኦም ናይ የሆዋ መሰኻኽር ብዛዕባ እዚ ጽምብል ምስ ፈለጡ፡ ኣብቲ ኣኼባ ኺእከቡ መደባት ገይሮም እዮም። ስለምንታይ፧
ናይ የሆዋ መሰኻኽር፡ መጽሓፍ ቅዱሳዊ ጽሑፋት ናብ ኣማእታት ቋንቋታት፡ እንተላይ ናብ ብላክፉት፡ ዳኮታ፡ ሆፒ፡ ሞሃውክ፡ ናቫሆ፡ ኦዳዋ፡ ፕለይንስ ክሪ ዚብሃል ቋንቋታት ደቀባት ኣመሪካ ይትርጕሙ እዮም። ስለዚ፡ ናይ የሆዋ መሰኻኽር ኣብቲ “ኣፍ ደገ ኣህዛብ” ዚብሃል ጽምብል፡ ገለ ኻብዚ ጽሑፋት እዚ፡ እንተላይ እታ ንፈጣሪ ኽትኣምኖ ትኽእል ኢኻ! (እንግሊዝኛ) ዘርእስታ ትራክት፡ ኣብ ማራኺ ሰደቓታትን ዓረብያታትን ዘርጊሖም እዮም።
ወግዓዊ ወብሳይትና ድማ ብመብዛሕትኡ ኻብዚ ኣብ ላዕሊ እተጠቕሰ ቛንቋታት፡ ቅዳሓት ኣውድዮን ቪድዮን የቕርብ እዩ። ኣብቲ “ኣፍ ደገ ኣህዛብ” እተኻፈሉ ናይ የሆዋ መሰኽኽር፡ ሓያሎ ኻብቲ ቕዳሓት እቲ ተሃንጥዮም ንዚሰምዑ በጻሕቲ ወሊዖምሎም እዮም፣ እቶም በጻሕቲ እውን መብዛሕትኦም ካልኦት ተሳተፍቲ ዜቕርብዎ ምርኢታትን ታቤላታትን ብእንግሊዝኛ ወይ ብስጳንኛ ምዃኑ ተዓዚቦም እዮም።
ብዙሓት ኣብቲ ጽምብል እተሳተፉ፡ ናብ ሓያሎ ቛንቋታት ደቀባት ኣመሪካ ንምትርጓም ብእተገብረ ጻዕሪ ጥራይ ዘይኰነስ፡ በቲ ኣብ ከተማታትን ኣብ ሕዛእትታትን ዚግበር ኣብ መጽሓፍ ቅዱስ እተመስረተ ዕዮ ትምህርቲ ተደኒቖም እዮም። ሓደ ኻብቶም ነቲ ጽምብል ዝወደቡ ሰራሕተኛታት ምስ ዕዮና ድሕሪ ምልላዩ፡ “ክትበጽሑንን መጽሓፍ ቅዱስ ክምሃርን ተሃንጥየ እየ ዘለኹ!” ብምባል መጽናዕቲ መጽሓፍ ቅዱስ ኪግበረሉ ሓቲቱ እዩ።
ጽሙማን ዝዀኑ ሰብ ሓዳር ደቀባት ኣመሪካ ናብ ሓደ ኻብቲ እተዘርግሐ ምርኢትና ምስ መጹ፡ እቶም ኣብኡ ዝነበሩ ናይ የሆዋ መሰኻኽር ኬዘራርብዎም ኣይከኣሉን። ሽዑሽዑ ግና፡ ቋንቋ ምልክት እትኽእል ናይ የሆዋ ምስክር መጺኣ። ንሳ ድማ ምስቶም ሰብ ሓዳር ን30 ደቒቕ ተዛራሪባ፣ ኣብ ከባቢኦም ብቛንቋ ምልክት ዚግበር ኣኼባ ዞባ ናይ የሆዋ መሰኻኽር እውን ብኸመይ ከም ዚረኽብዎ ነጊራቶም።
ኣብዚ መጽሓፍ ቅዱሳዊ ትምህርቲ ልዕሊ 50 ናይ የሆዋ መሰኻኽር ተሳቲፎም እዮም፣ ናብቲ ምርኢት ዝመጹ በጻሕቲ ኸኣ ኣብቲ ሰለስተ መዓልቲ ዝወሰደ ጽምብል ልዕሊ 150 ጽሑፋት ወሲዶም እዮም።
^ ሕ.ጽ. 2 ብመሰረት ስነ ሰበኛ ዊልያም ፓወርስ፡ ዘመናዊ ጽምብል ደቀባት ኣመሪካ፡ “ብሓባር ዚድረፍ ደርፍን ሰብኡትን ኣንስትን ቈልዑን ዚሳተፍዎ ሳዕስዒትን ዜጠቓልል ማሕበራዊ ፍጻመ እዩ።”—ኢትኖምዩዚኮሎጂ፡ መስከረም 1968፡ ገጽ 354
ብዝያዳ ፍለጥ
መጽሓፍ ቅዱስ ከተጽንዕ ዘሎካ ስለምንታይ ኢኻ፧
መጽሓፍ ቅዱስ፡ ኣብ መላእ ዓለም ንዚነብሩ ብሚልዮናት ዚቝጸሩ ሰባት፡ ንኣገዳሲ ሕቶታት ህይወት መልሲ ኺረኽቡሉ ይሕግዞም ኣሎ። ንስኻኸ ሓደ ኻባታቶም ክትከውን ትደሊዶ፧
ጽሑፋት ናይ የሆዋ መሰኻኽር ዚጸሓፍን ዚትርጐምን ብኸመይ እዩ፧
ጽሑፋት ብልዕሊ 600 ቛንቋታት ንትርጕም ኢና። ስለምንታይ ኢና ኸምኡ እንገብር፧


text:
ጀርመን 900 ዘይሕጋዊ ኣዘዋወርቲ ሰባት ሒዛ…
መቐለ ጥሪ 01//2009(ድወት) ጀርመን ኣብ 2016ዓ.ም.ፈረንጂ 900 ዘይሕጋዊ ኣዘዋወርቲ ሰባት ከምዝሓዘት ኣፍሊጣ።
መብዛሕትኦም ኣብ ዶብ ኦስትሪያ ከምዝተትሓዙ ዝገለፀ ሓበሬታ ሚኒስቴር ውሽጢ ዓዲ እታ ሃገር ምስ ሃገራት ፖላንድን ቼክ ሪፐብሊክን ኣብ ዘዋስና ዶብ’ውን ብርክት ዝበሉ ዘይሕጋዊ ኣዘዋወርቲ ደቂ ሰባት ከምዝተትሓዙ ሓቢሩ።
ኣብ ወርሒ ታሕሳስ 2016ዓ.ም.ፈረንጂ 481 ኣብ ዶብ ኦስትሪያ ዝሓዘት ጀርመን ምስ ሃገራት ፖላንድን ቼክ ሪፐብሊክን ኣብ ዘዋስና ዶብ 155 ዘይሕጋዊ ኣዘዋወርቲ ደቂ ሰባት ከምዝሓዘት ገሊፃ።
ኻልኦት 90 ካብ ፈረንሳይ ክኣትው እንትትሓዙ ድሕንነት መንገዲ ኣየር እታ ሃገር ድማ 23 ሰባት ከምዝኣሰረ ሓበሬታ እቲ ሚኒስቴር ይገልፅ።
እቶም ኣብ ትሕቲ ቑፅፅር ዝወዓሉ ዘይሕጋዊ ኣስገርቲ ሰባት ዜጋታት ሶርያ፣ ጀርመን፣ ዒራቕን ሩሲያን ከምዝኾኑ’ውን ኣመልኪቱ ኣሎ።
ኣብ 2015ዓ.ም.ፈረንጂ ፖሊስ ፌደራል ጀርመን 3ሽሕን 370 ዘይሕጋዊ ኣስገርቲ ሰባት ከምዝኣሰረ ዘዘኻኸሩ ፀብፃባት ኣብቲ ዝተዛዘመ ዓመት ፈረንጂ ቑፅሪ ዘይሕጋዊ ኣስገርቲ ሰባት ከምዝነከየ ሓቢሮም።


text:
ሽማግለ ዞባ እው ሰዲህኤ ካብ ዕለት 11 ነሓሰ ክሳብ 30 ታሕሳስ 2016 ኣብ ዝነበረ ግዜ ብዛዕባ ዘካየዶም ንጥፈታት ሓፈሻዊ ገምጋም ኣካይዱ። ኣብዚ ገምጋሞም ብመሰረት ሒዘምዎ ዝነበሩ መደባት ዝተተግበረን ዘይተተግበረን ከም ዘለለዩ፡ ኣብቲ መሪሕነት ዞባ ሓላፊ ዜና ሓው ጐይተኣኦም መብራህቱ ሓቢሩ። ኣብዚ ኣጋጣሚ ብኣኦመንበር መሪሕነት እቲ ዞባ ኢሳቕ ወልደማርያም ኣብ ዘቕረቦ ጸብጻብ’ውን ዓሚቕ ገምጋም ኣካይዱ።
ካብዚ ብምቕጻል እቲ ርክብ፡ ንምንቅስቃሳትን መደባትን ስርዓት ህግደፍ ኣብ ዞባ እውሮጳ ብትኹረትን ብምስትውዓልን መዚኑን ገምጊሙን። እቲ ኣኼባ ስርዓት ህግደፍ ነቅነቅ ዝበል ዘሎ ስርዓት ብምዃኑ ክሳብ ክንድዚ ነዊሕ ዕድመ ክህልዎ ኣይምተገበኤን ኢሉ። ነንሕድሕዶም ከም ዓሳ ዝበላልዑ፡ ብብልሹዉናን ትምክሕትን ዝተላዕጠጡ ህዝቢ ክመርሑን ሃገር ከልምዑን ዓቅሚ ዝሰኣኑ ኣብ ሽፍትነት ዝተዋፈሩ ኣብ ሕግን ሓቅን ዘይኣምኑ ኣብ ጸልማት ዝነብሩ ዘለዉ ምዃኖም እቲ ዞባዊ መሪሕነት ከም ዝመዘነ እቲ ዝበጸሓና ሓበሬታ ኣረዲኡ። መራሕቲ ህግደፍ ብትብዓትን ትወፋይነትን ተቃሊስካ ከም ዝሰዓሩ ጥርጥር ከም ዘይብሉ ከኣ እቲ መሪሕነት ዞባ ተገንዚቡ። እዚ ከምዚሉ እንከሎ፡ ህግደፋውያን ንኹለን ኣብ ኤውሮጳ ዝርከባ ማሕበራትን ኣብያተ-ክርስትያንን፡ ነዓና ክትመስላ ኣለክን ዝብል ትእዛዝ ኣመሓላሊፎም ላዕልን ታሕትን የብሉወን ከም ዘለዉ ኣብቲ ዝበጸሓና ሓበሬታ ተመልኪቱ። ትእዛዛት ኣካላ ስርዓት ህግደፍ ንምርዳእ ከኣ እዚ ዝስዕብ ምጥቃስ ይከኣል።
1. ኩለን ማሕበራትን ኣብያተ- ክርስትያናትን ኣብ ትሕቲ ጽላል ማሕበረ-ኮም ህግደፍ ተቐይደን
ጥሙር ማሕበር ከቑማ።
2. ጸብጻብ ብዝሒ ኣባላተንን ወርሓዊ ኣኼባታትን ናብ ማእከላይ ቤት ጽሕፈት ፍራንክፉርት
ከቕርባ።
3. ገንዘባዊ ጸብጻባተን ከቕርባ።
4. ነብሲ ወከፍ ማሕበርን ቤተ ክርስትያንን ኣብ ዓመት ካብ 100 ክሳብ 300 ኢዩሮ (Euro) ብመንገዲ ማእከላይ
ቤት ጽሕፈት ማሕበረ-ኮም ፍራንክፉርት ናብ ህግደፍ ከረክባ።
ምስዚ ብዝተተሓሓዘ እቲ ዞባዊ መሪሕነት ሓፈሻዊ ሚዛኑ እንቢሩ። በቲ ሚዛኑ መሰረት፡ ካብቲ ምንጽጻግን ዘይምክብባርን ዝነበረ ናይ ተቃወምቲ ሓይልታት ኤርትራውያን ተኣሪሙ፡ ኣብ ምክብባርን ምትሕልላይን ተሳጋጊሩ ኣብ ጽቡቅ ሃዋሁው ተበጺሑ ከም ዘሎ መዚኑ።
ካብዚ ዝተጠቕሰ ክውንነት ተበጊሶም ኣባላት ሽማግለ ዞባኤውሮጳ ሰደህኤ ኣብ ናይ 23 ታሕሳስ 2016 ስሩዕ ኣኼቦኦም “ኣብ ልዕሊ ናይ ሓባር ጸላኢና ኣረሜናዊ ስርዓት ህግደፍ ይቅናዕ” ዝብል ጨርሖ ኣምሪሖም ምስ ኩለን ደለይቲ ፍትሒ ሓይሊታት ኤርትራውያን ንረብሓ ህዝብን ሃገርን ሓቢሮም ክሰርሑ ተዳሊዮም ኣለዉ ኢሎም።
መሪሕነት ዞባ ኤውሮጳ፡ ብዛዕባ’ቲ ንሕስያ ዘይብሉ ስርዓት ህግደፍ ኣብ ግዜ ቀውዒ ኣብ ልዕሊ ህዝብና ዘካይዶ ዘሎ ግፋ’ውን ተዛራሪቡ። ዉጺኢት ግፋ ስርዓት ህግደፍ ቡዙሓት ትሕቲ ዕድመ ኤርትራውያን ካብ ዝፈትዉዎም ወለዶም፡ ዓዶምን ሃገሮምን ተባሪሮም ኣሰር ቀዳሞት ኣሕዋቶም ተኸቲሎም ናብ ኢትዮጱያን ሱዳንን ኣትዮም ሕሱም ናብራ ስደት ይነብሩ ከም ዘለዉ ኣረጋጊጾም። እቶም ክንደይ ሽግርን መከራን ሓሊፎም በሸሓት ዝቁጸሩ መንእሰያትን ኤርትራውያን ብሰሪ ሕማቅ ምምሕዳር ስርዓት ህግደፍ ንኤውሮጳ ዝኣትዉ ዘለዉ እንተኾነ’ውን ኣይስራሕ ኣይትምህርቲ ካብ መጻኢ ዕድላቶም ተማዛቢሎም ከም ዘለው ንኹሎም ደለይቲ ጽቡቅ ኤርትራውያን ሕቡእን ስዉርን ኣይኮነን። ነዚ ሃገራዊ ክሳራ ተገንዚቦም ሽማግለ ዞባ እውሮጳ ሰደህኤ ብዛዕባ መንእሰያትን ኤርትራ ከም ቀዳማይ ኣጀንዳ ወሲዶም ኣብ 2017 መጽናዕቲ ከካይዱ ተሳማሚዖም። ኣብ መወዳእታ ኣኼቦኦም ሽማግለ ዞባ ሰሜን ኣሜሪካ ናይ 2017 መደብ ዕዮኦም ተሊሞም ኣብ ስራሕ ተዋፊሮም ኣለዉ ከም ዘለዉ እቲ ካብ ሓው ጐይተኦም መብራሕቱ ዝረኸብናዮ ዜን ገሊጹ።


text:
መጽሓፍ ቅዱስ፡ ህይወት ሰባት ይቕይር
ንሓንቲ ዓመት ጥራይ እኳ ሰላምን ሓጐስን ኪህበኒ ለመንክዎ
ዓመተ ልደት፦ 1971
መበቈል ሃገር፦ ፈረንሳ
ታሪኽ፦ ዚዕምጽን ዚምንዝርን ሓሽሽ ዚወስድን ዝነበረ
ሕሉፍ ህይወተይ፦
ስድራ ቤተይ ታለንኮርት ኣብ እትብሃል ኣብ ሰሜናዊ ምብራቕ ፈረንሳ እትርከብ ንእሽቶ ቝሸት እዮም ዚነብሩ ነይሮም። ኣቦይ ፈረንሳዊ እዩ፡ ኣደይ ከኣ ኢጣልያዊት እያ። ወዲ ሸሞንተ ዓመት ከለኹ፡ ሸቃሎ ናብ ዚሰፍሩሉ ኣብ ኢጣልያ ኣብ ከባቢ ሮማ ዚርከብ ቦታ ገዓዝና። ኣብኡ ህይወት ከቢድ እዩ ነይሩ። ወለደይ ብሰንኪ እቲ ዝነበሮም ናይ ገንዘብ ጸገማት፡ ይብኣሱ ነበሩ።
ወዲ 15 ዓመት ምስ ኰንኩ፡ ኣደይ ኣብ ገዛ ተዓጽየ ኣብ ክንዲ ዝውዕል ወጺአ ኣዕሩኽ ክገብር ኣተባብዓትኒ። ስለዚ፡ ንንውሕ ዝበለ እዋናት ካብ ገዛ እናረሓቕኩ ኸድኩ። ነዊሕ ከይጸናሕኩ፡ ምስ ክፉኣት ሰባት ተቐራረብኩ። ሓደ መዓልቲ፡ ሓደ ጥዑይ ዝመስል ሰብኣይ ቀሪቡ፡ ሓሽሽ ሃበኒ፣ ኣነ እውን ከም ዓብዪ ሰብ ክርአ ስለ ዝደለኹ፡ ተቐበልክዎ። እቲ ናይ ሓሽሽን ምንዝርናን ዓለም ብኡብኡ እዩ ስሒቡኒ። ኣብ ብዙሕ ኣጋጣሚታት፡ ብጾታ ተዓሚጸ እየ። ህይወት ኪጽልኣኒ ጀመረ፣ ብህይወት እንተ ነበርኩ ወይ እንተ ሞትኩ ግዲ ኣይነበረንን። ብጻይ ዚብሃል እውን ኣይነበረንን። ወዲ 16 ዓመት ከለኹ፡ ሓደ ጥርሙዝ ምሉእ ዊስኪ ሰትየ ናብ ቀላይ ዘሊለ ብምእታው ርእሰይ ክቐትል ፈተንኩ። ብሰንኪ እዚ ድማ ሰለስተ መዓልቲ ሃለዋተይ ኣጥፋእኩ።
ንህይወት ኣኽብሮት ከሕድር እኳ እንተ ጀመርኩ፡ ዓማጽን መታለልን ኰንኩ። ንሰባት ምሳታቶም ጾታዊ ርክብ ከም ዝገብር መሲለ ድሕሪ ምቕራብ፡ ኣብ ገዛኦም ብሓሽሽ ገይረ አደንዝዞም እሞ ንብረቶም እሰርቆም ነበርኩ። እተወደቡ ጕጅለ ገበነኛታት ብኣይ ኣቢሎም ኣብ ኢጣልያ ሓሽሽ የጐዓዕዙ ነበሩ። ብዙሕ ሳዕ ፖሊስ ይጠማመቱኒ ነበሩ። ህይወተይ ዕላማ ዘይብላን ካብ ቍጽጽር ወጻእን ኰይና ነበረት። ግናኸ፡ ብህይወት ዝነብረሉ ምኽንያት ኪህሉ ኸም ዘለዎ እኣምን ነበርኩ። ናብ ኣምላኽ ጸልየ ኸኣ፡ ንሓንቲ ዓመት ጥራይ እኳ ሰላምን ሓጐስን ኪህበኒ ለመንክዎ።
መጽሓፍ ቅዱስ ንህይወተይ ዝቐየረሉ መገዲ፦
ወዲ 24 ዓመት ከለኹ፡ ናብ ዓዲ እንግሊዝ ክግዕዝ ወሰንኩ። ብሰንኪ እቲ ምስ ነጋዶ ሓሽሽ ዝነበረኒ ንጥፈታት፡ ህይወተይ ኣብ ሓደጋ ኣትዩ ነይሩ እዩ። ቅድሚ ምኻደይ ግና፡ ንኣደይ ክበጽሓ ምስ ከድኩ፡ ኣኑንሲያቶ ሉጋራ ዝስሙ ሰብኣይ ብዛዕባ መጽሓፍ ቅዱስ ክዛረባ ጸንሓኒ። * ገበነኛ ዝነበረሉ ታሪኽ ስለ ዝፈልጥ፡ ፈራህኩ፣ እንታይ ይገብር ከም ዘሎ ድማ ሓተትክዎ። ንሱ ኸኣ ናይ የሆዋ ምስክር ንምዃን ኣብ ህይወቱ ዓበይቲ ለውጥታት ከም ዝገበረ ነገረኒ፣ ናብ ዓዲ እንግሊዝ ምስ ከድኩ፡ ምስ ናይ የሆዋ መሰኻኽር ክዘራረብ እውን ቃል ኣእተወኒ። ኣነ ድማ ከምኡ ኽገብር ተሰማሚዐ እኳ እንተ ነበርኩ፡ ኣብታ ዓዲ ምስ በጻሕኩ ግና ቀልጢፈ ናብ ናይ ቀደም ኣነባብራይ ተመለስኩ።
ሓደ መዓልቲ፡ ሰብ ኣብ ዚብዝሖ ኣብ ለንደን ዚርከብ ጐደና መጽሔታት ግምቢ ዘብዐኛን ንቕሑ!ን ምስ ዜበርክት ዝነበረ ናይ የሆዋ ምስክር ተራኸብኩ። ነቲ ንኣኑንሲያቶ ዝኣቶኹሉ ቓል ስለ ዝዘከርክዎ፡ ነቲ ናይ የሆዋ ምስክር ምሳይ መጽናዕቲ መጽሓፍ ቅዱስ ኪገብር ሓተትክዎ።
ካብ መጽሓፍ ቅዱስ እተመሃርክዎ ብሓቂ ኣገሪሙኒ እዩ። ንኣብነት፡ እቲ ኣብ 1 ዮሃንስ 1:9 ዚርከብ፡ “ሓጢኣትና እንተ ተናዚዝና፡ ንሓጢኣትና ኺሓድገልና፡ ካብ ኵሉ ዓመጻ እውን ኬንጽሃና . . . እዩ” ብምባል ብዛዕባ ኣምላኽ ዚገልጽ ቃላት ውሽጠይ ተንክዩኒ እዩ። ብኣነባብራይ ኣመና ረሳሕ ምዃነይ ይስምዓኒ ስለ ዝነበረ፡ እታ ጥቕሲ እቲኣ ኣባይ ዓብዪ ጽልዋ እዩ ነይርዋ። ብኡብኡ ኣብ ኣዳራሽ መንግስቲ ኣምላኽ ናይ የሆዋ መሰኻኽር ኣብ ዚግበር ኣኼባታት ክእከብ ጀመርኩ። እቶም ናይ የሆዋ መሰኻኽር ድማ ጽቡቕ ገይሮም ተቐበሉኒ። ኣብ መንጎኦም ዘሎ ጥብቂ ዕርክነት ምስ ረኣኹ፡—እዚ እውን ካብ ቀደመይ ዝምነዮ ዝነበርኩ እዩ፡—ክፍሊ እታ ኸም ስድራ ቤት ዝዀነት ጉባኤ ክኸውን ደለኹ።
ንሓሽሽን ንምንዝርናን ምሕዳጉ እኳ ብዙሕ እንተ ዘይጸገመኒ፡ ባህርያተይ ምምሕያሽ ግና ከቢዱኒ እዩ። ንሰባት ብኣኽብሮትን ብሓልዮትን ክሕዞም ከም ዘሎኒ ተገንዚበ እየ። ከም ሓቂ እኳ ደኣስ፡ ክሳዕ ሕጂ ምስ ገሊኡ ሕማቕ ባህርያት እቃለስ ኣለኹ። ብሓገዝ የሆዋ ግና፡ ተመሓይሸ እየ። ካብቲ መጽናዕቲ መጽሓፍ ቅዱስ ዝጀመርኩሉ እዋን ኣብ ውሽጢ ሽዱሽተ ወርሒ፡ ናይ የሆዋ ምስክር ኰይነ ተጠሚቐ እየ። እዚ ብ1997 እዩ ዀይኑ።
ዝረኸብክዎ ጥቕሚ፦
ድሕሪ ጥምቀት፡ ባርባራ ዝስማ ኣብ ቀረባ ግዜ ናይ የሆዋ ምስክር ዝዀነት ሰበይቲ ተመርዓኹ። ሓደ ኻብ ናይ ቀደም ኣዕሩኸይ ነቲ ዝገበርክዎ ለውጢ ምስ ርኣየ፡ መጽናዕቲ መጽሓፍ ቅዱስ ጀመረ። ድሕሪ ግዜ፡ ንሱን ሓብቱን እውን ናይ የሆዋ ምስክር ኰኑ። ድሕሪኡ፡ ጓል 80 ዓመት ዝነበረት ንዓባየይ ሓብታ መጽናዕቲ ጀመረት፡ ቅድሚ ሙማታ ድማ ተጠምቀት።
ሕጂ ኣብ ሓንቲ ጉባኤ ሽማግለ ዀይነ አገልግል ኣለኹ፣ ኣነን ብዓልቲ ቤተይን ከኣ ኣብ ለንደን ንዚርከቡ ተዛረብቲ ጥልያንኛ መጽሓፍ ቅዱስ ንምምሃር፡ ናይ ምሉእ ግዜ ኣገልገልቲ ዄንና ነገልግል ኣለና። ሓድሓደ ግዜ፡ ነቲ ናይ ቀደም ኣነባብራይ ዘኪረ እጭነቕ እየ፣ ባርባራ ግና ብዙሕ እያ እትሕግዘኒ። ኣብ መወዳእታ፡ ወትሩ ዝብህጎ ዝነበርኩ እተረጋግአ ህይወት ስድራ ቤት ኣሎኒ፣ ከምቲ ወትሩ ዝደልዮ ዝነበርኩ እውን ፈቃር ኣቦ ኣሎኒ። ንኣምላኽ፡ ንሓንቲ ዓመት ጥራይ እኳ ሰላምን ሓጐስን ኪህበኒ እየ ለሚነዮ፣ ንሱ ግና ኣዝዩ ብዙሕ ነገር እዩ ሂቡኒ!
ኣብ መወዳእታ፡ ወትሩ ዝብህጎ ዝነበርኩ እተረጋግአ ህይወት ስድራ ቤት ኣሎኒ፣ ከምቲ ወትሩ ዝደልዮ ዝነበርኩ እውን ፈቃር ኣቦ ኣሎኒ
^ ሕ.ጽ. 10 ኣኑንሲያቶ ሉጋራ ዘዘንተዎ፡ ኣብ ናይ 1 ሓምለ 2014 ሕታም ግምቢ ዘብዐኛ ኣብ ገጽ 8-9 ዝወጸት፡ “መጽሓፍ ቅዱስ፡ ህይወት ሰባት ይቕይር—ብዘይ ሽጉጠይ ኣይንቀሳቐስን እየ ነይረ” ዘርእስታ ዓንቀጽ ርአ።
ብዝያዳ ፍለጥ
ስለምንታይ እየ ብህይወት ዝነብር፧
ንሓደ ሰብ ንሞት ከም ፈታዊ ገይሩ ኸም ዚርእዮ ዚገብሮ እንታይ እዩ፧


text:
ኣብ ሽንጭሮ የሆዋ ተዓቘብ
“ሽዑ እግዚኣብሄር . . . ከምቲ ብመዓልቲ ውግእ እተዋግኦ፡ ነቶም ኣህዛብ ኪዋግኦም እዩ።”—ዘካ. 14:3።
1, 2. እንታይ ውግእ እዩ ኣንጸላልዩ ዘሎ፧ ኣገልገልቲ ኣምላኽ ኣብዚ ውግእ እዚ እንታይ ኪገብሩ እዩ ዘየድልዮም፧
ብ30 ጥቅምቲ 1938፡ ኣብ ሕቡራት መንግስትታት ኣመሪካ ዚነብሩ ብሚልዮናት ዚቝጸሩ ሰባት ብዛዕባ ሓደ ምርኢት ዚገልጽ ህቡብ መደብ ረድዮ ይከታተሉ ነበሩ። እቲ ኣብታ ምሸት እቲኣ ዝቐረበ መደብ፡ ነቲ ዘ ዎር ኦቭ ዘ ዎርልድስ (ውግእ ዓለማት) ዘርእስቱ ስነ ፍልጠታዊ ልቢ ወለድ ዜንጸባርቕ እዩ ነይሩ። እቶም ኣብታ መደብ ዝቐረቡ ተዋሳእቲ፡ ካብ ማርስ ዚመጹ ፍጥረታት ንምድሪ ኸም ዚወርሩዋን ከም ዜጥፍእዋን ገለጹ። እቲ መደብ ረድዮ ልቢ ወለድ ከም ዝዀነ ብምልክታ ተነጊሩ እኳ እንተ ነበረ፡ ሓያሎ ሰባት ብዛዕባ እዚ ምስ ሰምዑ፡ እቲ መጥቃዕቲ ናይ ሓቂ ስለ ዝመሰሎም፡ ፈርሁ። ገሊኣቶም ከኣ ርእሶም ንምዕቋብ ገለ ስጕምትታት ወሰዱ።
2 ሎሚ ናይ ሓቂ ውግእ ኣንጸላልዩ ኣሎ። ይኹን እምበር፡ ሰባት ነዚ ኣየቕልቡሉን እዮም ዘለዉ። እዚ ውግእ እዚ፡ ኣብ ዛንታ ስነ ፍልጠታዊ ልቢ ወለድ ዘይኰነስ፡ ኣብቲ መንፈስ ኣምላኽ ዝነፈሶ መጽሓፍ ቅዱስ እተመዝገበ እዩ። ንሱ ኸኣ እቲ ኣርማጌዶን ዚብሃል ኣብዚ እኩይ ስርዓት ዓለም ዚወርድ ውግእ ኣምላኽ እዩ። (ራእ. 16:14-16) ኣብዚ ውግእ እዚ፡ ኣብ ምድሪ ዘለዉ ኣገልገልቲ ኣምላኽ፡ ካብ ካልእ ፕላነት ምስ ዚመጹ ጸላእቲ ኺዋግኡ ኣየድልዮምን እዩ። ኣብ ክንዳኡስ፡ የሆዋ ብዜደንቕ መገዲ ንኼዕቍቦም ሓይሉ ኺጥቀም እዩ።
3. እንታይ ትንቢት ኢና ኽንምርምር፧ እዚ ዜገድሰናኸ ስለምንታይ እዩ፧
3 እቲ ኣብ ዘካርያስ ምዕራፍ 14 ተመዝጊቡ ዘሎ ትንቢት መጽሓፍ ቅዱስ፡ ብቐጥታ ምስ ውግእ ኣርማጌዶን እተተሓሓዘ እዩ። እዚ ትንቢት እዚ፡ 2,500 ዓመት ይገብር እተመዝገበ እኳ እንተ ዀነ፡ ንህይወትና ዚትንክፍ እዩ። (ሮሜ 15:4) መብዛሕትኡ እቲ ኣብኡ ተጠቒሱ ዘሎ ሓሳባት፡ ነቲ መሲሓዊት መንግስቲ ኣምላኽ ብ1914 ኣብ ሰማይ ካብ እትቐውም ኣትሒዙ ንህዝቢ ኣምላኽ ዚጸልዎም ነገራትን ኣብዚ ቐረባ እዋን ዚፍጸም ነገራትን ዜምልክት እዩ። ኣብቲ ትንቢት እቲ፡ “ኣዝዩ ዓብዪ ሽንጭሮ” ኸም ዚቐውምን “ህያው ማያት” ከም ዚወጽእን ተጠቒሱ ኣሎ። (ዘካ. 14:4, 8) ኣብዛ ዓንቀጽ እዚኣ፡ እዚ ሽንጭሮ እዚ እንታይ ምዃኑን ንህዝቢ የሆዋ ብኸመይ ከም ዜዕቍቦምን ክንምርምር ኢና። ብዘይካዚ፡ እቲ ህያው ማያት እንታይ ምዃኑን ብኸመይ ካብኡ ኽንጥቀም ከም እንኽእልን እውን ክንምርምር ኢና። ሽዑ፡ ካብዚ ማያት እዚ ኽንሰቲ ኸም ዜድልየና ኽንግንዘብ ኢና፣ ንኽንሰቲ እውን ክንድረኽ ኢና። ስለዚ፡ ሓቢርና ናብዚ ትንቢት እዚ ነቕልብ።—2 ጴጥ. 1:19, 20።
‘መዓልቲ የሆዋ’ ትጅምር
4. (ሀ) ‘መዓልቲ የሆዋ’ መዓስ እያ ጀሚራ፧ (ለ) ካብ 1914 ዓሰርተታት ዓመታት ኣቐዲሙ፡ ህዝቢ የሆዋ እንታይ እዮም ዚእውጁ ነይሮም፧ መራሕቲ ዓለምከ እንታይ ምላሽ ሃቡ፧
4 ዘካርያስ ምዕራፍ 14፡ ‘እንሆ፡ መዓልቲ የሆዋ ትመጽእ ኣላ’ ብዚብል ሓረግ እያ እትጅምር። (ዘካርያስ 14:1, 2 ኣንብብ።) እዛ መዓልቲ እዚኣ እንታይ እያ፧ ንሳ፡ እታ “መንግስቲ ዓለም ናይ ጐይታናን ናይቲ ክርስቶሱን” ክትከውን ከላ ዝጀመረት “መዓልቲ ጐይታ” እያ። (ራእ. 1:10, 11፣ 11:15) “መዓልቲ ጐይታ፡” ብ1914 መሲሓዊት መንግስቲ ኣምላኽ ክትውለድ ከላ እያ ጀሚራ። ናይ የሆዋ መሰኻኽር ካብ 1914 ዓሰርተታት ዓመታት ኣቐዲሞም፡ “ምዱብ እዋናት ኣህዛብ” ብ1914 ከም ዚውዳእ፡ ዓለም ከኣ ቅድሚኡ ተራእዩ ኣብ ዘይፈልጥ ከቢድ ሽግር ከም እትኣቱ ይእውጁ ነይሮም እዮም። (ሉቃ. 21:24) ኣህዛብከ እንታይ ምላሽ ሃቡ፧ መራሕቲ ፖለቲካን ሃይማኖትን ነቲ እዋናዊ መጠንቀቕታ ኣብ ክንዲ ዜቕልቡሉ፡ ነቶም ሽዑ ዝነበሩ ቐናኣት ቅቡኣት ወንጌላውያን የላግጹሎምን ይሰጕዎምን ነበሩ። በዚ ኸምዚ፡ እዞም መራሕቲ ዓለም እዚኦም፡ ነቲ ዅሉ ዚኽእል ኣምላኽ እዮም ዜላግጹሉ ነይሮም፣ ከመይሲ፡ ቅቡኣት ኣምባሳደራት መንግስቲ ኣምላኽ ን“ሰማያዊት የሩሳሌም” ዚውክሉ እዮም። ንሳቶም ኣባላት እዛ ንመሲሓዊት መንግስቲ ኣምላኽ እተመልክት ሰማያዊት የሩሳሌም እውን እዮም።—እብ. 12:22, 28።
5, 6. (ሀ) ኣህዛብ ኣብታ “ኸተማ”ን ኣብ ‘ዜጋታታ’ን እንታይ ስጕምቲ እዮም ወሲዶም፧ (ለ) “ካብቲ ህዝቢ ዝተረፈ” ተባሂሎም ዘለዉ መን እዮም፧
5 ዘካርያስ፡ “እታ ኸተማ [የሩሳሌም] ኽትተሓዝ እያ” ብምባል፡ ኣህዛብ እንታይ ዓይነት ስጕምቲ ኸም ዚወስዱ ሓቢሩ ኣሎ። “እታ ኸተማ” ንመሲሓዊት መንግስቲ ኣምላኽ ተመልክት። ኣብ ምድሪ ኸኣ በቶም ‘ዜጋታታ’ ዝዀኑ ቕቡኣት ክርስትያናት እያ እትውከል። (ፊል. 3:20) ኣብ ቀዳማይ ውግእ ዓለም፡ እቶም ሓላፍነት ዝነበሮም ኣባላት ምድራዊ ኽፋል ውድብ የሆዋ፡ ‘ተማሪኾም’ ወይ ተታሒዞም ኣብቲ ኣብ ኣትላንታ ጆርጅያ፡ ሕ.መ.ኣ. ዚርከብ ቤት ማእሰርቲ ተዳጐኑ። እዞም ንጹሃት ሰባት እዚኦም ስለ እተገፍዑ ድማ፡ ‘ኣባይቲ ተዘምተ’ ተባሂሉ ኣሎ። ብዘይካዚ፡ ጸላእቲ ነቲ ቕቡኣት ክርስትያናት ዚሓትምዎ ዝነበሩ ጽሑፋት ብምእጋድን ነቲ ብስራት መንግስቲ ኣምላኽ ንምእዋጅ ዚገብርዎ ዝነበሩ ንጥፈታት ብምቕያድን ንሃብቶም ዘሚቶምዎም እዮም።
6 ጸላእቲ ነቶም ብቝጽሪ ሒደት ዝነበሩ ህዝቢ ኣምላኽ የጸልምዎምን ይጻረርዎምን ይሰጕዎምን እኳ እንተ ነበሩ፡ ንናይ ሓቂ ኣምልኾ ኼጥፍእዎ ኣይከኣሉን። እቲ ትንቢት ቀጺሉ፡ “ካብቲ ህዝቢ ዝተረፈ ግና ካብታ ኸተማ ብጥራስ ኣይኪጠፍእን እዩ” ይብል። እዚ ኸኣ፡ እቶም እሙናት ክፍሊ እቶም ቅቡኣት ከም ዘይጠፍኡ የመልክት።
7. ቅቡኣት መሰኻኽር የሆዋ፡ ነዞም ሎሚ ዘለዉ ናይ ሓቂ ኣምለኽቲ እንታይ ኣብነት እዮም ገዲፎምሎም፧
7 እዚ ትንቢት እዚ፡ ኣብ መወዳእታ ቐዳማይ ውግእ ዓለም ምሉእ ብምሉእ ተፈጺሙ ድዩ፧ ኣይፋሉን። ኣብቲ ብድሕሪኡ ዝነበረ ዓመታት እውን ኣህዛብ ነቶም ቅቡኣትን ነቶም ምድራዊ ተስፋ ዘለዎም እሙናት ብጾቶምን ዝያዳ መጥቃዕቲ ፈንዮምሎም እዮም። (ራእ. 12:17) ካልኣይ ውግእ ዓለም ነዚ ዜረጋግጽ እዩ። እቶም ንጽህናኦም ዝሓለዉ እሙናት ቅቡኣት ናይ የሆዋ መሰኻኽር ዝገደፍዎ ኣብነት፡ ነዞም ሎሚ ዘለዉ ኣገልገልቲ ኣምላኽ ዝዀነ ይኹን ፈተና የጋጥሞም ብዘየገድስ፡ ንኺጽመሙ ዜተባብዖም እዩ። ገለ ኻብቲ ንኣገልገልቲ ኣምላኽ ብምኽንያት እምነቶም ዜጋጥሞም ፈተና፡ ካብ ዘይኣመንቲ ኣዝማዶም፡ ካብ መሳርሕቶም፡ ወይ ካብ መማህርቶም ዚወርዶም ላግጺ እዩ። (1 ጴጥ. 1:6, 7) እቶም ናይ ሓቂ ኣገልገልቲ ኣምላኽ፡ ኣብ ዝዀነ ይኹን ቦታ ይንበሩ ብዘየገድስ፡ ‘ብተጻረርቶም ብገለ እኳ ኸይፈርሁ’ ‘ብሓደ መንፈስ ጸኒዖም ኪነብሩ’ ቘሪጾም እዮም። (ፊል. 1:27, 28) ይኹን እምበር፡ ኣገልገልቲ ኣምላኽ ኣብዛ ጸላኢቶም ዝዀነት ዓለም እናነበሩ፡ ኣበይ እዮም ኪዕቈቡ ዚኽእሉ፧—ዮሃ. 15:17-19።
የሆዋ “ኣዝዩ ዓብዪ ሽንጭሮ” የቕውም
8. (ሀ) ኣብ መጽሓፍ ቅዱስ፡ ከረን ንምንታይ እዩ ኼመልክት ዚኽእል፧ (ለ) “ከረን ዘይቲ” ንምንታይ የመልክት፧
8 “ከተማ” የሩሳሌም፡ ንሰማያዊት የሩሳሌም ተመልክት ካብ ኰነት፡ እቲ “ኣብ ቅድሚ የሩሳሌም ኣብ ምብራቕ ዘሎ ኸረን ዘይቲ” እውን ምሳልያዊ እዩ ኪኸውን ዘለዎ። እቲ ኸረን ንምንታይ እዩ ዜመልክት፧ ‘ኣብ ማእከሉ ተሰንጢቑ’ ኽልተ ኸረን ዚኸውንከ ብኸመይ እዩ፧ የሆዋ ንኽልቲኡ፡ “ኣኽራነይ” ዝበሎኸ ስለምንታይ እዩ፧ (ዘካርያስ 14:3-5 ኣንብብ።) ኣብ መጽሓፍ ቅዱስ፡ ኣኽራን ንመንግስትታት ኬመልክት ይኽእል እዩ። በረኸትን ዕቝባን እውን ምስ ከረን የሆዋ ተመሳሲሉ ኣሎ። (መዝ. 72:3፣ ኢሳ. 25:6, 7) ስለዚ እምበኣር፡ እቲ ኣምላኽ ዚቘመሉ ኣብ ምብራቕ ምድራዊት የሩሳሌም ዚርከብ ከረን ዘይቲ፡ ንልዑላውነት የሆዋ እዩ ዜመልክት።
9. “ከረን ዘይቲ” ኣብ ክልተ ምስንጣቑ እንታይ የመልክት፧
9 ከረን ዘይቲ ኣብ ክልተ ምስንጣቑ እንታይ የመልክት፧ እቲ ኣብ ምብራቕ የሩሳሌም ዝነበረ ኸረን ኣብ ክልተ ምስንጣቑ፡ የሆዋ ኻልእ ተወሳኺ ግዝኣት ከም ዘቘመ የመልክት። እቲ ኻልኣይ ግዝኣት፡ ነታ ብየሱስ ክርስቶስ እትመሓደር መንግስቲ ኣምላኽ የመልክት። በዚ ምኽንያት እዚ ኸኣ እዩ የሆዋ ነቲ “ኸረን ዘይቲ” ምስ ተሰንጠቐ ዝቘመ ኽልተ ኸረን፡ “ኣኽራነይ” ዝበሎ። (ዘካ. 14:4) እወ፡ ክልቲኡ ናቱ እዩ።
10. እቲ ኣብ መንጎ ኽልተ ኣኽራን ዝቘመ “ኣዝዩ ዓብዪ ሽንጭሮ” እንታይ የመልክት፧
10 እቲ ምሳልያዊ ኸረን ኣብ ክልተ ተሰንጢቑ፡ ፍርቁ ናብ ሰሜን፡ ፍርቁ ኸኣ ናብ ደቡብ ምስ ተመቕለ፡ ኣእጋር የሆዋ ኣብ ክልቲኡ ኸረን ቈመ። ኣብ ትሕቲ እግሪ የሆዋ ኸኣ፡ “ኣዝዩ ዓብዪ ሽንጭሮ” ዀነ። እዚ ምሳልያዊ ሽንጭሮ እዚ፡ ነቲ የሆዋ ንኣገልገልቱ ዚገብረሎም መለኮታዊ ዕቝባ የመልክት። ልክዕ ከምቲ ሰባት ኣብ መንጎ ኽልተ ኸረን ኣብ ዘሎ ሽንጭሮ ዚዕቈቡ፡ ኣገልገልቲ ኣምላኽ እውን ኣብ ትሕቲ ልዑላውነት ኣምላኽን ኣብ ትሕቲ መሲሓዊት መንግስቲ ኣምላኽን ይዕቈቡ እዮም። የሆዋ ነቲ ናይ ሓቂ ኣምልኾ ንኸይጠፍእ ኪከላኸለሉ እዩ። እቲ ኸረን ዘይቲ መዓስ እዩ ተመቒሉ፧ ዘመናት ኣህዛብ ብ1914 ምስ ተወድአ፡ መሲሓዊት መንግስቲ ኣምላኽ ከኣ ግዝኣታ ምስ ጀመረት እዩ ተመቒሉ። እቶም ናይ ሓቂ ኣምለኽቲ ናብቲ ምሳልያዊ ሽንጭሮ ኺሃድሙ ዝጀመሩኸ መዓስ እዮም፧
ህዝቢ ኣምላኽ ናብቲ ሽንጭሮ ኺሃድሙ ይጅምሩ
11, 12. (ሀ) ህዝቢ የሆዋ ናብቲ ምሳልያዊ ኸረን ኪሃድሙ ዝጀመሩ መዓስ እዮም፧ (ለ) የሆዋ ነታ ሓያል ቅልጽሙ ኻብ ህዝቡ ኸም ዘይፈልያ ዜረጋግጸልና እንታይ እዩ፧
11 የሱስ ንሰዓብቱ፡ “ስለ ስመይ ብዅሎም ኣህዛብ ክትጽልኡ ኢኹም” ብምባል ኣጠንቀቖም። (ማቴ. 24:9) እቲ ጽልኢ እቲ፡ ካብ 1914 ጀሚሩ፡ ኣብዘን ዳሕሮት መዓልትታት እዚ እኩይ ስርዓት እዚ፡ ብዝያዳ እናተጐሃሃረ እዩ ዚኸይድ ዘሎ። ኣብ ቀዳማይ ውግእ ዓለም ጸላእቲ ንተረፍ ቅቡኣት ከቢድ መጥቃዕቲ እኳ እንተ ፈነዉሎም፡ እቶም እሙናት ኣባላት እቶም ቅቡኣት ኣይጸነቱን። ብ1919 ካብ ባርነት እታ ናይ ዓለም ሃጸይ ናይ ሓሶት ሃይማኖት ዝዀነት ዓባይ ባቢሎን ሓራ ወጺኦም እዮም። (ራእ. 11:11, 12) * ሽዑ ኸኣ እዮም ህዝቢ ኣምላኽ ናብ ሽንጭሮ ኸረን የሆዋ ኺሃድሙ ዝጀመሩ።
12 እቶም ኣብ መላእ ዓለም ዚርከቡ ናይ ሓቂ ኣምለኽቲ የሆዋ ኻብ 1919 ጀሚሮም ኣብ ሽንጭሮ የሆዋ ይዕቈቡ ኣለዉ። ኣብ ዝሓለፈ ዓሰርተታት ዓመታት፡ ኣብ ሓያሎ ሃገራት፡ ኣብ ወፍሪ ኣገልግሎት ኰነ ኣብ ጽሑፋት መጽሓፍ ቅዱስ ናይ የሆዋ መሰኻኽር እገዳታትን ቀይድታትን ኪግበር ጸኒሑ እዩ። ኣብዚ ግዜ እዚ እውን እንተ ዀነ፡ ኣብ ገሊአን ሃገራት ከምዚ ዝኣመሰለ ቐይድታት ይርአ ኣሎ። ይኹን እምበር፡ ኣህዛብ ዝጸዓሩ እኳ እንተ ጸዓሩ፡ ንናይ ሓቂ ኣምልኾ ፈጺሞም ኬጥፍእዎ ኣይክእሉን እዮም። የሆዋ ነታ ሓያል ቅልጽሙ ኻብ ህዝቡ ኣይፈልያን እዩ።—ዘዳ. 11:2።
13. ወትሩ ኣብ ሽንጭሮ የሆዋ ኽንዕቈብ እንኽእል ብኸመይ ኢና፧ እዚ ሎሚ ዝያዳ ኣገዳሲ ዝዀነኸ ስለምንታይ እዩ፧
13 ናብ የሆዋ እንተ ለጊብናን ኣብ ሓቂ እንተ ጸኒዕናን የሆዋን ወዱ የሱስ ክርስቶስን ኬዕቍቡና እዮም። ኣምላኽ ከኣ ንዝዀነ ይኹን ኣካል ወይ ነገር ‘ካብ ኢዱ ኺምንዝዓና’ ኣይኪፈቕደሉን እዩ። (ዮሃ. 10:28, 29) የሆዋ ኸም ልዑላዊ ገዛኢና መጠን ምእንቲ ኽንእዘዞን ነታ መሲሓዊት መንግስቲ ኣምላኽ ከኣ እሙናት ኴንና ወትሩ ምእንቲ ኽንግዛኣን፡ ዜድሊ ደገፍ ንኺገብረልና ድልው እዩ። ኣብቲ እናቐረበ ዚመጽእ ዘሎ ዓብዪ ጸበባ፡ ሓገዝ የሆዋ ብዝያዳ ኼድልየና እዩ። ስለዚ እምበኣር፡ ወትሩ ኣብ ሽንጭሮ የሆዋ ኽንዕቈብ ኣዝዩ ኣገዳሲ እዩ።
“መዓልቲ ውግእ” ትመጽእ
14, 15. ኣብ “መዓልቲ ውግእ” ኣምላኽ፡ ነቶም ኣብቲ “ዓብዪ ሽንጭሮ” ዘየለዉ ሰባት እንታይ እዩ ኼጋጥሞም፧
14 መወዳእታ እዚ ስርዓት እዚ እናቐረበ ኪኸይድ ከሎ፡ እቲ ሰይጣን ኣብ ልዕሊ ኣገልገልቲ የሆዋ ዚፍንዎ መጥቃዕቲ እውን እናበርትዐ እዩ ዚኸይድ። ቀጺሉ፡ “መዓልቲ ውግእ” ኣምላኽ ኪጅምር እዩ። ሰይጣን ኣብ ልዕሊ ህዝቢ ኣምላኽ ንመወዳእታ ግዜ መጥቃዕቲ ምስ ፈነወ፡ እቲ ልዑላዊ ጐይታ ዝዀነ የሆዋ፡ ካብቲ ቕድሚ ሕጂ “ብመዓልቲ ውግእ እተዋግኦ” ብዝያዳ፡ ሓያል ተዋጋኢ ምዃኑ ኼርኢ እዩ።—ዘካ. 14:3።
15 ኣብ መዓልቲ ውግእ ኣምላኽ፡ ነቶም ኣብቲ “ዓብዪ ሽንጭሮ” ዘየለዉ ሰባት እንታይ እዩ ኼጋጥሞም፧ መለኮታዊ ሞገስ ከም ዝረኸቡ ዜመልክት ‘ነጸብራቕ ኣይኪበርሃሎምን’ እዩ። ኣብታ እትመጽእ መዓልቲ ውግእ፡ “ንፈረስን ንበቕልን ንገመልን ንኣድግን ነቶም ኣብቲ ሰፈር ዘለዉ ዅላቶም እንስሳን፡” “ድነ” ኺወርዶም እዩ። እዚ ድማ ኵሉ ኣጽዋር ውግእ ከንቱ ኸም ዚኸውን የመልክት። የሆዋ ንጸላእቱ ብ“መዓት” ወይ ብፌራ እውን ኪወቕዖም እዩ። እቲ መዓት ቃል ብቓሉ ይኹን ኣይኹን ብዘየገድስ፡ ነቶም ጸላእቲ ጸጥ ኬብሎም እዩ። ኣብታ መዓልቲ እቲኣ፡ “ኣዒንቶም ኣብ ጕድጓደን ኪምሽምሻ እየን፡ ልሳኖም ድማ ኣብ ኣፎም ክትምሽምሽ እያ።” እዚ ኸኣ እቶም ጸላእቲ ብዕዉሮም ፈንጠርጠር ከም ዚብሉን ኣንጻር ኣምላኽ ከኣ ብሕም ከም ዘይብሉን የመልክት። (ዘካ. 14:6, 7, 12, 15) ሽዑ ኣብ ምልእቲ ምድሪ እዩ ጥፍኣት ኪወርድ። እቶም ብወገን ሰይጣን ዚስለፉ ሰራዊት ኣዝዮም ብዙሓት እዮም። (ራእ. 19:19-21) “በታ መዓልቲ እቲኣ እቶም ቅቱላት እግዚኣብሄር ካብ ወሰን ምድሪ ኽሳዕ ወሰን ምድሪ ለም ኪብሉ እዮም።”—ኤር. 25:32, 33።
16. ነቲ እናቐረበ ዚመጽእ ዘሎ ውግእ ኣምላኽ ኣብ ግምት ብምእታው፡ እንታይ ሕቶታት ኢና ኽንምርምር ዘሎና፧ እንታይከ ኢና ኽንገብር ዚግባእ፧
16 ውግእ ወትሩ ስቓይ እዩ ዜምጽእ፣ እቶም ሰዓርቲ እውን ከይተረፉ ብእኡ ይጕድኡ እዮም። ሕጽረት ምግቢ ኼጋጥም፡ ንብረት ኪዓኑ፡ ናብራ ኪኸፍእ፡ መሰል ሰባት ከኣ ኪገሃስ ይኽእል እዩ። ከምዚ ምስ ዜጋጥመና እንታይ ኢና ኽንገብር፧ ብራዕዲ ኽንወሓጥ ዲና፧ እምነትና ኽንክሕድ ዲና፧ ተስፋ ቘሪጽና ኢድና ኽንህብ ዲና፧ ኣብቲ ዓብዪ ጸበባ ንየሆዋ እሙናት ብምዃን ኣብኡ ኽንውከልን ኣብ ሽንጭሮኡ ኽንዕቈብን ይግባእ።—ኣንባቆም 3:17, 18 ኣንብብ።
‘ህያው ማያት’ ኪወጽእ እዩ
17, 18. (ሀ) “ህያው ማያት” እንታይ እዩ፧ (ለ) “ምብራቓዊ ባሕሪ” እንታይ የመልክት፧ “ምዕራባዊ ባሕሪ”ኸ እንታይ የመልክት፧ (ሐ) እንታይ ንምግባር ኢኻ ቘሪጽካ ዘሎኻ፧
17 ደድሕሪ ኣርማጌዶን፡ ካብ ዝፋን መሲሓዊት መንግስቲ ኣምላኽ “ህያው ማያት” ኪውሕዝ እዩ። እዚ “ህያው ማያት” እዚ፡ ነቲ የሆዋ ንህይወት ሰባት ዚገብሮ መሰናድዎ የመልክት። እቲ “ምብራቓዊ ባሕሪ” ተባሂሉ ዘሎ ምዉት ባሕሪ ኪኸውን ከሎ፡ “ምዕራባዊ ባሕሪ” ኸኣ ባሕሪ መዲተራነያን እዩ። ክልቲኡ ድማ ንሰባት የመልክት። እቲ ምዉት ባሕሪ ንዅሎም እቶም ኣብ መቓብር ዘለዉ ሰባት ኬመልክት ከሎ፡ ባሕሪ መዲተራነያን ከኣ ብህይወት ስለ ዝመልአ፡ ነቶም ካብ ኣርማጌዶን ዚድሕኑ “ብዙሓት ህዝቢ” የመልክት። (ዘካርያስ 14:8, 9 ኣንብብ፣ ራእ. 7:9-15) በዚ ኸምዚ ኸኣ፡ ክልቲኦም ጕጅለታት ካብቲ ምሳልያዊ ማይ ወይ “ርባ ማይ ህይወት” እናሰተዩ ጽምኦም ብምርዋይ፡ ካብቲ ኻብ ኣዳም ዝወርስዎ ሞት ሓራ ወጺኦም ንዘለኣለም ኪነብሩ እዮም።—ራእ. 22:1, 2።
18 የሆዋ ኻብዚ እኩይ ስርዓት እዚ ኣድሒኑ ናብታ ጽድቂ ዚነብረላ ሓዳስ ዓለም ኬእትወና እዩ። ብዅሎም ኣህዛብ ጽሉኣት እኳ እንተ ዀንና፡ ወትሩ እሙናት ተገዛእቲ መንግስቲ ኣምላኽ ንኽንከውንን ኣብ ሽንጭሮ የሆዋ ንኽንዕቈብን ቈራጽነት ንግበር።
^ စာပိုဒ်၊ 11 ኣብታ ራእይ—እቲ ዓቢ ፍጻሜኡ ቐሪቡ! ዘርእስታ መጽሓፍ፡ ኣብ ገጽ 169-170 ርአ።


text:
1ካብቲ ናይ እግዚኣብሔርን ናይ ጐይታና ኢየሱስ ክርስቶስን ኣገልጋሊ ዝኾነ ያዕቆብ ነቶም ኣብ ኲሉ ዓለም ተበቲኖም ዘለዉ ዓሠርተ ኽልተ ነገደ እስራኤል ሰላም ንኣኻትኩም ይኹን። 2ኣኅዋተይ! ዝተፈላለየ ፈተና ኽበጽሐኩም እንተሎ ንዂሉ ኸም ሓጐስ ቊጸርዎ። 3እምነትኩም እንትፍተን ጽንዓት ከም ዘምጽአልኩም ትፈልጡ ኢኹም እሞ። 4ሓደኳ ዘይጐድለኩም ፍጹማትን ምሉኣትን ምእንቲ ኽትኾኑ ብትዕግሥቲ ኽሳዕ መወዳእታ ጽንዑ ። 5ሓደ ኻባኻትኩም ጥበብ ዝጐደሎ እንተልዩ ነቲ እንተይነቐፈ ንዂሉ ብልግሲ ዝህብ እግዚኣብሔር ይለምኖ፤ ንሱውን ክህቦ እዩ። 6እቲ ዝልምን ግና እንተይተጠራጠረ ብእምነት ደኣ ይለምን እቲ ዝጠራጠር ከምቲ ንፋስ ንየው ነዘው ዘብሎ ማዕበል ባሕሪ እዩ ዝመስል። 7- 8እዝ ኸምዙይ ዝመስል ኣብ ኲሉ መንገዱ ጽንዓት ዘይብሉ ክልተ ዝልቡ ሰብ ካብ እግዚኣብሔር ሓደኳ ዝቕበል ኣይምሰሎ። 9እቲ ትሕት ዝበለ ናብራ ዘለዎ ኃው ልዕል ብምባሉ 10እቲ ሃብታም ከዓ ትሕት ብምባሉ ይተሓጐስ፤ ንሱ ኸም ዕምበባ ሣዕሪ ኽኃልፍ እዩሞ። 11ፀሓይ ምስ ዋዒኣ ትወፅእ እሞ ነቲ ሣዕሪ ተንቅጾ፤ እቲ ዕምበባኡ ኸዓ ይረግፍ፤ ጽባቐኡ ይጠፍእ፤ ከምኡውን እቲ ሃብታም ብዋኒን ንብረቱ ደፋእፋእ እንትብል ይጠፍእ። 12እቲ ብጊዜ ፈተና ዝዕገሥ ሰብ ብፁዕ እዩ፤ ተፈቲኑ ምስ ወፀ እግዚኣብሔር ነቶም ዘፍቅርዎ ዘተስፈዎም ኣኽሊል ሕይወት ክቕበል እዩሞ። 13ሓደኳ ምስ ተፈተነ እግዚኣብሔር ፈቲኑኒ ኣይበል፤ እግዚኣብሔር ብኽፉእ ኣይፍተንን፤ ባዕሉውን ንሓደኳ ኣይፍትንን እዩሞ። 14ነፍስ ወከፍ ግና ብትምኒቱ ተስሒቡን ተሓቢሉን እዩ ዝፍተን። 15ድኅርዙይ ትምኒት ምስ ጠነሰት ንኃጢኣት ትወልድ፤ ኃጢኣት ምስ ዓበየት ድማ ንሞት ትወልድ። 16ኣቱም ፍቑራት ኣኅዋተይ! ኣይትታለሉ። 17ጽቡቕ ውህብቶን ፍጹም በረኸትን ኲሉ ኻብ ላዕሊ እዩ፤ ካብቲ ዘይለዋወጥ ወይ ዝልወጥ ጽላሎት ዘይብሉ ካብ ኣቦ ብርሃናት እግዚኣብሔር ዝወርድ እዩ። 18በዂሪ ናይ ኲሉ ፍጥረቱ ምእንቲ ኽንከውን ኢሉ ከም ፍቓዱ ብቓል ሓቂ ወለደና። 19ፍቑራት ኣኅዋተይ! ነዙይ ፍለጡ፤ ነፍስ ወከፍ ሰብ ንምስማዕ ቕልጡፍ ንምዝራብ ደንጓዪ ንዂራውን ደንጓዪ ይኹን፤ 20ናይ ሰብ ቊጥዓ ጽድቂ እግዚኣብሔር ኣየሥርሖን እዩ እሞ። 21ስለዙይ ንዂሉ ርኽሰትን ነቲ በዚኁ ዘሎ ኽፍኣትን ካባኻትኩም ኣርሕቑ፤ ነቲ ንነፍስኹም ከድኅን ዝኽእል ኣብ ልብኹም ተዘሪኡ ዘሎ ቓል ድማ ብቕንዕና ተቐበልዎ። 22ፈጸምቲ ቓል ኩኑ እምበር ርእስኹም እናጠበርኩም ሰማዕቲ ጥራሕ ኣይትኹኑ። 23ነቲ ቓል ሰሚዑ ዘይፍጽም ሰብ እንተሃልዩ ንሱ ነቲ ገጹ ብመስትያት ዝርኢ ሰብ እዩ ዝመስል። 24ንሱ መልክዑ ይርኢ ክይድ ኢሉ ኸዓ ሽዑ ንሽዑ እንታይ ከም ዝመስል ይርስዕ። 25እቲ ናብቲ ሓርነት ዝህብ ፍጹም ሕጊ ኣተኲሩ ዝጥምትን ኣብኡ ዝጸንዕን ነቲ ዝሰምዖ እንተይረስዐ ኣብ ግብሪ ዘውዕል ሰብ ግና ብሥራሑ ዝተባረኸ ይኸውን። 26ሓደ ሰብ ንእግዚኣብሔር አምልኽ እየ እንተ በለ ንልሳኑ ግና ኽቈጻጸር ዘይኽእል እንተ ኾይኑ ንባዕሉ ደኣ ይጥብር ኣሎ እምበር ኣምልኾኡ ኸንቱ እዩ። 27እቲ ኣብ ቅድሚ እግዚኣብሔር ኣብ ንጹህን ርኽሰት ዘይብሉን ኣምልኾ ርእስኻ ካብ ርኽሰት ዓለም እናሓለኻ ንደኽታማትን መበለታትን ኣብ ጊዜ ሽግሮም ምርዳእ እዩ።
Copyright
Learn More


text:
ብዛዕባና
ቋንቋ ትግርኛ ኣብ ኤርትራን ኣብ ኢትዮጵያን ይዝረብ። ኣስታት 6 ሚልዮን ህዝቢ ኣብ ዘለዋ ሃገረ ኤርትራ ቋንቋ ትግርኛ ሃገራዊ ቋንቋ እዩ። ኣብ ኢትዮጵያ ድማ ኣብታ 11 ክልላትን ክልተ ምምሕዳራትን ኣብ ዝሓዘት ክልል ምምሕዳር ትግራይ ብቐንዱ ይዝረብ። ቋንቋ ትግርኛ ሓደ ካብ ጥንታዊ ቋንቋታት ምዃኑ ድማ ይፍለጥ።
ፈነወ ቋንቋ ትግርኛ ድምጺ ኣመሪካ ዕለታዊ ካብ ሰኑይ ክሳብ ዓርቢ ን 30 ደቒቕ ካብ ዋሺንግተን ዲሲ ይመሓላለፍ። ፈነወ ትግርኛ ኣብ ኤርትራን ኢትዮጵያን ካብ ሰዓት 10 ክሳብ 10:30 ምሸት ወይድማ ብኣቆጻጽራ ኢትዮጵያ ድማ ካብ ሰዓት 4 ምሸት ክሳብ 4:30 ይመሓላለፍ።
ሰሙናዊ መደባት ፈነወ ትግርኛ
ፈነወ ትግርኛ ብናይ መዓልታዊ ዓበይቲ ዜናታት ይጅምር ። ካብ ኤርትራን ኢትዮጵያን ዝረኽቦም ቃለ-መጠይቓትን ሰሙናዊ መደባትን ድማ የስዕብ።
ትሕዝቶ ሰሙናዊ መደባት
ፈነወ ትግርኛ ብናይ`ቲ መዓልቲ ዓበይቲ ዜናታት ይጅምር ። ካብ ኤርትራን ኢትዮጵያን ዝረኽቦም ቃለ-መጠይቓትን ሰሙናዊ መደባትን ድማ የስዕብ።
ሰኑይ፡ ሳይንስን ተክኖሎጂን /ሕርሻ
ሰሉስ፡ ኤርትራውያን ኣብ ኣመሪካ/ኣመሪካና
ረቡዕ፡ ህዝቢ ምስ ህዝቢ
ሓሙስ፡ መንእሰያት/ ጥዕና
ዓርቢ፡ ቂሔ-ጽልሚ /ፍሉይ መደብ/
ዝርዝር ማዕበላት ፈነወ ሬድዮ ድምጺ ኣመሪካ
12040 ኪሎ ሀርዝ 25 ሜትር ባንድ
12080 ኪሎ ሀርዝ 25 ሜትር ባንድ
12140 ኪሎ ሀርዝ 25 ሜትር ባንድ
13860ኪሎ ሀርዝ 22 ሜትር ባንድ
15630ኪሎ ሀርዝ 19 ሜትር ባንድ
ንኽትረኽቡና
ኣድራሻ ሰታሪት
VOA Tigrigna
Horn of Africa service
330 Independence Ave. SW
Washington, DC 20237
USA
ቁጽሪ ፋክስ + 1 202 358 0325
ናጻ ቁጽሪ ተለፎን ወሃብቲ ርእይቶ ድምጺ ኣመሪካ (ትግርኛ)
ኣብ መደባትና ብናጻ ርእይቶ ንምግዳፍ በዚ + 1 202 205 9942 ናይ ውሽጢ መስመር 15 ቁጽሪ ተለፎን ደውሉ። ኣብ መደባትና ርእይቶ ንምግዳፍ ቴሌፎናትና 24 ሰዓታት ኣብ መዓልቲ ከምኡ'ውን 7 መዓልታት ኣብ ሰሙን ክፉት'ዩ።
ኣገባብ ኣቀራርጻ ድምጺ ርእይቶ
ፈለማ ቁጽሪ ተለፎን + 1 202 205 9942 ደውሉ።
ሓጻር ናይ ድምጺ ኣመሪካ ሙዚቃ ድሕሪ ምስማዕኩም ቁጽሪ 15 ጠውቑ። ወይድማ ንዘመሓላልፈኩም ኦፕረተር እዚ ሓበሬታ ሃብዎ። እዚ መስርሕ'ዚ ናጻ ብምዃኑ ዝኾነ ክፍሊት ኣይሓትትን እዩ።
ንትገድፉልና ርእይቶታት መሰረታዊ መምርሒታት ኣተኣናግዳና ከማልኡ ይግብኦም። ብቑዓት ተመምዮም ናብ ፈነወ ይቐርቡ።


text:
ምዕራፍ 39
እቲ ዘይሰምዕ ወለዶ ወይለኡ
የሱስ ንገሊአን ከተማታት ነቐፈን
እፎይታን ዕረፍትን ይህብ
የሱስ ንዮሃንስ መጥምቕ ዓብዪ ኣኽብሮት እኳ እንተ ነበሮ፡ ብዙሓት ግና ንዮሃንስ ብኸመይ እዮም ዚርእይዎ ዝነበሩ፧ የሱስ ብዛዕባ እቲ “ወለዶ” እቲ፡ “ኣብ ዕዳጋ ተቐሚጦም ንመጻውቶም ዚደሃዩ ቘልዑ ይመስሉ። ከምዚ ኸኣ ይብልዎም፦ ‘ሻምብቆ ነፊሕናልኩም፡ ግናኸ ኣይሳዕሳዕኩምን፣ ኣልቂስናልኩም፡ ግናኸ ደረትኩም ኣይወቓዕኩምን’” በለ።—ማቴዎስ 11:16, 17።
የሱስ እንታይ ማለቱ እዩ ነይሩ፧ እንታይ ማለቱ ምዃኑ ኺገልጽ ከሎ፡ “ዮሃንስ ከይበልዐን ከይሰተየን ምስ መጸ፡ ‘ጋኔን ኣለዎ’ ይብሉ። ወዲ ሰብ እናበልዐን እናሰተየን ምስ መጸ ድማ፡ ‘እንሆ፡ በላዕን ሰታይ ወይንን ዓርኪ ኣከብቲ ቐረጽን ሓጥኣንን’ ይብሉ” በለ። (ማቴዎስ 11:18, 19) በቲ ሓደ ሸነኽ፡ ዮሃንስ ከም ናዝራዊ ቐሊል ናብራ እዩ ነይርዎ፣ ወይኒ እውን ኣይሰትን እዩ ነይሩ፣ እቲ ወለዶ እቲ ግና ብዛዕባኡ ‘ጋኔን ኣለዎ’ በለ። (ዘሁልቍ 6:2, 3፣ ሉቃስ 1:15) በቲ ኻልእ ሸነኽ ግና፡ የሱስ ኣብ ኣነባብራኡ ኸም ካልኦት ሰባት እዩ ነይሩ። ሚዛናዊ ዀይኑ ይበልዕን ይሰትን እኳ እንተ ነበረ፡ መጠን ዝሓለፈ ገይሮም ከሰስዎ። ነቶም ሰባት እቲኦም ከተሐጕሶም ዘይከኣል እዩ ነይሩ።
የሱስ ነቲ ወለዶ እቲ፡ ብጾቶም ሻምብቆ ምስ ነፍሑሎም ምስዕሳዕ ምስ ዚኣብዩ፡ ምስ ኣልቀሱሎም ከኣ ደረቶም ምውቃዕ ምስ ዚኣብዩ ቘልዑ እዩ ኣመሳሲልዎም። “ዝዀነ ዀይኑ፡ ጥበብ ብግብራ እዩ ጽድቃ ዚረጋገጽ” ድማ በሎም። (ማቴዎስ 11:16, 19) እወ፡ እቲ ‘ግብሪ፡’ ማለት እቲ ዮሃንስን የሱስን ዘፍረይዎ መርትዖ፡ እቲ ዝቐረበሎም ክሲ ሓሶት ምዃኑ የረጋግጽ እዩ።
የሱስ፡ እቲ ወለዶ እቲ ዘይሰምዕ ምዃኑ ምስ ገለጸ፡ ነተን ብዙሕ ግብርታት ሓይሊ ዝገበረለን ከተማታት ኰራዚንን ቤት-ሳይዳን ቅፍርናሆምን ነቐፈን። እቲ ግብርታት ሓይሊ እቲ ኣብተን ከተማታት ፊንቄ ዝዀና ጢሮስን ሲዶንን እንተ ዚገብሮ ነይሩ፡ እተን ከተማታት እቲአን ምተነስሓ ነይረን። ነታ መበገሲቱ ዝነበረት ቅፍርናሆም እውን ጠቒስዋ እዩ። ኣብኣ እውን እንተ ዀነ፡ ብዙሓት ኣይሰምዑን። የሱስ ነታ ኸተማ እቲኣ፡ “ብመዓልቲ ፍርዲ፡ ካብ ንዓኺ ንሶዶም ኪቐልል እዩ” በላ።—ማቴዎስ 11:24።
የሱስ ቀጺሉ ነቲ ንመንፈሳዊ ሓቅታት “ካብ ጥበበኛታትን ኣስተውዓልትን” ዝሓብኦ፡ ከም ሕጻናት ትሑታት ንዝዀኑ ግና ዝገለጾ ሰማያዊ ኣቦኡ ብግህዶ ወደሶ። (ማቴዎስ 11:25) ነቶም ትሑታት ከኣ፡ “ኣቱም ኵልኹም እትጽዕሩን ጾር ዝኸበደኩምን፡ ናባይ ንዑ፡ ኣነ ድማ ከዕርፈኩም እየ። ኣነ ልኡምን ትሑት ዝልቡን እየ እሞ፡ ኣርዑተይ ጹሩ፡ ካባይ እውን ተምሃሩ፣ ንርእስኹም ከኣ ዕረፍቲ ኽትረኽቡ ኢኹም። ከመይሲ፡ ኣርዑተይ ምሹእ፡ ጾረይ እውን ፈኲስ እዩ” ኢሉ ማራኺ ጻውዒት ኣቕረበሎም።—ማቴዎስ 11:28-30።
የሱስ ዕረፍቲ ዚህብ ብኸመይ እዩ፧ እቶም መራሕቲ ሃይማኖት በቲ ቐያዲ ሕጊ ሰንበትን ካልእ ኣብ ባርነት ዜእቱ ስርዓታቶምን ገይሮም ንሰባት ጾር የሰክምዎም ነበሩ። የሱስ ግና ብዛዕባ ኣምላኽ ካብቲ ስርዓታቶም ሓራ ዝዀነ ሓቂ ብምምሃር ዕረፍቲ ይህቦም ነበረ። ነቶም ብፖለቲካውያን ሰብ ስልጣን እተደቝሱን ነቶም ሓጢኣቶም ዝኸበዶምን እውን እፎይታ ዚረኽቡሉ መገዲ የርእዮም ነበረ። እወ፡ የሱስ ንዓታቶም፡ ሓጢኣቶም ብኸመይ ከም ዚሕደገሎምን ምስ ኣምላኽ ብኸመይ ከም ዚዕረቑን ገሊጹሎም እዩ።
ኵሎም እቶም ነቲ ምሹእ ኣርዑት የሱስ ዚቕበሉ፡ ርእሶም ንኣምላኽ ኪውፍዩ፡ ነቲ ርሕሩሕን መሓርን ሰማያዊ ኣቦና ኸኣ ኬገልግሉ ይኽእሉ እዮም። ትእዛዛት ኣምላኽ ከቢድ ስለ ዘይኰነ፡ ከምኡ ምግባር ከቢድ ጾር ኣይኰነን።—1 ዮሃንስ 5:3።
ብዝያዳ ፍለጥ
“ኣየነይቲ ትእዛዝ እያ ኻብ ኵለን ቀዳመይቲ፧”
ኣምላኽ ካባና ዚደልዮ ነገራት፡ ኣብ ሓንቲ ቓል ኪጠቓለል ይኽእል።


text:
1ዬካፓ ዖይዶ ኪኢታንቻ ዓጮኮ ዖይዶ ዛሎና ዔቂ ዓኣንቴ ታ ዴንቄኔ፤ ዔያታ ሳዖይዳ ማዖም ባዞይዳ ሃሣ ሚፆይዳ ዓይጎ ዢባሬያ ዢባርሹዋጉዲ ዓጮኮ ዖይዶ ዛላፓ ሙካ ዢባሮ ቢያ ላኣጊ ዓርቄኔ። 2ሓሣ ጊንሣ ናንጊና ናንጋ ፆዛሢኮ ዔርዛ ማላቶ ኩጫ ዔኬ፥ ሜሌ ፆሲ ኪኢታንቻ ዓባ ኬስካ ዛላፓ ሙካንቴ ታ ዴንቄኔ፤ ዒዚያ ሳዖና ባዞና ባይዛንዳጉዲ ቢታንታ ዒንጊንቴ ዖይዶ ኪኢታንቾንሢም ዼኤፒ ዑኡሲና፦ 3“ኑ ፆዛሢም ማዻ ዓሶኮ ባሊቶይዳ ዱማሲ ዔርዛ ማላቶ ኑ ዓይሣንዳያ ሄላንዳኣና ሳዖ ማዔቴያ ባዞ፤ ሃሣ ሚፆዋ ዔኤቢ ዎኦቲፖቴ” ጌዔኔ። 4ዔርዛ ማላቶ ዓይሢንቴ ዓሶኮ ፓይዶ ታ ዋይዜኔ፤ ዬያታ ዒስራዔሌ ፃጶ ቢያይዳፓ ማዔያ ፄኤታና ዖይዲ ታሚ ዖይዶ ሺያ ዓሲኬ። 5- 8ዪሁዳ ፃጳፓ፥ ሮቤሌ ፃጳፓ፥ ጋዴ ፃጳፓ፥ ዓሴሬ ፃጳፓ፥ ኒፕታሌሜ ፃጳፓ፥ ሚናሴ ፃጳፓ፥ ሲሞኔ ፃጳፓ፥ ሌዊ ፃጳፓ፥ ዪሳኮሬ ፃጳፓ፥ ዛብሎኔ ፃጳፓ፥ ዮሴፔና ቢኒዓሜና ፃጳፓ፤ ዬያ ፔቴ ፔቴሢ ፃጳፓ ታጶ ላምዖ ሺያ፥ ሺያ ዓሲም ማላታ ዓይሢንቴኔ። 9ዬካፓ ዖኦኒያ ፓይዳኒ ዳንዳዑዋ፥ ሚርጌ ዓሲ ታ ዴንቄኔ፤ ዬያታ ዱማ ዱማ ዴሬይዳፓ፥ ቶኦኪዳፓ፥ ዜርሢዳፓ፥ ሙኡቺ ጌስታ ዓሲዳፓ ቡኬ ዓሲኬ፤ ዔያታ ቦኦሬ ማኣዖ ማይንቲ፥ ሜኤፄ ዒላሺያ ፔ ኩጫ ዓርቂ ካኣቱሞ ዖይቶና ማራዓሢና ቤርታ ዔቃዖ፥ 10ዼኤፒ ዑኡሲና፡- “ዻቂንታ ኑም ጴዼሢ ካኣቱሞ ዖይቶይዳ ዴዔ፥ ኑ ፆዛሢና ማራዓሢናይዳፓኬ” ጌዒ ጌዒ ዒላታኔ። 11ኪኢታንቻ ቢያ ሃሣ ካኣቱሞ ዖይቶና ጋርቾንሢና ሃሣ ዖይዶ ባኮንሢኮ ዓጫ ዔቂ፥ ካኣቱሞ ዖይቶ ቤርታ ባሊቶና ሂርክ ጌዒ ፆሲም ዚጋዖ፥ 12ሂዚ ጌዔኔ፦ “ዓኣሜን፤ ሄርሺሢና ቦንቾና ዔራቶና፥ ጋላታና ዼኤፒሲሢና ዎልቄና ዶዱሞና፥ ኑ ፆዛሢም ናንጊና ማዖንጎ፤ ዓኣሜን።” 13ዬማና ጋርቾንሢዳፓ ፔቴ ታ ባንሢ ሺራዖ፡- “ሓንሢ ቦኦሬ ማኣዓሢ ማይንቴዞንሢ ዖናንሢዳይ? ሓሣ ዓንካፓ ዔያታ ሙኬይ?” ጌዒ ታና ዖኦጬኔ። 14ታኣኒያ ማሃዖ፦ “ጎዳሢዮ! ኔ ዔራኔ” ጋዓዛ፥ ዒዚ “ሓንሢ ዼኤፖ ሜታሢ ጊዴና ኬስኪ ሙኬዞንሢኬ፤ ዔያታ ፔኤኮ ማኣዓሢያ ማራዓሢ ሱጉፆና ማስኪ ቦኦሪሼኔ፤ 15ዬያሮ ፆሲ ካኣቱሞ ዖይቶ ቤርታ ዋንቴና ሮኦሪና ጌኤዦ ማኣሮይዳ ዒዛም ማዻኔ፤ ካኣቱሞ ዖይቶይዳ ዴዔሢ ዔያቶ ባኣካ ማዒ ዔያቶኮ ሺባሢ ማዓንዳኔ። 16ሓካፓ ሴካ ዔያታ ናይዺንታዓኬ፤ ዼኤቢያ ዼኤቢንታዓኬ፤ ዓቢ ዔያቶ ሚቻዓኬ፤ ሩኡጲያ ዔያቶ ሄላዓኬ፤ 17ዓይጎሮ ጌዔቴ ካኣቱሞ ዖይቶ ባኣካ ዓኣ ማራዓሢ ዔያቶኮ ሄንቃሢ ማዓንዳኔ፤ ናንጎ ዓልቃ ዋኣፆ ባንሢያ ዔያቶ ዒ ዔኪ ዓኣዻንዳኔ፤ ፆሲ ዔያቶኮ ዓቢፆ ዓኣፓፓ ቢያ ዑጫንዳኔ” ታኣም ጌዔኔ።
Copyright
Learn More


text:
ንስድራ ቤት | ኣተዓባብያ
ጓልካ ገዛእ ርእሳ ኽትጐድእ ከላ
ጸገም
እቲ ጸገም ዜጋጥመሉ ምኽንያት
ገዛእ ርእስኻ ምጕዳእ፡ ዘመን ዘምጽኦ ተግባር ጥራይ ድዩ፧ ገሊአን ደቂ ኣንስትዮ፡ ካልኦት ይገብራኦ ኸም ዘለዋ ስለ ዝሰምዓ ጥራይ ገዛእ ርእሰን ይጐድኣ እየን። መብዛሕትኡ እዋን ግና ከምኡ ኣይኰነን። ስለምንታይ፧ ገዛእ ርእሳ እትጐድእ ጓል ኣንስተይቲ፡ ንተግባራ ብምስጢር እያ እትፍጽሞ፣ የሕፍራ ድማ እዩ። ሲልያ * ዝስማ ጓል 20 ዓመት ጐርዞ፡ “ዝዀነ ይኹን ሰብ ኪፈልጥ ኣይደለኹን። ነቲ በሰላይ ተጠንቂቐ እየ ዝሓብኦ ነይረ” በለት።
ገዛእ ርእስኻ ምጕዳእ፡ ኣቓልቦ ኻልኦት ንምርካብ ዚግበር ድዩ፧ ገሊአን ደቂ ኣንስትዮ ንኸምኡ ይጥቀማሉ ይዀና። ኰይኑ ግና፡ ኣብዛ ዓንቀጽ እዚኣ እተጠቕሳ ገዛእ ርእሰን ዚጐድኣ ደቂ ኣንስትዮ፡ ንተግባረን ብምስጢር እየን ዚፍጽማኦ፣ በቲ እተሓርደ ኽፍሊ ሰብነተን ወይ ብስምብራተን ገይረን ንኻልኦት ኪስሕባ ኸኣ ኣይፍትናን እየን። ኰይኑ ግና፡ ሓንቲ ቐደም ገዛእ ርእሳ እትጐድእ ዝነበረት ጓል ኣንስተይቲ ኸም ዝገለጸቶ፡ ‘ገለ ሰብ ንጕድኣተይ እንተ ዜስተብህለሉ ነይሩ፡ እቲ ተግባር ብኣጋኡ ምተፈልጠ፣ ብቕልጡፍ ከኣ ሓገዝ ምረኸብኩ ነይረ’ በለት።
ስለምንታይ ደኣ እየን እሞ ደቂ ኣንስትዮ ገዛእ ርእሰን ዚጐድኣ፧ ጠንቁ እተሓላለኸ እኳ እንተ ዀነ፡ ከምኡ እትገብር ጐርዞ፡ መብዛሕትኡ እዋን ብቓላት ክትገልጾ ዚኸብዳ ስምዒታዊ ስቓይ ኣለዋ። ክኢላ ኣእምሮኣዊ ጥዕና ዝዀነ ስቲቨን ለቨንክሮን፡ ኣብታ ካቲንግ ዘርእስታ መጽሓፉ፡ ንሓንቲ ገዛእ ርእሳ እትጐድእ ጓል ኣንስተይቲ ኺገልጻ ኸሎ፡ “ስምዒታዊ ስቓይ ብኣካላዊ ስቓይ ኪፍወስ ከም ዚኽእል ገይሩ ምስ ዚኣምን ሰብ” ኣመሳሲልዋ ኣሎ።
ገዛእ ርእሳ እትጐድእ ጓል ኣንስተይቲ፡ ብቓላት ክትገልጾ ዚኸብዳ ስምዒታዊ ስቓይ ኣለዋ
ርእስኻ ትወቅስ እንተ ዄንካኸ፧ እታ ጐርዞ ዝዀነት ጓልካ ገዛእ ርእሳ እትጐድእ ዘላ፡ ነቲ ኸም ወላዲ መጠን ዝነበረካ ሓላፍነት ስለ ዘይፈጸምካ ኸም ዝዀነ ጌርካ ኣብ ክንዲ እትሓስብ፡ ከም ወላዲኣ መጠን ነቲ ተግባራ ንኽትሓድጎ ኣብ ዘሎካ ጽቡቕ ግደ ኣተኵር።
ክትገብሮ እትኽእል ነገራት
ነታ ጐርዞ ዝዀነት ጓልካ፡ እንታይ የጨንቓ ኸም ዘሎ ንኽትነግረካ ኣተባብዓያ። እዚ ዚስዕብ ነጥብታት ኪሕግዘካ ይኽእል እዩ።
ኣጸናንዓያ። እታ ጐርዞ ዝዀነት ጓልካ፡ ገዛእ ርእሳ ኸም እትጐድእ ምስ እትነግረካ፡ ኣመና ኣይትሰምብድ። የግዳስ፡ ብህድኣት ክትዛረባን ከተጸናንዓን ፈትን።—ስርዓት መጽሓፍ ቅዱስ፦ 1 ተሰሎንቄ 5:14።
ዘየሰምብድ ሕቶታት ሕተታ። ንኣብነት፡ ከምዚ ዚስዕብ ክትብል ትኽእል ኢኻ፦ “ብዛዕባ ገዛእ ርእስኺ ባህ ዚብለኪ ዅሉ ግዜ ኸም ዘይኰነ እፈልጥ እየ፣ ልዕሊ ዅሉ ዜበሳጭወኪ ግና እንታይ እዩ፧” “ክትጭነቒ ኸለኺ እንታይ ክገብረልኪ፧” “ብዝያዳ ምእንቲ ኽንቀራረብ፡ እንታይ ክገብር እኽእል፧” ድሕሪኡ፡ ነቲ እትህበካ ምላሽ፡ ጽን ኢልካ ስምዓዮ።—ስርዓት መጽሓፍ ቅዱስ፦ ያእቆብ 1:19።
ንጓልካ ብዛዕባ ገዛእ ርእሳ ሚዛናዊ ኣረኣእያ ንኺህልዋ ሓግዛ። መብዛሕትኡ እዋን፡ እተን ገዛእ ርእሰን ዚጐድኣ ደቂ ኣንስትዮ፡ ኣብ ጕድለታተን ስለ ዜተኵራ፡ ምናልባት ነታ ጐርዞ ዝዀነት ጓልካ፡ ነቲ ዘለዋ ኣወንታዊ ባህርያት ንኸተለልዮ ኸተተባብዓ ትኽእል ኢኻ። ብዛዕባ ገዛእ ርእሳ እትፈትዎ እንተ ወሓደ ሰለስተ ነገራት ክትጽሕፍ ንገራ። ሓንቲ ብሪያና ዝስማ ጐርዞ፡ “ብዛዕባ ዘሎኒ ብርታዐ ምጽሓፈይ፡ ጽቡቕ ባህርያት ከም ዘሎኒ ንኽንግንዘብ ሓጊዙኒ እዩ” በለት። *
ንጓልካ ናብ የሆዋ ኣምላኽ ክትጽሊ ኣተባብዓያ። መጽሓፍ ቅዱስ፡ “ንሱ [ኣምላኽ] ይሓልየልኩም እዩ እሞ፡ ንዅሉ ጭንቀትኩም ናብኡ ደርብይዎ” ይብል። (1 ጴጥሮስ 5:7) ጓል 17 ዓመት ዝዀነት ሎሪና፡ “ብፍላይ ገዛእ ርእሰይ ንኽጐድእ ኣብ ዝፍተነሉ ዝነበርኩ እዋን፡ ንስምዒተይ ናብ የሆዋ ኣምላኽ ንኸፍስሶ እጽዕር ነበርኩ። እዚ ኸኣ፡ ነቲ ተግባረይ ንኸቋርጾ ብዝያዳ ንኽጽዕር ሓጊዙኒ እዩ” በለት።—ስርዓት መጽሓፍ ቅዱስ፦ 1 ተሰሎንቄ 5:17።
^ ሕ.ጽ. 5 ገዛእ ርእስኻ ምጕዳእ ኪብሃል ከሎ፡ ብምሕራድ፡ ብምጕሳጥ፡ ብምህራም፡ ወይ ብኻልእ መገዲ ገዛእ ርእስኻ ብተደጋጋሚ ምህሳይ ማለት እዩ።
^ ሕ.ጽ. 5 ኣብዛ ዓንቀጽ እዚኣ፡ ነቲ ገዛእ ርእሱ ዚጐድእ ውሉድ ብኣንስታይ ጾታ እኳ እንተ ጠቐስናዮ፡ እቲ መሰረታዊ ስርዓት ግና፡ ንኽልቲኡ ጾታ ዚምልከት እዩ።
^ ሕ.ጽ. 7 ኣብዛ ዓንቀጽ ዚርከብ ስማት ተቐዪሩ እዩ።
^ ሕ.ጽ. 15 መብዛሕትኡ እዋን፡ ገዛእ ርእስኻ ምጕዳእ፡ ምልክት ጭንቀት ወይ ካልእ ዓይነት ሕማም እዩ። ኣብ ከምዚ ዓይነት ኵነታት፡ ሕክምናዊ ሓገዝ ክትረክብ ምጽዓር ኣድላዪ እዩ። መጽሔት ንቕሑ! ንሕክምና ብዚምልከት፡ እዚ ጽቡቕ እዩ ብምባል ፍሉይ ደገፍ ኣይትህብን እያ። ይኹን እምበር፡ ክርስትያናት፡ እቲ ዚመርጽዎ ሕክምና፡ ምስ ስርዓታት መጽሓፍ ቅዱስ ዘይጋጮ ምዃኑ ኼረጋግጹ ኣለዎም።


text:
ንሓቂ ኸም ዝረኸብካያ ኣሚንካ ዲኻ፧ ስለምንታይ፧
“እቲ ሰናይን ቅቡልን ፍጹምን ፍቓድ ኣምላኽ እንታይ ምዃኑ መርሚርኩም [ፍለጡ]።”—ሮሜ 12:2።
1. ኣቕሽሽቲ ህዝበ ክርስትያን ኣብ ግዜ ውግእ እንታይ እዮም ገይሮም፧
ናይ ሓቂ ክርስትያናት ናብ ውግእ ኪኸዱን ንዜጋታት ካልእ ሃገር ኪቐትሉን ፍቓድ ኣምላኽ ድዩ፧ ኣብ ዝሓለፈ 100 ዓመት፡ ‘ክርስትያናት ኢና’ ዚብላ ሓያሎ ሃይማኖታት ኣብ ውግእ ኪሳተፋ ጸኒሐን እየን። ካቶሊካውያን ኣቕሽሽቲ ሰራዊት፡ ወተሃደራቶም ምስ ናይ ካልእ ሃገር ካቶሊካውያን ንኺዋግኡ ኪኸዱ ኸለዉ፡ ንወተሃደራቶም ምስ ኣጽዋሮም ባሪኾም ኣፋንዮምዎም እዮም። ፕሮተስታንት ኣቕሽሽቲ ሰራዊት እውን ከምኡ ገይሮም እዮም። ካልኣይ ውግእ ዓለም፡ እዚ ኸምዚ ዝኣመሰለ ምቅትታል እንታይ ከም ዘስዓበ ዚገልጽ ቀንዲ ኣብነት እዩ።
2, 3. ናይ የሆዋ መሰኻኽር ኣብ እዋን ካልኣይ ውግእ ዓለም ኰነ ድሕሪኡ እንታይ መትከል እዩ ነይርዎም፧ ስለምንታይከ፧
2 ናይ የሆዋ መሰኻኽር ኣብ ካልኣይ ውግእ ዓለም እንታይ መትከል እዩ ነይርዎም፧ ታሪኻዊ ጸብጻብ ከም ዚሕብሮ፡ ክርስትያናዊ ገለልትነቶም ሓልዮም እዮም። ነዚ መትከል እዚ ዝሓዙ ስለምንታይ እዮም፧ ብቐዳምነት ነቲ የሱስ ዝገደፎ ኣብነትን ነቲ ዝመሃሮ ትምህርትታትን ስለ ዝሰዓቡ እዮም። የሱስ፡ “ንሓድሕድኩም ፍቕሪ እንተ ኣላትኩም፡ በዚ ደቀ መዛሙርተይ ምዃንኩም ኵሉ ኺፈልጥ እዩ” በለ። (ዮሃ. 13:35) ብዘይካዚ፡ ነቲ ሃዋርያ ጳውሎስ ኣብ ቈረንቶስ ንዝነበሩ ክርስትያናት ዝጸሓፈሎም መሰረታዊ ስርዓት ኣቕሊቦምሉን ተግቢሮምዎን እዮም።—2 ቈረንቶስ 10:3, 4 ኣንብብ።
3 ስለዚ፡ ናይ ሓቂ ክርስትያናት፡ ሕልናኦም ብመጽሓፍ ቅዱስ ስለ ዝሰልጠነ፡ ውግእ ኣይመሃሩን ወይ ኣብ ውግእ ኣይካፈሉን እዮም። ብኣሽሓት ዚቝጸሩ ናይ የሆዋ መሰኻኽር፡ ንኣሽቱን ዓበይትን ደቂ ተባዕትዮን ደቂ ኣንስትዮን፡ ኣብዚ ክርስትያናዊ መትከሎም ብምጽናዖም፡ ተሰጒጐም እዮም። ሓያሎ ኻባታቶም ኣብ ናይ ሸቕሊ ደምበታትን ኣብ ኣብያተ ማእሰርትን ተዳጒኖም እዮም። ኣብ ጀርመን ኣብ እዋን ናዚ፡ ገለ ኻባታቶም ተቐቲሎም እዮም። ኣብ ኤውሮጳ ዚነብሩ ናይ የሆዋ መሰኻኽር ኣዝዩ ዜስካሕክሕ መሰጐጕቲ እኳ እንተ ኣጋጠሞም፡ ነቲ ብስራት መንግስቲ የሆዋ ንምእዋጅ እተዋህቦም መዝነት ኣይረስዕዎን። ኣብ ቤት ማእሰርትን ኣብ መዳጐኒ ደምበታትን ኣብ ማሕዩርን ብተኣማንነት ሰቢኾም እዮም። * ድሕርዚ እውን ናይ የሆዋ መሰኻኽር ኣብቲ ብ1994 ኣብ ሩዋንዳ እተገብረ ቐቢላዊ ውግእ ኣይተኻፈሉን። ብዘይካዚ፡ ኣብዚ ቐረባ ግዜ ዩጎዝላቭያ ነበር ኣብ እተመቓቐለትሉ እዋን፡ ናይ የሆዋ መሰኻኽር ኣብ ሃገራት ባልካን ኣብ እተኻየደ ውግእ ገለልትነቶም ሓልዮም እዮም።
4. ገለልትነት ናይ የሆዋ መሰኻኽር ንተዓዘብቲ ጽልዋ ዝገበረሎም ብኸመይ እዩ፧
4 ኣብ መላእ ዓለም ብኣሽሓት ዚቝጸሩ ሰባት፡ ገለልትነት ናይ የሆዋ መሰኻኽር ምስ ረኣዩ፡ ናይ የሆዋ መሰኻኽር ንኣምላኽን ንሰብን ናይ ሓቂ ፍቕሪ ኸም ዘለዎም፡ ብኻልእ ኣዘራርባ ብናይ ሓቂ ክርስትና ኸም ዚመላለሱ ኣሚኖም እዮም። ግናኸ፡ ንሓያሎ ሰባት፡ ናይ የሆዋ መሰኻኽር ናይ ሓቂ ክርስትያናት ከም ዝዀኑ ዘእመኖም ካልእ መዳያት ኣምልኾና እውን ኣሎ።
ኣብ ታሪኽ እቲ ዝዓበየ ትምህርታዊ ዕዮ
5. ቀዳሞት ሰዓብቲ የሱስ ኣብ ህይወቶም እንታይ ለውጢ እዩ ኣጋጢምዎም፧
5 የሱስ ኣገልግሎቱ ኻብ ዝጀመረሉ እዋን ኣትሒዙ፡ ብስራት መንግስቲ ኣምላኽ ምእዋጅ ኣገዳስነት ከም ዘለዎ የጕልሕ ነይሩ እዩ። ንዓለምለኻዊ ኣገልግሎት መሰረት ኣብ ምንባር እጃሞም ምእንቲ ኼበርክቱ 12 ደቀ መዛሙርቲ ሓረየ፣ ድሕሪኡ ኸኣ ን70 ደቀ መዛሙርቲ ኣሰልጠነ። (ሉቃ. 6:13፣ 10:1) እቶም ደቀ መዛሙርቲ መጀመርታ ንኣይሁድ፡ ጸኒሖም ከኣ ንኻልኦት ሰባት ብስራት መንግስቲ ኣምላኽ ኪሰብኩ ተዳልዮም ነበሩ። ቀጺሎም ከኣ ንዘይተገዝሩ ኣህዛብ ኪሰብኩ ዘይተጸበይዎ መምርሒ ተዋህቦም። እቶም ኣይሁድ ዝነበሩ ደቀ መዛሙርቲ ንኣህዛብ ኪሰብኩ፡ ኣብ ህይወቶም ዓብዪ ለውጢ እዩ ነይሩ።—ግብ. 1:8።
6. ጴጥሮስ፡ የሆዋ ኸም ዘየዳሉ ኺግንዘብ ዝኸኣለ ብኸመይ እዩ፧
6 ሃዋርያ ጴጥሮስ ናብ ቤት እቲ ኻብ ዘይተገዝሩ ኣህዝብ ዝነበረ ቆርኔሌዎስ ተላእከ። ሽዑ ጴጥሮስ፡ ኣምላኽ ከም ዘየዳሉ ተገንዘበ። ቆርኔሌዎስ ምስ ስድራ ቤቱ ተጠምቀ። በዚ ኸምዚ ክርስትና ኣብ ሓድሽ ክሊ ኣስፋሕፍሐ፣ ካብ ኵሎም ኣህዛብ ዝዀኑ ሰባት ንሓቂ ኺፈልጥዋን ኪቕበልዋን ክኢሎም እዮም። (ግብ. 10:9-48) ሎሚ እቲ ኽሊ ንምልእቲ ዓለም እዩ ዜጠቓልል።
7, 8. ውድብ የሆዋ ብተበግሶኣ እንታይ እያ እትገብር ዘላ፧ (ኣብ ገጽ 7 ዘላ ስእሊ ርአ።)
7 ኣብ ዘመናዊ ታሪኽ ናይ የሆዋ መሰኻኽር ከም እተራእየ፡ እቶም መሪሕ ግደ ዘለዎም ኣሕዋት ኣብ ብዘላ ዓለም ብስራት መንግስቲ ኣምላኽ ብቕንኣት ኪሰብኩን ኪምህሩን ጸኒሖም እዮም። ሎሚ ዳርጋ ሸሞንተ ሚልዮን ዝዀኑ ቐናኣት ናይ የሆዋ መሰኻኽር መልእኽቲ ክርስቶስ ብልዕሊ 600 ቛንቋታት ንምዝርጋሕ ዚከኣሎም ይገብሩ ኣለዉ። ናይ የሆዋ መሰኻኽር ካብ ቤት ናብ ቤትን ኣብ መገድን ብዚገብርዎ ዕዮ ስብከት፡ ሓድሓደ ግዜ ድማ ሰደቓን ዓረብያታትን ተጠቒሞም ጽሑፋት ብምዝርጋሕ ይፍለጡ እዮም።
8 ልዕሊ 2,900 ዝዀኑ ተርጐምቲ፡ መጽሓፍ ቅዱስን ኣብ መጽሓፍ ቅዱስ እተመርኰሰ ጽሑፋትን ንኺትርጕሙ ፍሉይ ስልጠና ተዋሂብዎም እዩ። ዕዮኦም ኣብተን ዓበይቲ ቛንቋታት ዚብሃላ ጥራይ እተሓጽረ ኣይኰነን። እቶም ተርጐምቲ በቲ ብዙሕ ተፈላጥነት ዘይብሉ፡ ብሚልዮናት ዚቝጸሩ ተዛረብቲ ግና ዘለውዎ ቛንቋታት ከይተረፈ ይትርጕሙ እዮም። ንኣብነት፡ ኣብ ስጳኛ ብሚልዮናት ዚቝጸሩ ሰባት በቲ መበቈላዊ ቛንቋኦም ዝዀነ ካታላንኛ ይዛረቡ እዮም። ብፍላይ ኣብዚ ቐረባ እዋናት፡ ኣብ ከተማ ቫለንስያን ከተማ ኣሊካንተን፡ ኣብ ደሴታት ባልያሪክ፡ ከምኡ እውን ኣብ ሃገረ ኣንዶራ ዚነብሩ ሓያሎ ሰባት ካታላንኛ ኺዛረቡ ጀመሩ። ናይ የሆዋ መሰኻኽር ጽሑፋት መጽሓፍ ቅዱስ ብካታላንኛ ብምትርጓሞም፡ ህዝቢ ካታላን በቲ ንልቦም ዚትንክፍ ቋንቋኦም እተዳለወ ጽሑፋት ይረኽቡን ብቛንቋኦም ኣብ ዚካየድ ክርስትያናዊ ኣኼባታት ይእከቡን ኣለዉ።
9, 10. ውድብ የሆዋ፡ ኵሎም ሰባት ብመንፈሳዊ መዳይ ዜድልዮም ነገራት ኪረኽቡ ኸም እትደሊ ዜርኢ እንታይ ኣብነት ኣሎ፧
9 እዚ ጽሑፋት መጽሓፍ ቅዱስ ናይ ምትርጓምን ንሰባት ብቛንቋኦም ናይ ምስትምሃርን ዕዮ ኣብ መላእ ዓለም እዩ ዚግበር ዘሎ። ንኣብነት፡ መክሲኮ ስጳንኛ ዚዝረበላ ሃገር እኳ እንተ ዀነት፡ ካልእ ቋንቋታት ዚዛረቡ ሓያሎ ነበርቲ እውን ኣለውዋ። ሓደ ኻብቲ ቛንቋታት፡ ቋንቋ ማያ እዩ። ኣብ መክሲኮ ዘሎ ቤት ጽሕፈት ጨንፈር፡ ንተርጐምቲ ቛንቋ ማያ፡ እቲ ቛንቋ ኣብ ዚዝረበሉ ኽፋል እታ ሃገር ኰይኖም ዕዮኦም ኬካይዱ መደቦም። ካልእ ኣብነት ከኣ፡ ኣብታ ልዕሊ 29 ሚልዮን ብዝሒ ህዝቢ ዘለዋ ነፓል ዚዝረብ ቋንቋ ነፓሊ እዩ። ኣብ ነፓል 120 ዚኸውን ቋንቋታት ኣሎ፣ ልዕሊ ዓሰርተ ሚልዮን ዚዀኑ ሰባት ግና ቋንቋ ነፓሊ ይዛረቡ እዮም። ንሓያሎ ኻልኦት ከኣ ቋንቋ ነፓሊ ኻልኣይ ቋንቋኦም እዩ። ጽሑፋት መጽሓፍ ቅዱስ ብቛንቋ ነፓሊ እውን ተተርጒሙ ኣሎ።
10 ኣብ መላእ ዓለም ንዘለዉ ሓያሎ ጕጅለታት ትርጕም ዚግበረሎም ዘሎ ደገፍ፡ ውድብ የሆዋ ነቲ ብስራት መንግስቲ ኣምላኽ ኣብ መላእ ዓለም ናይ ምስባኽ መዝነት ኣዝያ ብርዝነት ትርእዮ ኸም ዘላ ይሕብር። ብሚልዮናት ዚቝጸር ትራክትታትን ብሮሹራትን መጽሔታትን ኣብ መላእ ዓለም ብወፈራን ብናጻን ተዓዲሉ እዩ። እቲ ነዚ ተባሂሉ ዝወጸ ወጻኢታት በቲ ናይ የሆዋ መሰኻኽር ብፍታው ዚውፍይዎ ወፈያታት እዩ ዚሽፈን። ንሳቶም ነቲ “ብናጻ ተቐቢልኩም ኢኹም እሞ፡ ብናጻ ሃቡ” ዚብል መምርሒ የሱስ ይስዕብዎ እዮም።—ማቴ. 10:8።
11, 12. እቲ ብናይ የሆዋ መሰኻኽር ዚዕይየ ዓለምለኻዊ ዕዮ ስብከት ኣብ ካልኦት ጽቡቕ ጽልዋ ዘሕደረ ብኸመይ እዩ፧
11 ናይ የሆዋ መሰኻኽር ውፉያት ክርስትያን ሰበኽትን መምህራንን ብምዃኖም፡ ንሓቂ ኸም ዝረኸብዋ ኣጸቢቖም ይኣምኑ እዮም፣ በዚ ምኽንያት እዚ ኸኣ እዮም ንዅሎም ኣህዛብን ቀቢላታትን መልእኽቲ መጽሓፍ ቅዱስ ንኼብጽሑሎም ብዙሕ መስዋእትታት ዚኸፍሉ። ሓያሎ ኻባታቶም ኣብዚ ኣገዳሲ ክርስትያናዊ ዕዮ ንኺካፈሉ ኢሎም ናብራኦም ኣቕሊሎም፡ ካልእ ቋንቋ ተማሂሮም፡ ከምኡ እውን ምስ ሓድሽ ባህሊ ተለማሚዶም እዮም። እዚ ኣህጉራዊ ዕዮ ስብከትን ትምህርትን፡ ናይ የሆዋ መሰኻኽር ናይ ሓቂ ሰዓብቲ ክርስቶስ የሱስ ምዃኖም ንሓያሎ ሰባት ዘእመኖም ተወሳኺ ረቛሒ እዩ።
12 ናይ የሆዋ መሰኻኽር ነዚ ዕዮ እዚ ዚዓይይዎ፡ ንሓቂ ኸም ዝረኸብዋ፡ ንገዛእ ርእሶም ስለ ዚኣምኑ እዮም። ይኹን እምበር፡ ናይ የሆዋ መሰኻኽር ንሓቂ ኸም ዝረኸብዋ፡ ንሓያሎ ሰባት ዘእመኖም እንታይ ካልእ ረቛሒ ኣሎ፧—ሮሜ 14:17, 18 ኣንብብ።
ዚኣምኑሉ ምኽንያት
13. ናይ የሆዋ መሰኻኽር፡ ውድብ የሆዋ ንጽህቲ ዀይና ንኽትነብር እንታይ ጻዕሪ እዮም ዚገብሩ፧
13 ንሓቂ ኸም ዝረኸብዋ ዝኣመኑ ኣብ ግዜና ዘለዉ ውፉያት ክርስትያናት ዚህብዎ ሓሳባት ኪጠቕመና ይኽእል እዩ። ሓደ ንነዊሕ ዓመታት ንየሆዋ ዘገልገሎ ሓው፡ “እቲ ምኽሪ ወይ ተግሳጽ ዚውሃቦ ሰብ መን ምዃኑ ብዘየገድስ፡ ውድብ የሆዋ ብስነ ምግባር ንጽህትን ዘይርኽስትን ኰይና ምእንቲ ኽትነብር ብዙሕ ጻዕሪ እዩ ዚግበር” በለ። እዚ ልዑል ስነ ምግባራዊ ስርዓት ኪብጻሕ ዝኸኣለ ብኸመይ እዩ፧ ነቲ ኣብ ቃል ኣምላኽ ሰፊሩ ዘሎ ስርዓታት ብምሕላውን ነቲ የሱስን ደቀ መዛሙርቱን ዝገደፍዎ ኣርኣያ ብምስዓብን እዩ። ኣብ ዘመናዊ ታሪኽ ናይ የሆዋ መሰኻኽር፡ ስርዓታት ኣምላኽ ብዘይምሕላዎም ካብ ክርስትያናዊት ጉባኤ ዚውገዱ ሰባት ብተዛማዲ ኣዝዮም ሒደት እዮም። መብዛሕትኦም ግና፡ እንተላይ እቶም ቅድሚ ሓቂ ምፍላጦም ኣምላኽ ብዘይሰምሮ መገዲ ዚነብሩ ዝነበሩ እሞ እተቐየሩ ሰባት፡ ንጹህን ኣብነታውን ናብራ ሒዞም ይነብሩ ኣለዉ።—1 ቈረንቶስ 6:9-11 ኣንብብ።
14. ሓያሎ እተወገዱ ሰባት እንታይ እዮም ገይሮም፧ እዚኸ እንታይ ውጽኢት ኣምጽአ፧
14 እቶም ብመሰረት መምርሒ ቕዱስ ጽሑፋት ካብ ጉባኤ እተወገዱ ሰባትከ እንታይ እዮም ዚዀኑ፧ ብኣሽሓት ዚቝጸሩ ተነሲሖም ናብ ክርስትያናዊት ጉባኤ ተመሊሶም እዮም። (2 ቈረንቶስ 2:6-8 ኣንብብ።) ናይ የሆዋ መሰኻኽር ነቲ ልዑል ስነ ምግባራዊ ስርዓታት መጽሓፍ ቅዱስ ኣብ ግብሪ ስለ ዜውዕልዎ፡ ክርስትያናዊት ጉባኤ ንጽህቲ ኽትከውን ክኢላ እያ። እዚ ኸኣ ውድቦም ስምረት ኣምላኽ ከም ዘለዋ የረጋግጸሎም። ሓያሎ ሃይማኖታት ንኣባላተን ከም ድላዮም ኪመላለሱ ኺፈቕዳሎም ከለዋ፡ ናይ የሆዋ መሰኻኽር ግና ብስርዓታት ኣምላኽ ዚመላለሱ ብምዃኖም ንሓቂ ዝረኸብዋ ህዝቢ ንሳቶም ከም ዝዀኑ ንሓያሎ ሰባት ኣእሚንዎም እዩ።
15. ንሓደ ሓው፡ ንሓቂ ኸም ዝረኸባ ዘእምኖ እንታይ እዩ፧
15 ንገሊኦም ምኩራት ናይ የሆዋ መሰኻኽር፡ ንሓቂ ኸም ዝረኸብዋ ዘእመኖም እንታይ እዩ፧ ኣብ 50ታት ዕድመ ዚርከብ ሓደ ሓው፡ “ኮተቴ ኸለኹ ኣትሒዘ፡ እምነተይ ኣብ ሰለስተ ኣዕኑድ ከም እተሃንጸት፡ ማለት (1) ኣምላኽ ከም ዘሎ፡ (2) ንመጽሓፍ ቅዱስ ብመንፈሱ ኸም ዘጽሓፎ፡ ከምኡ እውን (3) ነዛ ሎሚ ዘላ ክርስትያናዊት ጉባኤ ናይ የሆዋ መሰኻኽር ይጥቀመላን ይባርኻን ከም ዘሎ ኣሚነ እየ። ንሓያሎ ዓመታት ኬጽንዕ ከለኹ፡ እዚ ኣዕኑድ እዚ ድልዱል እንተ ዀይኑ ወትሩ እፍትኖ፡ ኣብ ጽኑዕ ባይታ እተነብረ እንተ ዀይኑ ንምርግጋጽ ከኣ ንርእሰይ እሓትታ እየ። እቲ ንነፍሲ ወከፍ ዓንዲ ዚኸውን መርትዖ ኣብ ዓዓመት እናወሰኸ እዩ ዚኸይድ፣ እዚ ኸኣ ንእምነተይ ኣበርቲዕዋ፡ ናይ የሆዋ መሰኻኽር ንሓቂ ከም ዝረኸብናያ ንዘሎኒ እምነት እውን ኣደልዲልዎ እዩ” በለ።
16. ንሓንቲ ሓብቲ፡ ንሓቂ ኸም ዝረኸበታ ዘእመና እንታይ እዩ፧
16 ኣብ ኒው ዮርክ ኣብ ዚርከብ ቀንዲ ቤት ጽሕፈት ናይ የሆዋ መሰኻኽር እተገልግል ሓንቲ ብዓልቲ ሓዳር ዝዀነት ሓብቲ ብዛዕባ ውድብ የሆዋ፡ “ብዘይነግፈረግ ስም የሆዋ እትእውጅ እንኮ ውድብ እያ። እቲ መለኮታዊ ስም ኣብ መጽሓፍ ቅዱስ ኣስታት 7,000 ሳዕ ተጠቒሱ ምህላዉ ኸኣ ነዚ የረጋግጽ። ነቲ ‘ኣዒንቲ የሆዋስ፡ ስለ እቶም ልቦም ምሉእ ብምሉእ ናብኡ ዝዀነ ብርታዐኡ ምእንቲ ኼርኢ፡ ኣብ ብዘላ ምድሪ እየን ዚዞራ’ ዚብል ኣብ 2 ዜና መዋእል 16:9 (NW) ዚርከብ መተባብዒ አማስወሉ እየ” በለት። ኣስዒባ ድማ፡ “የሆዋ ብርታዐኡ ምእንቲ ኼርእየኒ፡ ብኸመይ ምሉእ ልቢ ኺህልወኒ ኸም ዚኽእል፡ ሓቂ ምሂራትኒ እያ። ነቲ ምስ የሆዋ ዘሎኒ ርክብ፡ ካብ ኵሉ ንላዕሊ ኣኽቢረ እየ ዝርእዮ። ብዘይካዚ፡ የሱስ እውን በቲ ዝገበሮ ነገራት ንኣምላኽ ኣጸቢቐ ኸም ዝፈልጦ ስለ ዝገበረኒ፡ አማስወሉ እየ። እቲ ምስ ኣምላኽ ዘሎኒ ናይ ቀረባ ርክብ፡ ንኽጸንዕ ሓጊዙኒ እዩ” በለት።
17. ቀደም ኢዘሀራዊ ንዝነበረ ሰብ፡ ንሓቂ ኸም ዝረኸባ ዘእመኖ እንታይ እዩ፧
17 ቀደም ኢዘሀራዊ ዝነበረ ሰብ፡ “ኣምላኽ ንደቂ ሰብ ተሓጒሶም ኪነብሩ ኸም ዚደልዮም፡ መከራ ንዘለኣለም ኪቕጽል ድማ ከም ዘይፈቅድ፡ ፍጥረት ኣእሚኑኒ እዩ። ብዘይካዚ፡ ዓለም ናብ ረሲእነት እናንቈልቈለት ክትከይድ ከላ፡ ህዝቢ የሆዋ ግና ብእምነትን ብቕንኣትን ብፍቕርን እናወሰኹ ይኸዱ ኣሎ። ነዚ ዘመናዊ ተኣምር ኪፍጽሞ ዚኽእል መንፈስ የሆዋ ጥራይ እዩ” ብምባል ይእመን።—1 ጴጥሮስ 4:1-4 ኣንብብ።
18. ንኽልተ ኣሕዋት፡ ንሓቂ ኸም ዝረኸብዋ ዘእምኖም እንታይ እዩ፧ ንስኻኸ ብዛዕባ እቲ ዝሃብዎ ሓሳባት እንታይ ይስምዓካ፧
18 ንነዊሕ ዓመታት ንየሆዋ ዘገልገሎ ኻልእ ናይ የሆዋ ምስክር እውን፡ “እቲ ንሓያሎ ዓመታት ዝገበርክዎ መጽናዕቲ፡ ናይ የሆዋ መሰኻኽር ንኣርኣያ እቲ ኣብ ቀዳማይ ዘመን ዝነበረ ክርስትና ንኺስዕቡ ብዙሕ ጻዕሪ ኸም ዝገበሩ ኣእሚኑኒ እዩ። ኣብ ብዙሓት ሃገራት ምስ ተጓዓዝኩ፡ ናይ የሆዋ መሰኻኽር ዓለምለኻዊ ሓድነት ከም ዘለዎም ብዓይነይ ርእየ እየ። እቲ ኣብ መጽሓፍ ቅዱስ ዘሎ ሓቂ፡ ዕግበትን ሓጐስን ኣምጺኡለይ እዩ” ብምባል እቲ እንሰብኮ መልእኽቲ ሓቂ ምዃኑ ዘእመኖ እንታይ ምዃኑ ገሊጹ ኣሎ። ልዕሊ 60 ዓመት ዝዕድሚኡ ሓው፡ ንሓቂ ኸም ዝረኸባ ዘእመኖ እንታይ ምዃኑ ምስ ተሓትተ፡ ኣብ የሱስ ክርስቶስ ብምትኳር፡ “ብዛዕባ ህይወትን ኣገልግሎትን የሱስ ብጥንቃቐ ኣጽኒዕና፡ ነቲ ዝገደፈልና ኣብነት እውን ነማስወሉ ኢና። ኣብነት ክርስቶስ ብምስዓብ ንኣምላኽ ብዝያዳ ንኽንቀርቦ ኣብ ኣነባብራና ምትዕርራይ ጌርና ኢና። ድሕነትና ኣብ መስዋእታዊ በጃ ክርስቶስ እተመስረተ ምዃኑ ፈሊጥና ኢና። ክርስቶስ ካብ ምዉታት ከም ዝተንሰአ እውን ንፈልጥ ኢና። እዚ ሓቂ ምዃኑ ዜረጋገጸልና፡ እሙናት ናይ ዓይኒ መሰኻኽር ኣለዉና” በለ።—1 ቈረንቶስ 15:3-8 ኣንብብ።
ንሓቂ እንታይ ክንገብራ ኣሎና፧
19, 20. (ሀ) ጳውሎስ ኣብ ሮሜ ንዝነበረት ጉባኤ ኣብ ዝጸሓፎ መልእኽቲ፡ እንታይ ሓላፍነት እዩ ኣጕሊሑ፧ (ለ) ርእስና ዝወፈና ክርስትያናት፡ እንታይ ፍሉይ መሰል እዩ ዘሎና፧
19 ከም ክርስትያናት መጠን ንሰባት ስለ እነፍቅሮም፡ ነቲ ኽቡር ፍልጠት ሓቂ ንርእስና ሒዝናዮ ስቕ ክንብል ኣይንኽእልን ኢና። ጳውሎስ ነቶም ኣብ ሮሜ ዝነበሩ ክርስትያናት፡ “‘ብኣፍካ እቲ ቓል፡’ ማለት የሱስ ጐይታ ምዃኑ እንተ ነገርካ፡ ኣምላኽ ካብ ምዉታት ከም ዘተንስኦ እውን ብልብኻ እንተ ኣመንካ፡ ክትድሕን ኢኻ። ከመይሲ፡ ሰብ ብልቡ ኣሚኑ ይጸድቕ፡ ብኣፉ ተኣሚኑ እውን ይድሕን” ኢሉ ጸሓፈሎም።—ሮሜ 10:9, 10።
20 ርእስና ዝወፈና ናይ የሆዋ መሰኻኽር፡ ንሓቂ ኸም ዝረኸብናያ ኣሚንና ኢና፣ ንሰባት ብስራት መንግስቲ ኣምላኽ ክንምህሮም ፍሉይ መሰል ከም ዘሎና እውን ንፈልጥ ኢና። ስለዚ፡ ንሰባት ብዛዕባ መጽሓፍ ቅዱስ ክንምህሮም ጥራይ ዘይኰነስ፡ ንሓቂ ኸም ዝረኸብናያ ኸም እንኣምን ብኣነባብራና ንኸነርእዮም ሸቶ ንግበር።
^ ሕ.ጽ. 3 ኣብታ ጂሆቫስ ዊትነስስ—ፕሮክለይመርስ ኦቭ ጎድስ ኪንግደም ዘርእስታ መጽሓፍ፡ ኣብ ገጽ 191-198, 448-454 ርአ።


text:
ተስፋ ኣይትቝረጽ!
ናይ የሆዋ ምስክር ካብ እትኸውን ነዊሕ ዓመታት ዝገበርካ፡ መጻምድትኻ ምሳኻ ዀይኑ ንየሆዋ ኼምልኽ ሃርር እትብል ዘለኻ ኣስፋሒ ዲኻ፧
ወይ ከኣ እቲ ኣብ መጀመርታ ግዱስ ዚመስል ዝነበረ ናይ መጽሓፍ ቅዱስ ተመሃራይካ ንሓቂ ስለ ዝገደፎ ተስፋ ቘሪጽካ ዲኻ፧
ካብ ብሪጣንያ እተረኽበ ሒደት ተመክሮታት፡ ንምንታይ ተስፋ ኽትቈርጽ ከም ዘይብልካ ንኽትርዳእ ኪሕግዘካ እዩ። ብዘይካዚ፡ ነቶም ንሓቂ ዛጊት ዘይተቐበልዎ ሰባት ምእንቲ ኽትሕግዞም፡ ‘ንእንጌራኻ ናብ ልዕሊ ማይ ንኽትሰድዶ’ እንታይ ክትገብር ከም ዘሎካ ኽትግንዘብ ኢኻ።—መክ. 11:1።
ጽንዓት—ኣገዳሲ ረቛሒ
ሓደ ኻብቲ ኻባኻ ዚድለ ኣገዳሲ ረቛሒ፡ ጽንዓት እዩ። ኣብ ሓቂ ኽትጸንዕ ናብ የሆዋ ኸኣ ክትጽጋዕ የድልየካ። (ዘዳ. 10:20) ጊዮርጊና ኸምኡ እያ ገይራ። ብ1970 ምስ ናይ የሆዋ መሰኻኽር መጽሓፍ ቅዱስ ከተጽንዕ ምስ ጀመረት፡ ሰብኣያ ኪርያኮስ ኣዝዩ ተቘጥዐ። መጽናዕታ ኼቋርጻ ይጽዕር፡ ናይ የሆዋ መሰኻኽር ናብ ቤት ከይመጹ ይኽልክል፡ ንዝረኸቦ ዘበለ ጽሑፋት ናይ የሆዋ መሰኻኽር ከኣ የወግዶ ነበረ።
ጊዮርጊና ናብ ኣኼባታት ጉባኤ ኽትከይድ ምስ ጀመረት፡ ኪርያኮስ ብዝያዳ ተቘጥዐ። ሓደ መዓልቲ ንኺቋየቝ ኢሉ ናብ ኣዳራሽ መንግስቲ ኣምላኽ ከደ። ሓንቲ ሓብቲ፡ ኪርያኮስ ካብ እንግሊዝኛ ንላዕሊ ግሪኽኛ ኸም ዚዛረብ ምስ ፈለጠት፡ ኣባል ካልእ ጉባኤ ንዝዀነ ግሪኻዊ ሓው ደዊላ፡ መጺኡ ኺሕግዞም ሓተተቶ። እቲ ሓው መጺኡ፡ ንኪርያኮስ ብለውሃት ምስ ቀረቦ፡ ኪርያኮስ ጽቡቕ ምላሽ ሃበ፡ ንሒደት ኣዋርሕ እውን ሓቢሮም መጽሓፍ ቅዱስ ኬጽንዑ ጀመሩ። ጸኒሑ ግና ኪርያኮስ መጽናዕቱ ኣቋረጸ።
ጊዮርጊና ድሕሪኡ ንሰለስተ ዓመታት ዚኣክል ምጽራር ኣጋጠማ። ኪርያኮስ እንተ ተጠሚቓ ኺጥንጥና ምዃኑ ነገራ። ጊዮርጊና ኣብ ግዜ ጥምቀታ፡ ኪርያኮስ ከይገድፋ ናብ የሆዋ ልባዊ ጸሎት ኣቕረበት። ናይ የሆዋ መሰኻኽር ናብቲ ዓብዪ ኣኼባ ኺወስድዋ ምስ መጹ፡ ኪርያኮስ “ሓሊፍኩም ጽንሑና። ብማኪና ኸነርክበኩም ኢና” በሎም። ኣብቲ ኣኼባ ናይ ንግሆ ተረኽበ፡ ሰበይቱ ኽትጥመቕ ከላ ኸኣ ረኣየ።
ድሕሪኡ ኪርያኮስ እናዘሓለ ኸደ፡ በብቝሩብ ከኣ ዓበይቲ ለውጥታት ኪገብር ጀመረ። ጊዮርጊና፡ ሰብኣያ ምስ ናይ የሆዋ መሰኻኽር ካብ ዚራኸብ ዳርጋ 40 ዓመት ጸኒሑ ኺጥመቕ ከሎ ረኣየት። ንኪርያኮስ ዝሓገዞ እንታይ እዩ፧ ንሱ፡ “ጊዮርጊና ኣዝያ ቘራጽ ብምዃና የሐጕሰኒ እዩ” በለ። ጊዮርጊና ድማ፡ “ሰብኣየይ ይጻረረኒ እኳ እንተ ነበረ፡ ንኣምላኸይ ካብ ምግልጋል ንኸየቋርጽ ቈሪጸ ነበርኩ። ኵሉ ሳዕ ናብ የሆዋ እጽሊ፡ ተስፋ ድማ ኣይቈረጽኩን” በለት።
ኣገዳስነት ሓድሽ ስብእና
ንመጻምድትኻ ኽትሕግዘሉ እትኽእል ካልእ ረቛሒ ኸኣ፡ ሓድሽ ስብእና ምልባስ እዩ። ሃዋርያ ጴጥሮስ ንክርስትያን ኣንስቲ፡ “ገለ ነቲ ቓል ዘይእዘዙ እንተ ኣለዉ፡ ብዘይ ቃል ብኣካይዳ ኣንስቶም ምእንቲ ኺማረኹ ንሰብኡትክን ተገዝኣኦም” በለን። (1 ጴጥ. 3:1) ክርስቲን ንሰብኣያ ንኽትማርኾ ብዙሕ ዓመታት እኳ እንተ ወሰደላ፡ ነዚ ምኽሪ እዚ ዓያትሉ እያ። ልዕሊ 20 ዓመት ይገብር ናይ የሆዋ ምስክር ምስ ኰነት፡ ጆን ሰብኣያ ብኣምላኽ ኣይኣምንን እዩ ነይሩ። ኣብ ሃይማኖት ክኣቱ ዘይደሊ እኳ እንተ ነበረ፡ ሰበይቱ ክርስቲን ነቲ ሓድሽ እምነታ ኣገዳሲ ገይራ ኸም እትርእዮ ኣስተብሃለ። “እምነታ ኸም ዜሐጕሳ ኽርኢ ኽኢለ እየ። ናይ ሓቂ ጽንዓት ኣማዕቢላ፡ እዚ ኸኣ ኣብ ብዙሕ ኣጸጋሚ ዅነታት ሓጊዙኒ እዩ” በለ።
ክርስቲን ንሰብኣያ ሃይማኖታ ንኪቕበል ጸቕጢ ገይራትሉ ስለ ዘይትፈልጥ ድማ፡ ሰብኣያ፡ “ክርስቲን ካብ መጀመርታ ኣትሒዛ ኣይትህውኸንን እያ ነይራ፡ ብትዕግስቲ ኸኣ ኣብቲ ዝደልዮ ግዜን ብናይ ርእሰይ መገድን ክመሃር ሓደገትኒ” በለ። ክርስቲን ኣብ ዓንቀጻት መጽሔታት ግምቢ ዘብዐኛ ወይ ንቕሑ! ዚወጽእ ብዛዕባ ስነ ፍልጠት ወይ ተፈጥሮ ዚገልጽ ንጆን ዜገድሶ ርእሰ ነገር እንተ ርእያ፡ “ነዚ ኸተንብቦ ባህ ዚብለካ ይመስለኒ” ብምባል ትሕብሮ።
ድሕሪ ገለ ግዜ ጆን ጡረታ ወጸ፡ ኣታኽልተኛ ዀይኑ ድማ ኪሰርሕ ጀመረ። ብዛዕባ ህይወት ንኼስተንትን ዝያዳ ግዜ ስለ ዝረኸበ ኸኣ፡ ‘ብወዝቢ ዲና መጺና ወይስ ንሓደ ዕላማ ኢና ተፈጢርና፧’ እናበለ ኺሓስብ ጀመረ። ሓደ መዓልቲ ሓደ ምስ ጆን ዜዕልል ዝነበረ ሓው፡ “መጽናዕቲ ዘይትጅምር፧” ኢሉ ሓተቶ። ጆን፡ “ኣብቲ ግዜ እቲ ብኣምላኽ ክኣምን ጀሚረ ስለ ዝነበርኩ፡ ነቲ ዕድመ ተቐበልክዎ” በለ።
ክርስቲን ተስፋ ዘይምቝራጻስ ኣየ ኽንደይ ኣገዳሲ ዀነ እዩ ነይሩ! ሰብኣያ ጆን ሓቂ ንኪቕበል ን20 ዓመት ዚኣክል ጸልያ እያ፣ ኣብ መወዳእታ ኸኣ ተጠምቀ። ሕጂ ኽልቲኦም ሓቢሮም ንየሆዋ ብቕንኣት የገልግልዎ ኣለዉ። ጆን፡ “ብፍላይ ከም ዝማረኽ ዝገበረኒ ኽልተ ነገራት እዩ። እቲ ናይ የሆዋ መሰኻኽር ዘርኣዩኒ ለውሃትን ምሕዝነትን። ናይ የሆዋ ምስክር እንተ ተመርዒኻ ድማ፡ እሙንን ትውክልቲ ዚግበሮን ጥቕሚ ርእሱ ዚስውእን መጻምድቲ እዩ ዘሎካ” በለ። እወ፡ ክርስቲን ነቲ ኣብ 1 ጴጥሮስ 3:1 ዚርከብ ቃላት ኣብ ግብሪ ኣውዒላቶ እያ።
ዘርኢ ድሕሪ ብዙሕ ዓመታት ይፈሪ
ብእተፈላለየ ምኽንያት ዝዘሓሉ ተመሃሮ መጽሓፍ ቅዱስ እንተ ኣልዮምኻኸ እንታይ ኢኻ ኽትገብር እትኽእል፧ ንጉስ ሰሎሞን፡ “ኣየናዩ ኸም ዚበቍል፡ እዚ ወይስ እቲ ወይስ ክልቲኣቶም ሐቢሮም እንተ ጸበቑ፡ ኣይትፈልጥን ኢኻ እሞ፡ ዘርእኻ ኣንጊህካ ዝራእ፡ ንምሸቱውን ኢድካ ኣይተብኵር” በለ። (መክ. 11:6) ሓድሓደ ግዜ ዘርኢ ሓቂ ንኺበቍል ሓያሎ ዓመታት ኪወስደሉ ይኽእል እዩ። ኣብ መወዳእታ ግና፡ እቲ ሰብ ናብ የሆዋ ኪቐርብ ከም ዘለዎ ኺግንዘብ ይኽእል እዩ። (ያእ. 4:8) እወ፡ ሓደ መዓልቲ ዜገርም ለውጢ ኽትርኢ ትኽእል ኢኻ።
ንኣብነት፡ ተመክሮ ኣሊስ ንርአ። ንሳ ኻብ ህንዲ ናብ ዓዲ እንግሊዝ ገዓዘት። ብ1974 መጽሓፍ ቅዱስ ከተጽንዕ ጀመረት። ቋንቋ ሂንዲ እያ እትዛረብ፡ እንግሊዝኛኣ ኸተመሓይሽ ድማ ደለየት። ንገለ ዓመታት መጽናዕታ ቐጸለት፡ ኣብቲ እንግሊዝኛ ዚዝረበሉ ጉባኤ ድማ ሒደት ኣኼባታት ክትካፈል ጀመረት። እቲ እተጽንዖ ዝነበረት ትምህርቲ፡ ሓቂ ኸም ዝዀነ ትፈልጥ እኳ እንተ ነበረት፡ ብቝም ነገር ኣይሓዘቶን። ብዘይካዚ፡ ብዛዕባ ገንዘብ ብዙሕ ተገዳስነት ነበራ፡ ናብ ፓርቲ ድማ ትኸይድ ነበረት። ኣብ መወዳእታ መጽናዕታ ኣቋረጸት።
ዳርጋ 30 ዓመት ጸኒሑ፡ ኣሊስ ነታ መጽናዕቲ እትመርሓላ ዝነበረት ስቴላ ደብዳበ ለኣኸትላ። እታ ደብዳበ ኸምዚ ትብል፦ “እታ ብ1974 መጽናዕቲ እተመርሕላ ዝነበርኪ ተመሃሪትኪ ኣብዚ ቐረባ እዋን ኣብ እተገብረ ኣኼባ ኣውራጃ ኸም እተጠምቀት ክትሰምዒ ኸለኺ ኸም እትሕጐሲ መቸም ርግጸኛ እየ። ኣብ ህይወተይ ኣገዳሲ ተራ ተጻዊትኪ ኢኺ። ኣባይ ዘርኢ ሓቂ ዘራእኪ፣ ኣብቲ ግዜ እቲ ርእሰይ ንኣምላኽ ኪውፊ ድልውቲ እኳ እንተ ዘይነበርኩ፡ ነቲ ዘርኢ ሓቂ ኣብ ኣእምሮይን ኣብ ልበይን ዓቚረዮ ጸናሕኩ።”
ነዚ ለውጢ እዚ ንኽትገብር ዝደረኻ እንታይ እዩ፧ ኣሊስ፡ ሰብኣያ ብ1997 ምስ ሞተ፡ ኣዝያ ኸም እተደቝሰት ገለጸት። ናብ ኣምላኽ ጸለየት። ኣብ ውሽጢ ዓሰረተ ደቒቕ ድማ ቋንቋ ፑንጃቢ ዚዛረባ ኽልተ ናይ የሆዋ መሰኻኽር ናብ ቤታ መጺአን ነታ ሞይቶም ንዘለዉ ፍቑራትና እንታይ ተስፋ ኣለዎም? ዘርእስታ ትራክት ሃባኣ። ኣሊስ ጸሎታ ኸም እተመለሰ ዀይኑ ስለ እተሰምዓ፡ ምስ ናይ የሆዋ መሰኻኽር ክትራኸብ ወሰነት። ኰይኑ ግና፡ ኣበይ እያ ኽትረኽቦም እትኽእል ነይራ፧ ኣብቲ ናይ ቀደም መዝገበ ዕለታ ደልያ፡ ስቴላ ዝሃበታ ኣድራሻ ቛንቋ ፑንጃቢ ዚዝረበላ ጉባኤ ረኸበት። ሽዑ፡ ናብቲ ኣዳራሽ መንግስቲ ኣምላኽ ከደት፡ እቶም ቋንቋ ፑንጃቢ ዚዛረቡ ኣሕዋትን ኣሓትን ከኣ ብጽቡቕ ተቐበልዋ። ኣሊስ፡ “ፍቕሮም ጦብላሕታ ኣሕደረለይ፡ ካብ ጭንቀተይ ክገላገል ድማ ሓገዘኒ” በለት።
ኣዘውቲራ ናብ ኣኼባታት ክትከይድ ጀመረት፡ ናይ መጽሓፍ ቅዱስ መጽናዕታ ቐጸለት፡ ቋንቋ ፑንጃቢ ኽትዛረብን ክትጽሕፍን ድማ ከኣለት። ብ2003 ከኣ ተጠምቀት። ነታ ናብ ስቴላ ዝጸሓፈታ ደብዳበ ኸኣ፡ “ነዚ ዘርኢ እዚ 29 ዓመት ይገብር ስለ ዝዘራእክለይ፡ ጽቡቕ ኣብነት ከኣ ስለ ዝዀንክኒ ኣዝየ አመስግነኪ” ብዚብል ቃላት ደምደመታ።
ስለ ዝዘራእክለይ፡ ጽቡቕ ኣብነት ከኣ ስለ ዝዀንክኒ ኣዝየ አመስግነኪ።”
—ኣሊስ
ካብዚ ተመክሮታት እዚ እንታይ ክትመሃር ትኽእል፧ ካብቲ እተጸበኻዮ ንላዕሊ ግዜ ኺወስድ ዚኽእል እኳ እንተ ዀነ፡ ሓደ ሰብ ብመንፈስ እንተ ጠምዩ፡ ቅኑዕን ትሑትን ከኣ እንተ ዀይኑ፡ የሆዋ ነቲ ሓቂ ኣብ ልቡ ኸም ዚበቍል ኪገብሮ ይኽእል እዩ። ነዚ ዚስዕብ የሱስ ኣብ ምስላኡ ዝሃቦ ሓሳባት ኣቕልበሉ፦ “እቲ ዘርኢ ድማ፡ ንሱ [እቲ ዘራኢ] ኸይፈለጠ ይበቍልን ይዓብን። እታ ምድሪ ባዕላ ትፈሪ፣ ቅድም ብቝሊ፡ ደሓር ሰዊት፡ ኣብቲ ሰዊት ድማ ብጹሕ እኽሊ።” (ማር. 4:27, 28) ከምዚ ዝኣመሰለ ዕቤት ቀስ እናበለ ‘ባዕሉ’ ዚፍጸም እዩ። ከም ሓቂ፡ ነፍሲ ወከፍ ኣስፋሒ መንግስቲ ኣምላኽ፡ እዚ ብኸመይ ከም ዚፍጸም ኣይፈልጥን እዩ። ስለዚ፡ ወትሩ ብበረኸት ዝራእ። ብበረኸት ድማ ክትዓጽድ ኢኻ።
ጸሎት ኣገዳሲ ምዃኑ እውን ኣይትረስዕ። ጊዮርጊናን ክርስቲንን ናብ የሆዋ ኻብ ምጽላይ ዓዲ ኣይወዓላን። ንስኻ እውን ‘ጸሎት እንተ ኣዘውቲርካ፡’ ተስፋ ድማ እንተ ዘይቈሪጽካ፡ ነቲ ናብ ልዕሊ ማይ ዝሰደድካዮ “እንጌራ” “ድሕሪ ብዙሕ መዓልትታት” ክትረኽቦ ትኽእል ኢኻ።—ሮሜ 12:12፣ መክ. 11:1።


text:
1ዬሱሴ ዻካ ዓቢኮ ጊንፃፓ ቂፒርናሆሜ ጌይንታ ካታሜሎ ማዒ ሙኬኔ፤ ዒዚ ዒኢካ፥ ናንጋ ማኣራ ዓኣሢ ዋይዚንቴኔ። 2ሚርጌ ዓሲ ሙኪ ጋሮና ዙሎና ቤሲባይዚ ኩሚ ቡኪንቴኔ፤ ዬሱሴያ ዒያቶም ቃኣሎ ኬኤዛኔ። 3ዬማና ዖይዶ ዓሲ ፔቴ ሓንታኒ ዳንዳዑዋ ዎቦ ዓሲስኬያ ኬዲ ዬሱሴ ባንሢ ሙኬኔ። 4ዴሮኮ ዺቡሞፓ ዔቄያና ዓሢ ዔያታ ዬሱሴ ሔሊሳኒ ዳንዳዒባኣሢሮ ዬሱሴ ዓኣ ዛሎና ሳኮ ሻሂ ዬሱሴኮ ቤርታ ዒዛ ኬዶና ሓላሢና ዎላ ኬይሴኔ። 5ዬሱሴ ዔያቶኮ ዎማዒ ጉሙርቂሢ ዓኣቴያ ዛጋዖ፥ ሓንታኒ ዳንዳዑዋ ዎቦ ዓሢም፦ “ታ ናዓሢዮ ጎማ ኔኤኮ ዓቶም ጌዒንቴኔ” ጌዔኔ። 6ሙሴኮ ዓሶ ዎይሦ ዎጎ ዔርዛዞንሢዳፓ ፔቴ ፔቴዞንሢ ዒኢካ ዴዒ ዓኣዖ ፔ ዒኖና፦ 7“ዎዲ ሓይ ዓሢ ሓያ ጌዒ ጌስታይ? ሓይ ፆሲ ጫሽኪሢኬ፤ ፔቴ ፆሲዳፓ ዓታዛ ጎሜ ዓቶም ጋዓኒ ዳንዳዓሢ ዖናዳይ?” ጌዒ ማሌኔ። 8ዬማዒ ጌዒ ዔያታ ማላኣና ዬሱሴ ቤዞማና ዔያቶኮ ዒኖ ማሊፆ ፔ ዓያኖና ዔራዖ ሂዚ ዔያቶም ጌዔኔ፦ “ዒንሢ ዒኖና ዓይጎሮ ሓያ ጌይ ማላይ? 9ሓያ ሃንታኒ ዳንዳዑዋ ዎቦ ዓሢም ‘ጎማ ኔኤኮ ዓቶም ጌዒንቴኔ’ ጌዒሢና ‘ዔቂ ኔኤኮ ኔና ዔኪሙኮና ሓላሢ ኬዲ ዓኣዼ’ ጌዒሢዳፓ ዎና ሼሌዓይ? ጋዓዖ፥ 10ዓሲ ናዓሢኮ ሳዖይዳ ጎሜ ዓቶም ጋዓኒ ዎልቄና ዓኣ ቢታንቶ ዓኣያ ማዔሢ ዒንሢ ዔራንዳጉዲ” ጌዔስካፓ ሓንታኒ ዳንዳዑዋ ዎባሢም፦ 11“ታ ኔም ጋዓኔ፤ ዔቂ ኔና ኬዲ ሙኮና ሓላሢ ኬዲ ኔ ማኣሪ ዴንዴ” ጌዔኔ። 12ሓንታኒ ዳንዳዑዋ ዎባሢያ ቤዞማና ዔቃዖ ፔና ኬዲ ዔኪ ሙኮና ሓላሢ ኬዲ ቢያ ዓሳ ዛጋንቴ ኬስኬኔ። ዬያሮ ዓሳ ቢያ ዲቃቲ ሄርሻዖ፦ “ሓያ ጉዴ ባኣዚ ኑ ዛጊ ቤቂ ባኣሴ” ሂዚ ጌዒ ጌዒ ፆሲ ጋላቴኔ። 13ዬማፓ ዬሱሴ ጌሊላ ባዞ ዓጮ ላሚ ዓኣዼኔ፤ ዴራ ቢያ ዒዛ ባንሢ ሙካዛ፥ ዒዚ ዔያቶ ዔርዜኔ። 14ዬካፓ ዒዚ ዴንዳኣና ዒልፒዮሴ ናኣዚ ሌዊ ጎዖሢ ኮርሞም ማዓ ባኣዚፓ ቢያ ሚኢሼ ቡኩሳያታሢሮ ዒዚ ፔኤኮ ማዾ ቤዛ ዓኣንቴ ዛጋዖ፦ “ሓኒ ዬዔ” ጌዔኔ፤ ዒዚያ ዔቂ ዒዛ ጊንፆ ዓኣዼኔ። 15ዬካፓ ዬሱሴ ሌዊ ማኣራ ሙኡዚሮ ጊኢጋዛ ሚርጌ ዓሲ ዒዛ ጊንፆ ሓንታሢሮ ዔያቶይዳፓ ሚርጌሢ ኮርሞም ማዓ ባኮይዳፓ ሚኢሾ ቡኩሳዞንሢና ጎሞ ዓሶናታዖ ዬሱሴና ዒዛኮ ጊንፆ ሓንታ ናኣቶሢና ዎላ ሙዓኒ ዴዔኔ። 16ፔርሴ ዓሶ ዜርፃፓ ማዔ ሙሴኮ ዓሶ ዎይሦ ዎጎ ዔርዛዞንሢ ዬሱሴ ሚኢሾ ቡኩሳ ዓሶና ጎሞ ዓሶና ዎላ ሙዓሢ ዛጋዖ፦ “ዓይጎሮ ዒዚ ዬያጉዴ ዓሶና ዎላ ሙዓይ?” ጌዒ ዬሱሴኮ ጊንፆ ሓንታዞንሢ ዖኦጬኔ። 17ዬሱሴ ዔያታ ዬያ ጋዓሢ ዋይዛዖ፦ “ዼኤሻ ዔራ ዓሲ ሓርጊንቴ ዓሲም ኮይሳንዳኣፓዓቴም ዋሊ ዓሲም ኮይሱዋሴ፤ ታኣኒ ሙኬሢ ጎሞ ዓሶ ዔኤላኒ ማዓንዳኣፓዓቴም ጌኤዦ ዓሶ ዔኤላኒ ታ ሙኪባኣሴ” ጌዔኔ። 18ማስካ ዮሓኒሴኮ ጊንፆ ሓንታዞንሢና ፔርሴ ዓሶና ሙዖ ሓሺጾ ዳምቦ ካፓኔ፤ ዬያሮ ዓሳ ዬሱሴ ባንሢ ሙካዖ፦ “ማስካ ዮሓኒሴ ጊንፆ ሓንታዞንሢና ፔርሴ ዓሶና ሙዖ ሓሾ ዳምቦ ካካፓንቴ፥ ኔ ጊንፆ ሓንታዞንሢ ዬያጉዲ ካፑዋኣሢ ዓይጎሮዳይ?” ጌዔኔ። 19ዬሱሴ ዔያቶም ማሓዖ፦ “ዑኡታሢ ዔያቶና ዎላ ዓኣንቴ ዔፖ ዓሳ ሙዖ ሓሺጾ ዳምቦ ካፓኒ ዳንዳዓ? ዑኡታሢ ዔያቶና ዎላ ዓኣንቴ ዔያታ ሙዖ ሓሺጾ ዳምቦ ካፓኒ ዳንዳዑዋሴ። 20ጋዓንቴ ዑኡታሢ ዔያቶይዳፓ ዱማዻንዳ ዎዴ ሙካንዳኔ፤ ዬኖ ዎዶና ዔያታ ሙዖ ሓሺጾ ዳምቦ ካፓንዳኔ” ጌዔኔ። 21“ዖናታቴያ ዓኪ ዓፒላይዳፓ ዔኪ ጪሚ ዓፒላይዳ ዓጊ ሲኩዋሴ፤ ዓጊ ሲኬቶ ዓኮ ዓጊፃ ጉርሚ ጪሞ ዓፒሎ ዳዳርዛንዳኔ፤ ዳርዒፃኣ ቤርታኣስካፓ ፔቶ ዳልጋንዳኔ። 22ዬያጉዲ ሶልኪ ዑሺ ዋሆ ጪንቄ ዖቲዳ ሺሜ ዋሂንቱዋሴ፤ ዋሂንቴቴ ጋዓንቴ ሺሜ ዑዣ ቡርቂ ዖቶ ዹኡሳንዳኔ። ዑዣኣ ላኣሊንታንዳኔ። ዬያሮ ሺሜ ዑሺም ዓኪ ጌኤሺ ዖቲ ኮይሳኔ። 23ዬሱሴ ዒዛኮ ጊንፆ ሓንታዞንሢና ዎላ ዓይሁዶኮ ሓውሾ ኬሎና ፔቴ ዛርጌ ጎሺ ጊዴና ዓኣዻንቴ ዒዛኮ ጊንፆ ሓንታዞንሢ ዛርጎ ቲሻሢ ዱኡዚ ዱኡዚ ዔኪሢ ዓርቄኔ። 24ዬያሮ ፔርሴ ዓሳ ዛጋዖ፦ “ሓኣዛጌ፥ ኔኤኮ ጊንፆ ሓንታዞንሢ ዓይሁዶኮ ሓውሾ ኬሎና ማዺንቱዋ ባኣዚ ዓይጎሮ ማዻይ?” ጌዒ ዖኦጬኔ። 25ዬሱሴ ማሓዖ፦ “ዳውቴ ፔኤኮ ዓሶና ናይዺንቲ ሜታዼ ዎዶና ዒዚ ዓይጎ ማዼቶዋ ዒንሢ ማሊ ናባቢባኣዓዳ? 26ዓቢያታሬ ጎዖሢ ቄኤሶኮ ቢያ ዑሢ ማዒ ማዻ ዎዶና ዒዚ ፆሲ ማኣሪ ጌሊ፥ ቄኤሶይዳፓዓቴም ዖኦማኣ ላኣጊንቴሢ ፆሲም ዒንጎና ካፆ ሙዔኔ፤ ዒዛና ዎላ ዓኣ ዓሶማኣ ዒንጌኔ።” 27ሓሣ ዬሱሴ ሂዚ ጌዔኔ፦ “ዓይሁዶኮ ሓውሺፆ ኬላ ዓሲም ማዢንታንዳኣፓዓቴም ዓሲ ዬኖ ሓውሾ ኬሌሎም ማዢንቲባኣሴ። 28ዬያ ጉዲ ዓሲኮ ናዓሢ ዬኖ ሓውሾ ዓቤሎኮዋ ጎዳኬ።”
Copyright
Learn More


text:
መልሲ ሕቶታት መጽሓፍ ቅዱስ
መላእኽቲ ኺሕግዙና ይኽእሉ ድዮም፧
የሆዋ ኣምላኽ ንሰባት ቅድሚ ምፍጣሩ፡ ብሚልዮናት ዚቝጸሩ መላእኽቲ ፈጢሩ ነይሩ እዩ። (እዮብ 38:4, 7) እዞም መላእኽቲ እዚኦም፡ ኣብ ኣገልግሎት ኣምላኽ ብንጥፈት ዚዓይዩ ብርቱዓት መንፈሳውያን ፍጡራት እዮም። ሓድሓደ ግዜ ኸኣ፡ ኣምላኽ ነቶም ኣብ ምድሪ ዘለዉ ኣገልገልቱ ንምምራሕን ንምዕቋብን መላእኽቲ ይጥቀም እዩ። (መዝሙር 91:10, 11) ሎሚ መላእኽቲ ንሰባት ካብቲ ሰዓብቲ የሱስ ዚሰብክዎ ብስራት መንግስቲ ኣምላኽ ንኺጥቀሙ ይሕግዝዎም ኣለዉ።—ራእይ 14:6, 7 ኣንብብ።
ምእንቲ ኺሕግዙና ኢልና ናብ መላእኽቲ ኽንጽሊ ይግብኣና ድዩ፧ ኣይፋልናን። ጸሎት ናብ ኣምላኽ ጥራይ ኪቐርብ ዚግብኦ ኽፍሊ ኣምልኾ እዩ። (ራእይ 19:10) መላእኽቲ፡ ኣገልገልቲ ኣምላኽ ስለ ዝዀኑ፡ መምርሒ ሰባት ዘይኰነስ፡ መምርሒ ኣምላኽ እዮም ዚስዕቡ። ስለዚ፡ ወትሩ ብየሱስ ኣቢልና ናብ ኣምላኽ ጥራይ ክንጽሊ ይግባእ።—መዝሙር 103:20, 21፣ ማቴዎስ 26:53 ኣንብብ።
እኩያት መላእኽቲ ኣለዉ ድዮም፧
መላእኽቲ ኺፍጠሩ ኸለዉ ኸም ሰባት ናይ ምምራጽ ናጽነት ስለ እተዋህቦም፡ ቅኑዕ ወይ ጌጋ ንምግባር ኪመርጹ ይኽእሉ እዮም። እቲ ዜሕዝን ግና፡ ሓያሎ መላእኽቲ ኻብ ኣምላኽ ዓለዉ። (2 ጴጥሮስ 2:4) ሓደ ኻብዚኣቶም ሰይጣን እዩ፣ ካልኦት መልእኽቲ እውን ንሰይጣን ስዒቦም ኣጋንንቲ ዀኑ። ኣብዚ ቐረባ ግዜ፡ ሰይጣንን ኣጋንንቱን ካብ ሰማይ ናብ ምድሪ ተደርብዮም እዮም።—ራእይ 12:7-9 ኣንብብ።
እቲ ኻብ 1914 ኣትሒዙ ብናህሪ እናወሰኸ ዚኸይድ ዘሎ እከይን ዓመጽን፡ ኣምላኽ ንሰይጣንን ንኣጋንንትን ቀልጢፉ ኸም ዜደስክሎም ዚሕብር ምልክት እዩ። ድሕሪኡ ኣምላኽ ንምድሪ ኺሕድሳ እዩ።—ራእይ 12:12፣ 21:3, 4 ኣንብብ።
ብዝያዳ ፍለጥ
መንፈሳውያን ፍጡራት ብኸመይ እዮም ዚጸልዉና፧
መጽሓፍ ቅዱስ ብዛዕባ መላእኽትን ኣጋንንትን ይዛረብ እዩ። እዞም መንፈሳውያን ፍጡራት ብሓቂ ዘለዉ ድዮም፧ ኣብ ህይወትካ ጽልዋ ኺገብሩኸ ይኽእሉ ድዮም፧


text:
ሙሴ—ፈቃር
ፍቕሪ እንታይ እያ፧
ፍቕሪ ንኻልኦት ኣጸቢቕካ ምፍታው ዚብል ትርጕም ትሓቍፍ እያ። ሓደ ፈቃር ሰብ ዋላ እውን ብሕታዊ መስዋእቲ ኺገብር ዚሓትቶ እንተ ዀነ፡ ነቶም ዚፈትዎም ሰባት ዘለዎ ስምዒት ብተግባር እዩ ዜርኢ።
ሙሴ ፍቕሪ ዘርኣየ ብኸመይ እዩ፧
ሙሴ ንኣምላኽ የፍቅሮ ነይሩ እዩ። ብኸመይ፧ ነተን ኣብ 1 ዮሃንስ 5:3 ዘለዋ ቓላት እሞ ኣስተብህለለን። እታ ጥቕሲ፡ “ፍቕሪ ኣምላኽ ከኣ ትእዛዛቱ ኽንሕሉ እዩ፣ ትእዛዛቱ እውን ከቢድ ኣይኰነን” ትብል። ሙሴ ንኣምላኽ የፍቅሮ ስለ ዝነበረ፡ ትእዛዛቱ ሓልዩ እዩ። ንዅሉ እቲ ኣምላኽ ዝኣዘዞ ነገራት ፈጺምዎ እዩ። እዚ ኸኣ፡ ነቲ ኣብ ቅድሚ እቲ ሓያል ዝነበረ ፈርኦን ኪቐርብ እተዋህቦ ኸቢድ ሓላፍነትን ነቲ በትሩ ዘርጊሑ ንቐይሕ ባሕሪ ኺወቅዕ እተዋህቦ ቐሊል ዚመስል ዕዮን ዜጠቓልል እዩ ነይሩ። እቲ ትእዛዝ ቀሊል ይኹን ከቢድ ብዘየገድስ፡ ሙሴ ንዅሉ ተኣዚዝዎ እዩ። “ከምቲ እግዚኣብሄር ዝአዘዞ ዅሉ ገበረ።”—ዘጸኣት 40:16።
ሙሴ ንእስራኤላውያን ብጾቱ እውን የፍቅሮም ነይሩ እዩ። እስራኤላውያን፡ የሆዋ ንሙሴ ንህዝቡ ኺመርሖም ይጥቀመሉ ኸም ዝነበረ ስለ ዝፈለጡ፡ እተፈላለየ ጸገማት ሒዞም ናብ ሙሴ ይቐርቡ ነበሩ። መጽሓፍ ቅዱስ፡ “እቲ ህዝቢ ድማ ካብ ብጊሓት ክሳዕ ምሸት ንሙሴ ኸቢብዎ ደው ኢሉ ነበረ” ይብለና። (ዘጸኣት 18:13-16) እስራኤላውያን ንዅሉ ጸገማቶም ምሉእ መዓልቲ ንሙሴ ኼፍስሱሉ ኸለዉ፡ እዚ ኽሳዕ ክንደይ የድክሞ ነይሩ ኪኸውን ከም ዚኽእል እሞ ሕሰብ። ይኹን እምበር፡ ሙሴ ነቶም ዜፍቅሮም ህዝቢ ባህ ኢልዎ ይሕግዞም ነበረ።
ብዘይካዚ፡ ምእንቲ እቶም ዜፍቅሮም ህዝቢ ይጽሊ ነይሩ እዩ። ምእንቲ እቶም ዝበደልዎ ሰባት እውን ከይተረፈ ጸልዩ እዩ። ንኣብነት፡ ሚርያም ሓብቱ ብዛዕባ ሙሴ ምስ ኣጕረምረመት፡ የሆዋ ብለምጺ ወቕዓ። ሙሴ በቲ ዝወረዳ መቕጻዕቲ ስለ ዘይተሓጐሰ፡ “ዎ ኣምላኽ፡ እልምነካ አሎኹ ኣሕውያ” ኢሉ ምእንታኣ ጸለየ። (ዘሁልቍ 12:13) ነዚ ጸሎት እዚ ንኬቕርብ ዝደረኾ፡ ካብ ፍቕሪ ሓሊፉ እሞ እንታይ እዩ ኪኸውን ዚኽእል፧
ካብዚ እንታይ ንመሃር፧
ንሕና እውን ንኣምላኽ ኣዚና ንኸነፍቅሮ ብምጽዓር፡ ንሙሴ ኽንመስሎ ንኽእል ኢና። ከምዚኣ ዝኣመሰለት ፍቕሪ፡ ንትእዛዛት ኣምላኽ “ካብ ልቢ” ንኽንእዘዞ ኽትድርኸና እያ። (ሮሜ 6:17) ንየሆዋ ኻብ ልቢ ኽንእዘዞ ኸለና፡ ንልቡ ነሐጕሶ ኢና። (ምሳሌ 27:11) ንርእስና እውን ንጥቀም ኢና። ከመይሲ፡ ንኣምላኽ ብናይ ሓቂ ፍቕሪ ተደሪኽና ምስ እነገልግሎ፡ ቅኑዕ ዘበለ ነገራት ንገብር ጥራይ ዘይኰነስ፡ ተሓጒስና ኢና እንገብሮ።—መዝሙር 100:2።
ንሙሴ ኽንመስለሉ እንኽእል ካልእ መገዲ ኸኣ፡ ንኻልኦት ሰባት ጥቕሚ ርእስና ብምስዋእ ፍቕሪ ምስ እነርእዮም እዩ። ኣዕሩኽና ወይ ኣባላት ስድራ ቤትና፡ ጸገማቶም ኬካፍሉና ምስ ዚቐርቡና፡ ፍቕሪ፡ (1) ልባዊ ቘላሕታ ንኽንገብረሎም፡ (2) ንኽንድንግጸሎም ወይ ከምቲ ዚስምዖም ንኺስምዓና፡ (3) ከም እንሓልየሎም ንኽንነግሮም ክትድርኸና እያ።
ንሕና እውን ከም ሙሴ ምእንቲ እቶም እነፍቅሮም ሰባት ክንጽሊ ንኽእል ኢና። ሓድሓደ ግዜ፡ ጸገማቶም ኬካፍሉና ኸለዉ፡ ክንሕግዞም ዘይንኽእል ኰይኑ ይስምዓና ይኸውን። ምናልባት እውን፡ “ብጸሎት እንተ ዘይኰይኑ፡ ኪሕግዘካ ዓቕሚ የብለይን” ንብል ንኸውን። ኰይኑ ግና፡ “ምህለላ ጻድቕ ሓያልን መስለጢትን” ምዃና ኣይንረስዕ። (ያእቆብ 5:16) የሆዋ ንጸሎትና ሰሚዑ ነቲ ሰብ ሓደ ነገር ይገብረሉ ይኸውን። ነቶም እነፍቅሮም ሰባት ካብ ጸሎት ንላዕሊ እሞ እንታይ ኢና ኽንገብረሎም እንኽእል፧ *
ካብ ሙሴ ብዙሕ ክንመሃር ከም እንኽእልስ ኣይትሰማምዓሉንዶ፧ ንሱ፡ ተራ ሰብ እኳ እንተ ነበረ፡ እምነትን ትሕትናን ፍቕርን ብምርኣይ ብሉጽ ኣብነት እዩ ገዲፉልና። ንኣብነቱ እንተ ቐዲሕናዮ፡ ንርእስናን ንኻልኦትን ክንጠቅም ኢና።—ሮሜ 15:4።
^ စာပိုဒ်၊ 8 ኣምላኽ ንጸሎትና ምእንቲ ኺሰምዖ፡ ስርዓታቱ ንኽንሕሉ ኻብ ልቢ ኽንጽዕር ይግባእ። ብዛዕባ እዚ ዝያዳ ሓበሬታ እንተ ደሊኻ፡ ኣብታ ብናይ የሆዋ መሰኻኽር እተሓትመት፡ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ምዕራፍ 17 ርአ።


text:
ተነዲፉ ድዩ፧
ኣትክልቲ ዘለዎም ሕሳብ ናይ ምቕማር ክእለት
ኣትክልቲ ኻብ ብርሃን ጸሓይ ጸዓት ወሲዶም ምግቢ ዚሰርሑሉ ፎቶሲንተሲስ ዚብሃል እተሓላለኸ መስርሕ ኣለዎም። ኣብ ገሊኡ ጅር እተገብረ መጽናዕቲ ድማ፡ ካልእ ዜደንቕ ነገር እውን ከም ዚገብሩ ይገልጽ እዩ፣ እወ፡ ነቲ ምግቢ ኣብ ምሉእ ለይቲ ዚመጽዩሉ ብሉጽ መጠን ይቕምሩ እዮም።
ነዚ ዚስዕብ ሕሰበሉ፦ ኣብ መዓልቲ፡ ኣትክልቲ ነቲ ኣብ ኣየር ዚርከብ ካርቦን ዳዮክሳይድ ናብ ስታርችን ሽኮርን ይቕይርዎ እዮም። ኣብ ለይቲ ድማ፡ መብዛሕትኦም ጅራት ነቲ ኣብ መዓልቲ እተዓቝረ ስታርች የህልኽዎ እዮም፣ በዚ ኸምዚ ኸኣ ንሳቶም ኣይጠምዩን፡ ፍርያምነቶምን ዕቤቶምን እውን ይቕጽል። ብዘይካዚ፡ ነቲ እተዋህለለ ስታርች እምብዛ ብቕልጡፍ ወይ ብዘገምታ ዘይኰነስ፡ ብልክዕ መጠን እዮም ዚጥቀሙሉ፣ ስለዚ፡ ኣብ ወጋሕታ ተወሳኺ ስታርች ምድላው ኣብ ዚጅምሩሉ እዋን ዳርጋ 95 ሚእታዊት እቲ ስታርች ብለይቲ ተጠቒሞምሉ ይጸንሑ እዮም።
እቲ ርኽበታት ኣብ ኣራቢዶፕሲስ ታሊያና ዚብሃል ዓሌት ተኽሊ ኣድሪ ኣብ እተገብረ ምርምር እተመስረተ እዩ። እዚ ተኽሊ እዚ፡ ክሳዕ ወጋሕታ ዘሎ ንውሓት ግዜ 8፡ 12፡ ወይ 16 ሰዓት ይኹን ብዘየገድስ፡ ንዕቑር ምግቡ ንምሉእ ለይቲ ኸም ዜሕድሮ ገይሩ ተጠንቂቑ ኸም ዜካውኖ፡ ተመራመርቲ ተገንዚቦም ኣለዉ። እቲ ተኽሊ ነቲ ዝተረፈ ስታርች ብንውሓት እቲ ኽሳዕ ወጋሕታ ዝተረፈ ግዜ የካፍሎ ኪኸውን ኣለዎ፣ በዚ ኸምዚ ኽንደይ መጠን ኬህልኽ ከም ዘለዎ ይውስን።
እሞኸ ኣትክልቲ ነቲ ዕቑር ስታርች ከመይ ገይሮም እዮም ብልክዕ ዚፈልጥዎ፧ ግዜኸ ኸመይ ጌይሮም እዮም ዚልክዑ፧ ነቲ ሕሳብ ንምቕማርከ እንታይ መስርሕ እዮም ዚጥቀሙ፧ ነዚ ሕቶታት እዚ መልሲ ንምርካብ ተወሳኺ ምርምር ኬድሊ እዩ።
እንታይ ይመስለካ፧ እቲ ኣትክልቲ ዘለዎም ሕሳብ ናይ ምቕማር ክእለት ብፍልቀት ድዩ መጺኡ፡ ወይስ ተነዲፉ እዩ፧


text:
ኣብ ከልልና ደጉዓን ወይና ደጉዓን ከባብታት ንፍርያት ቢራ ዝኸውን ስገም ንምምራ ዝምችውን ልዕሊ 60000 ሄ/ር መሬት ይርከብ። ኣብዚ ንልምዓት ምህርቲ ስገም ዝምቸውን ዝተመሓየሸ ወይ ምሩፅ ዓሌት ስገም ንፋብሪካታት ቢራ ክቐርብ ዝኽእልን ዓብይ ዕዳጋ ዘለዎን እዩ።
ኣብ ሃገርና 5 ፋብሪካታት ቢራ ዘለዋ እንትኾን 91,739ቶን ብቑሊ ስገም ተጠቒመን እየን። ብተመሳሳሊ 2 ናይ ብቑሊ ስገም ዝዳልዋ ፋብሪካታት ኣለዋ፡፡ ኣብ ሓፂር እዋን ናብ ምፍራይ ዝሰጋገራ 3 ፋብሪካታት ቢራ እውን ኣብ ግምት እንትኣቱ ተወሳኺ ጠለብ ከምዝህሉን ነዚ ዝመልእ መፍረያይ ከምዘድልን ምግማት ይከኣል፡፡ ካብዚ ብተወሳኺ በቢ ዓመቱ ክህሉ ዝኽእል ጠለብ እንትረአ ሰፊሕ ብፍላይ ድማ ኣብ 7 ዓመታት ዝህሉ ናይ ብቑሊ ጠለብ ብ83%፤ ማእኸላይ ዕቤት 12% ብዓመት ክህሉ እዩ፡፡ ካብ ውሽጢ ዓዲ ፍርያት ክሽፈን ዝኽእል ኣቕርቦት 30,000 ቶን ብዓመት እዚ ክፍተት ንምምላእ ካብ ደገ ክኣቱ ዘለዎ ቐረብ 27,650 ቶን ብዓመት 27.6 ሚሊዮን ናይ ኣመሪካ ዶላር ዝውድእ እዩ።


text:
1ናብ ኢየሩሳሌም ምስ ቀረቡ ኣብ ደብረ ዘይት ናብ ዘላ ቤተ ፋጌ በጽሑ፤ ሽዑ ኢየሱስ ካብ ደቀ መዛሙርቱ ኽልተ ልኢኹ 2 ኣብ ቅድሜኹም ናብ ዘላ ዓዲ ኺዱ፤ እስርቲ ኣድጊ ምስ ዒሉኣ ኽትረኽቡ ኢኹምሞ ፈቲሕኹም ኣምጽኡለይ። 3ዝኾነ ሰብ እንታይ ትገብሩ ኣለኹም እንተበለኩም ጐይታ ይደልዮም ኣሎ› በልዎ፤ ሽዑ ኽሰዶም እዩ በሎም። 4- 5እዝ ዂሉ ዝኾነ እቲ ብነቢይ ንጓል ጽዮን እንሆ ንጉሥኪ የዋህን ጻድቕን ኣብ ኣድግን ኣብ ገልገል ኣድግን ተቐሚጡ ናባኺ ይመጽእ ኣሎ!› በልዋ ዝተብሃለ ምእንቲ ኽፍጸም እዩ። 6ደቀ መዛሙርቱ ድማ ኸይዶም ከምቲ ኢየሱስ ዝኣዘዞም ገበሩ። 7ነታ ኣድግን ነታ ዒሉን ኣምጽኡሉ፤ ኽዳውንቶም ድማ ኣብ ዝባነን ጐዝጐዙሉ፤ ኢየሱስ ከዓ ተቐመጠ። 8እቶም ሕዝቢ ብምሉኦም ድማ ኽዳውንቶም ኣብ መንገዲ ኣንጸፉ፤ ኻልኦትውን ካብ ኣእዋም ጨንፈር እናሰልዑ ኣብቲ መንገዲ ይንስንሱ ነበሩ። 9እቶም ቀቅድሚኡ ዝኸዱ ደድኅሪኡውን ዝስዕቡ ሕዝቢ ኸዓ ዓው ኢሎም ሆሣዕና ንወዲ ዳዊት እቲ ብስም እግዚኣብሔር ዝመጽእ ቡሩኽ እዩ! ሆሣዕና ኣብ ኣርያም! እናበሉ ይጸርሑ ነበሩ። 10ናብ ኢየሩሳሌም ምስ ኣተወ ኸዓ ዂላ እታ ኸተማ መን እዩ እዙይ? እናበለት ተናወጸት። 11እቶም ሕዝቢ ድማ እዙይ ካብ ናዝሬት ናይ ገሊላ ዝመጸ ነቢይ ኢየሱስ እዩ በሉ። 12ኢየሱስ ኣብ ቤተ መቕደስ ኣትዩ ኣብ ቤተ መቕደስ ዝሸጡን ዝዕድጉን ንዝነበሩ ዂሎም ኣባረሮም። ጠረጴዛታት መሽረፍትን መናብር ሸየጥቲ ርግብንውን ገልበጠ። 13 ቤተይ ቤተ ጸሎት ክብሃል እዩ› ዝብል ጽሑፍ ኣሎ፤ ንስኻትኩም ግና በዓቲ ጐሓሉትን ሰረቕትን ገበርኩምዎ! በሎም። 14ኣብ ቤተ መቕደስ ከዓ ዕዉራትን ሓንካሳትን ናብኡ መጹ፤ ንሱ ድማ ኣሕወዮም። 15ሊቃነ ካህናትን መምህራን ሕግን ግና ነቲ ዝገበሮ ተኣምራት ርእዮም ሕፃናትውን ኣብ ቤተ መቕደስ ዓው ኢሎም ሆሣዕና ንወዲ ዳዊት! እንትብሉ ሰሚዖም ተናደዱ። 16 እዞም ቈልዑ ዝብልዎዶ ትሰምዕ ኣለኻ? በልዎ፤ ኢየሱስ ከዓ እወ እቲ ካብ ኣፍ ቈልዑ ን ሕፃናትን ምስጋና ኣዳለኻ› ዝብልዶ ኣየንበብኩምን ኢኹም? በሎም፤ 17ኃዲጉዎም ድማ ኻብታ ኸተማ ወፂኡ ናብ ቢታንያ ኸደ፤ ኣብኡውን ኃደረ። 18ንግሆ ናብ ከተማ ኽምለስ እንተሎ ጠመየ፤ 19ኣብ ጥቓ መንገዲ ሓንቲ ኦም በለስ ርእዩ ናብኣ ኸደ፤ እንተኾነ ቖጽሊ ጥራሕ እምበር ሓንቲ ፍረ ስለ ዘይረኸበላ ደጊም ካባኺ ንሓዋሩ ፍረ ኣይረኸብ! በላ፤ እታ ኦም በለስ ከዓ ሽዑ ንሽዑ ነቐጸት። 20ደቀ መዛሙርቱ ድማ ርእዮም እዛ ኦም በለስ ከመይ ኢላ ሽዑ ንሽዑ ነቐጸት! እናበሉ ተገረሙ። 21ኢየሱስ ከዓ እማን እማን እብለኩም ኣለኹ፤ እምነት እንተ ሃልያትኩም እሞ እንተዘይተጠራጢርኩም እዛ ዕፀ በለስ ከም ዝኾነቶ ጥራሕ ኣይኮነን እትገብሩ፤ ነዝ እምባዙይ ተልዒልካ ናብ ባሕሪ ተወርወር!› እንተ በልኩምዎ ክኾነልኩም እዩ። 22ኣሚንኩም ብጸሎት ዝለመንኩምዎ ዂሉ ኽትቅበሉ ኢኹም ኢሉ መለሰሎም። 23ናብ ቤተ መቕደስ ኣትዩ ኽምህር እንተሎ ሊቃነ ካህናትን ሽማግለታት ሕዝብን ናብኡ መጺኦም በየናይ ሥልጣን ነዝ ነገራት እዙይ ትገብር ኣለኻ? ነዝ ሥልጣን እዙይከ መን ሃበካ? በልዎ። 24ኢየሱስ ከዓ መሊሱ በሎም፦ ኣነ ድማ ሓንቲ ነገር ክጥይቐኩም፤ ነዚኣ እንተ ነጊርኩምኒ ኣነውን በየናይ ሥልጣን ነዝ ነገራት እዙይ ከም ዝገብር ክነግረኩም እየ። 25ጥምቀት ዮሓንስ ካበይ እዩ? ካብ ሰማይ ድዩ ወይ ካብ ሰብ? ንስንሳቶም ከዓ ኸምዙይ እናበሉ ተዘራረቡ፤ ካብ ሰማይ እንተ በልናዮ ስለምንታይ ድኣ ዘይኣመንኩምዎ?› ኽብለና እዩ፤ 26ካብ ሰብ እንተ በልናዮ ድማ ንዮሓንስ ኲሎም ከም ነቢይ ስለ ዝርእይዎ ነቶም ሕዝቢ ንፈርሖም ኢና። 27ንኢየሱስ ከዓ ኣይንፈልጥን! ኢሎም መለሱሉ። ንሱ ድማ ኣነውን በየናይ ሥልጣን ነዝ ነገራት እዙይ ከም ዝገብር ኣይነግረኩምን! በሎም። 28ቀጺሉ ኢየሱስ እንታይ ይመስለኩም? ንሓደ ሰብኣይ ክልተ ደቂ ነበርዎ፤ ናብቲ ቐዳማይ ቀሪቡ ወደይ ሎሚ ናብ ኣታኽልቲ ወይኒ ውፈር እሞ ሥራሕ › በሎ። 29ንሱ ኸዓ እምቢ › ኢሉ መለሰ፤ ደኃር ግና ተናሲሑ ወፈረ። 30ናብቲ ኻልኣይ ቀሪቡ ኸዓ ኸምኡ በሎ፤ ንሱ ድማ እሺ ጐይታይ › በሎ፤ ግና ኣይወፈረን። 31ካብ ክልቲኦም ኣየናይ እዩ ፍቓድ ኣቦኡ ዝመልአ? በሎም። ንሳቶም ከዓ እቲ ቐዳማይ በልዎ፤ ኢየሱስ ድማ ተቐበልቲ ቐረጽን ኣመንዝራታትን ናብ መንግሥቲ እግዚኣብሔር ምእታው ከም ዝቕድሙኹም እማን እብለኩም ኣለኹ። 32ዮሓንስ ብመንገዲ ጽድቂ ናባኻትኩም መጺኡ ነበረ እሞ ተቐበልቲ ቐረጽን ኣመንዝራታትን ደኣ ኣመንዎ እምበር ንስኻትኩምስ ኣይኣመንኩምዎን፤ ነዙይ ምስ ረአኹምውን ተናሲሕኹም ብእኡ ኣይኣመንኩምን በሎም። 33ካልእ ምስላውን ስምዑ ኣታኽልቲ ወይኒ ዝተኸለ በዓል ቤት ነበረ፤ ሓፁር ሓፀሮ፤ መጽመቕ ድማ ዀዓተሉ፤ መሐለዊ ደብሪ ሠርሐሉ፤ ንሓረስቶት ብብላዕ ሂብዎም ከዓ ናብ ካልእ ሃገር ኸደ። 34ጊዜ ፍርያት ምስ በጽሐ ካብ ፍረ ወይኑ ኸምጽኡሉ ኣገልገልቱ ናብቶም ሓረስቶት ለኣኸ። 35እቶም ሓረስቶት ከዓ ነቶም ኣገልገልቱ ኂዞም ንገሊኦም ወቕዕዎም፤ ንገሊኦም ቀተልዎም፤ ንገሊኦምውን ብእምኒ ቐጥቀጥዎም። 36ከምኡውን ካብቶም ቀዳሞት ዝበዝኁ ኻልኦት ኣገልገልቱ ለኣኸ፤ ንኣኣቶምውን ከምኡ ገበርዎም። 37ኣብ መወዳእታ ኸዓ ንወደይስ ይኃፍርዎ ይኾኑ› ኢሉ ወዱ ናብኣቶም ለኣኸ። 38እቶም ሓረስቶት ግና ነቲ ወዱ ምስ ረአይዎ ንስንሳቶም እንሆ እቲ ወራሲኡ እዙይ እዩ፤ ንዑ ንቕተሎሞ ርስቱ ኽንወርስ› ተበሃሃሉ። 39ኂዞም ድማ ኻብቲ ኣታኽልቲ ወይኒ ኣውፂኦም ቀተልዎ። 40እቲ ጐይታ ኣታኽልቲ ወይኒ ምስ መጸ ነቶም ሓረስቶት እቲኣቶም እንታይኮን ይገብሮም? 41ንሳቶም ከዓ ነቶም ክፉኣት ብኽፉእ የጥፍኦም፤ ነቲ ኣታኽልቲ ወይኒ ድማ ፍሪኡ በብጊዜኡ ንዝህብዎ ኻልኦት ሓረስቶት ብብላዕ ይህቦም በልዎ። 42ኢየሱስ ከዓ፦ እቲ ነደቕቲ ዝነዓቕዎ እምኒ ንሱ ርእሲ መኣዝን ኮነ፤ እዙይ ካብ እግዚኣብሔር ኮነ፤ ነዒንትናውን ዘደንቕ እዩ፤› ዝብልዶ ኣብ መጻሕፍቲ ኸቶ ኣየንበብኩምን? በሎም። 43 ስለዙይ ድማ እታ መንግሥቲ እግዚኣብሔር ካባኻትኩም ከም እትውሰድ ፍሪኣ ንዘፍሪ ሕዝቢውን ከም እትወሃብ እብለኩም ኣለኹ፤ 44ኣብቲ እምኒ እቱይ ዝወደቐይቕጥቀጥ፤ እቲ እምኒ እቱይ ዝወደቕ ድማ ይጭፍለቕ በሎም። 45ሊቃነ ካህናትን ፈሪሳውያንን ምስላታቱ ምስ ሰምዑ ብዛዕባኣቶም ከም ዝተዛረበ ፈለጡ። 46ክኅዝዎ ድማ ደለዩ፤ ግና እቶም ሕዝቢ ኸም ነቢይ ይርእይዎ ስለ ዝነበሩ ንኣኣቶም ፈርኅዎም።
Copyright
Learn More


text:
1ኣኅዋተይ! ምሳኻትኩም ሕጊ ምስ እትፈልጡ ሰባት እየ ዝዛረብ ዘለኹ፤ ሕጊ ንሰብ ዝገዝኦ ብሕይወቱ ኽሳዕ ዘሎ ጥራሕ ምዃኑዶ ኣይትፈልጡን ኢኹም? 2ሰበይቲ ሰብኣያ ብሕይወቱ ኽሳዕ ዘሎ ብሕጊ ምስኡ እስርቲ እያ። ሰብኣያ እንተ ሞተ ግና ካብቲ ዝተኣሰረትሉ ሕጊ ፍትሕቲ እያ። 3እምበኣር ሰብኣያ ብሕይወቱ እንተሎ ንኻልእ ሰብኣይ እንተ ኾነት ዘማዊት እያ እትበሃል። ሰብኣያ እንተ ሞተ ግና ኻብቲ ሕጊ ሓራ ወፂኣ እያ እሞ ንኻልእ ሰብኣይ እንተ ተመርዐወት ዘማዊት ኣይኮነትን። 4ስለዙይ ንእግዚኣብሔር ፍረ ምእንቲ ኽንፈሪ ንስኻትኩምውን ኣኅዋተይ ንኻልእ ማለት ነቲ ኻብ ሞት ዝተሥአ ክርስቶስ ምእንቲ ኽትኮኑ ብናይ ክርስቶስ ሥጋ ካብ ሕጊ ሙሴ ሓራ ወፂእኹም ኢኹም። 5ካብቲ ብሥጋ እንነብረሉ ዝነበርና ጊዜ ብሕጊ ተለዓዒሉ ድልየት ኃጢኣት ኣብ ሥጋና ይሠርሕ ነበረሞ ንሞት ዝኸውን ፍረ ኣፍረይና። 6ሕዚ ግና ብብሉይ ናይ ሕጊ ጽሑፍ ኣነባብራ ኽንክተል ዘይኮነስ [ ብመንፈስ] ዝኾነ ብሓድሽ መንፈሳዊ ሕይወት ክነገልግል ካብቲ ኣሲሩና ዝነበረ ሕጊ ሞይትና ኻብኡ ተፈታሕና። 7እንታይ ድኣ ኽንብል? ሕጊ ኃጢኣት እዩ ዲና ኽንብል? ኣይንብልን! ኦሪት እንተዘይመጽእ ነይሩ ግና ብዘይ ሕጊ ንኃጢኣት ኣይምፈለጥክዎን ነይረ። ሕጊ ዘይገንዘብካ ኣይትመነ! እንተ ዘይብል ንትምኒት ፈጺመ ኣይምፈለጥክዎን ነይረ። 8ኃጢኣት ብዘይ ሕጊ ምዉት እዩ፤ ኃጢኣት ግና ነቲ ትእዛዝ ምኽንያት ብምግባር ክፉእ ትምኒታት ኣለዓዓለለይ። 9ኣነውን ቅድም ሕጊ እንተይመጸ ሕያው ነበርኩ፤ ትእዛዝ ምስ መጸ ግና ኃጢኣት ሕያው ኮነ፤ ኣነ ኸዓ ሞትኩ። 10እቲ ሕይወት ከምጽእ ዝተውሃበ ትእዛዝ ንኣይ ንሞት ኮነኒ። 11ሕጊ ንኃጢኣት ምኽንያት ኮይንዎ ብትእዛዝ ኣስሓተኒሞ ብእኡውን ቀተለኒ። 12እምበኣር እቲ ሕጊ ቕዱስ እዩ፤ እቲ ትእዛዙውን ጽድቅን ሠናይን እዩ። 13እቲ ሠናይ ድዩ ደኣ ንኣይ ሞት ዘምጽአለይ? ኣይፋሉን! ሞት ዘምጽአለይስ ኃጢኣት እዩ። ኃጢኣት ኃጢኣት ምዃኑ ምእንቲ ኽግለጽ በቲ ሠናይ ገይሩ ሞት ኣምጽኣለይ። በዙይ ከዓ እቲ ኃጢኣት ብምኽንያት ትእዛዝ ፍጹም ኃጢኣት ከም ዝኾነ ምእንቲ ኽግለጽ እዩ። 14ሕጊ መንፈሳዊ ምዃኑ ንፈልጥ ኢና፤ ኣነ ግና ንኃጢኣት ዝተሸጥኩ ሥጋዊ ሰብ እየ። 15ነቲ ዝገብሮ ኣይፈልጥን እየ፤ ነቲ ዝጸልኦ እየ ዝገብሮ ዘለኹ እምበር ነቲ ዝደልዮ ኣይኮንኩን ዝገብሮ ዘለኹሞ። 16ኣነ ነቲ ዘይደልዮ ኻብ ዝገብር ግና እቲ ሕጊ ሠናይ ምዃኑ እምስክር ኣለኹ። 17እምበኣር እቲ ኣባይ ኃዲሩ ዘሎ ኃጢኣት እዩ ዝገብሮ ዘሎ እምበር ኣነ ኣይኮንኩን። 18ሠናይ ንምግባር ደኣ ድልየት ኣለኒ እምበር ሠናይ ግብሪስ የብለይን። ሥጋዊ ስለ ዝኾንኩ ጽቡቕ ሥራሕ ኣባይ ከም ዘየለ እፈልጥ እየ። 19ነቲ ኽገብሮ ዝደልዮ ሠናይ ዘይኮነስ ነቲ ኽገብሮ ዘይደልዮ ነገር እየ ዝገብር ዘለኹ። 20ነቲ ኣነ ዘይደልዮ ዝገብሮ ኻብ ኮንኩ ግና ድኅሪ ሕዝስ እቲ ኣባይ ኃዲሩ ዘሎ ኃጢኣት እዩ እምበር ኣነ ኣይኮንኩን ዝገብሮ ዘለኹ። 21እቲ ጽቡቕ ሥራሕ ክሠርሕ ዝፈቐደለይ ሕጊ ንሱ ኣብ ልዕለይ ክፉእ ነገር ኣምጺኡለይ ረኸብክዎ። 22ኣብ ውሽጠይ ብሕጊ እግዚኣብሔር ባህ ይብለኒ እዩ። 23ግና ምስ ሕጊ መንፈሰይ ዝዋጋእ ናብቲ ኣብ ሰብነተይ ዘሎ ሕጊ ኃጢኣት ኣቢሉውን ዝማርኸኒ ኻልእ ሕጊ እርኢ ኣለኹ። 24ኣነ ዝተዋረድኩ ሰብ እየ! ካብዚ መዋቲ ሰብነት መን ኮን ከድኅነኒ እዩ? 25እምበኣርስ ኣነ ብሓሳበይ ንሕጊ እግዚኣብሔር ብሰብኣዊ ባሕረይ ድማ ንሕጊ ኃጢኣት እግዛእ ኣለኹሞ ነቲ ብጐይታና ኢየሱስ ክርስቶስ ዘድኃነኒ እግዚኣብሔር ምስጋና ይኹኖ።
Copyright
Learn More


text:
ካብ ዮሃና እንታይ ንምሃር፧
ሓያሎ ሰባት፡ የሱስ 12 ሃዋርያት ከም ዝነበርዎ ዚፈልጡ እኳ እንተ ዀኑ፡ ገለ ኻብቶም ዚቐርብዎ ዝነበሩ ደቀ መዛሙርቲ ኣንስቲ እውን ከም ዚርከባኦም ኣይፈልጡን ይዀኑ። ሓንቲ ኻብተን ኣንስቲ ድማ ዮሃና እያ ነይራ።—ማቴ. 27:55፣ ሉቃ. 8:3።
ዮሃና ኣብ ኣገልግሎት የሱስ እንታይ ተራ እዩ ነይርዋ፧ ካብ ኣብነታኸ እንታይ ንምሃር፧
ዮሃና መን እያ ነይራ፧
ዮሃና፡ “ሰበይቲ እቲ ኩዛ ዚብሃል ኣዛዝ ቤት ሄሮድስ” እያ ነይራ። ኩዛ ኣብ ቤት ሄሮድስ ኣንቲጳስ መጋቢ ዀይኑ ዜገልግል ዝነበረ ሰብ ኪኸውን ይኽእል እዩ። ዮሃና ሓንቲ ኻብተን ካብ ሕማማተን ዝሓወያ ኣንስቲ እያ ነይራ። ምስ ካልኦት ኣንስቲ ዀይና ኸኣ ምስ የሱስን ምስ ሃዋርያቱን ተጓዒዛ እያ።—ሉቃ. 8:1-3።
ረቢታት ኣይሁድ፡ ኣንስቲ፡ ኣዝማደን ምስ ዘይኰኑ ሰብኡት ይትረፍዶ ሓቢረን ኪጐዓዛስ፡ ምስኣቶም ግዜ ኼሕልፋ እውን ከም ዘይብለን እዮም ዚምህሩ ነይሮም። ሕሉፍ ሓሊፎም ኣይሁዳውያን ሰብኡት ንኣንስቲ ኣይዛረብወንን እዮም ነይሮም። የሱስ ግና ነዚ ልምድታት እዚ ግዲ ብዘይምግባር፡ ንዮሃናን ንኻልኦት ኣመንቲ ዝዀና ኣንስትን ምስ ደቀ መዛሙርቱ ዀይነን ኬሰንያኦ ፈቒዱለን እዩ።
ዮሃና ምስ የሱስን ምስ ሃዋርያቱን ብምሕባራ በቲ ማሕበረ ሰብ ክትንቀፍ ትኽእል ነይራ እያ። ኵሎም እቶም ምስ የሱስ ዚሓብሩ ዝነበሩ ሰባት፡ ኣብ መዓልታዊ ህይወቶም ምትዕርራያት ምእንቲ ኺገብሩ ድሉዋት ኪዀኑ ኣድልይዎም እዩ። የሱስ ብዛዕባ እዞም ሰዓብቱ እዚኦም፡ “ኣደይን ኣሕዋተይንሲ እዞም ንቓል ኣምላኽ ዚሰምዕዎን ዚገብርዎን እዮም” በለ። (ሉቃ. 8:19-21፣ 18:28-30) ንሱ ነቶም ምእንቲ ኺስዕብዎ ኢሎም እተፈላለየ መስዋእቲ ዚኸፍሉ ሰባት፡ ኣዝዩ ኸም ዚቐርቦም ምፍላጥካስ ኣየተባብዓካንዶ፧
ብገንዘባ ኣገልገለት
ዮሃናን ካልኦት ኣንስትን ንየሱስን ነቶም ዓሰርተ ኽልተን “ብገንዘበን” ኣገልጊለናኦም እየን። (ሉቃ. 8:3) ሓደ ጸሓፊ፡ “ሉቃስ፡ እተን ኣንስቲ ምግቢ ይሰርሓ፡ ኣቕሑ ይሓጽባ፡ ክዳውንቲ ይልግባ ኸም ዝነበራ ኣይኰነን ዚነግር ነይሩ” በለ። ኣስዒቡ እውን፡ “ምናልባት ከምኡ ገይረን ኪዀና ይኽእላ እየን . . . ግናኸ ሉቃስ ከምኡ ኣይኰነን ዚብል ነይሩ” በለ። ምናልባት እተን ኣንስቲ ንብጾተን ብገንዘበን፡ ብኣቕሑአን፡ ወይ ብጥሪተን የገልግላኦም ነይረን ኪዀና ይኽእላ እየን።
የሱስ ኰነ ሃዋርያቱ፡ ኣብ ዕዮ ስብከቶም ዓለማዊ ስራሕ ኣይሰርሑን እዮም ነይሮም። ስለዚ፡ ምናልባት ነታ 20 ሰባት ዝሓቘፈት ጕጅለኦም ዚኸውን ምግብን ካልእ ነገራትን ዚኸፍሉሉ ኣታዊ ኣይነበሮምን ኪኸውን ይኽእል እዩ። ሰባት ኣብ ቤቶም የአንግድዎም ነይሮም ኪዀኑ ዚኽእሉ እኳ እንተ ዀኑ፡ ክርስቶስን ሃዋርያቱን “ሳጹን ገንዘብ” ሒዞም ይጐዓዙ ምንባሮም ግና፡ ኣብ እንግዶት ዚምርኰሱ ወትሩ ኸም ዘይነበረ ዚሕብር እዩ። (ዮሃ. 12:6፣ 13:28, 29) ዮሃናን እተን ካልኦት ኣንስትን ወጻኢታቶም ንምሽፋን ገንዘብ የዋጽኣ ነይረን ኪዀና ይኽእላ እየን።
ገሊኦም፡ ‘ሓንቲ ኣይሁዳዊት ሰበይቲ ገንዘብ እትረኽበሉ ምንጪ ኺህልዋ ኣይክእልን እዩ ነይሩ’ ይብሉ ይዀኑ። ይኹን እምበር፡ ኣብቲ ግዜ እቲ እተጻሕፈ ጽሑፋት ከም ዚሕብሮ፡ ሓንቲ ኣይሁዳዊት ሰበይቲ ገንዘብ እትረኽበሉ እተፈላለየ ምንጭታት ነይርዋ እዩ። እዚ ኸኣ ነዚ ዚስዕብ የጠቓልል፦ (1) ኣቦኣ ኣወዳት ከይወለደ እንተ ሞይቱ እትወርሶ ውርሲ፡ (2) ዚውሃባ ጥሪት፡ (3) ብመሰረት ሕጊ መውስቦ ኻብ ሰብኣያ እንተ ተፋቲሓ ዚውሃባ ገንዘብ፡ (4) ሰብኣያ ምስ ሞተ እትወርሶ ሃብቲ፡ (5) ብጻዕራ እትረኽቦ ገንዘብ።
ሰዓብቲ የሱስ ብእተኻእሎም መጠን ገንዘብ የዋጽኡ ኸም ዝነበሩ ፍሉጥ እዩ። ገለ ኻብቶም ሰዓብቱ ኸኣ ሃብታማት ኣንስቲ ነይረን ኪዀና ይኽእላ እየን። ገሊኦም ሰባት፡ ዮሃና፡ ሰበይቲ እቲ መጋቢ ቤት ሄሮድስ ስለ ዝነበረት፡ ርብሕቲ ነይራ ኽትከውን ከም እትኽእል ይገልጹ። ከምኣ ዝኣመሰለ ሰብ ጥራይ እዩ፡ ነቲ የሱስ ዚኽደኖ ዝነበረ ስፋይ ዘይነበሮ ኽዳን ኪውፊ ዚኽእል ነይሩ። ሓደ ጸሓፊ ኸም ዝሓበሮ፡ ነቲ ኽዳን እቲ፡ “ኣንስቲ ገፈፍቲ ዓሳ ኺውፍያኦ ኣይክኣላን እየን ነይረን።”—ዮሃ. 19:23, 24።
ቅዱሳት ጽሑፋት፡ ዮሃና ገንዘብ ተዋጽእ ከም ዝነበረት ዘይገልጽ እኳ እንተ ዀነ፡ ዚከኣላ ትገብር ከም ዝነበረት ፍሉጥ እዩ። እዚ ኸኣ ሓደ ትምህርቲ ይምህረና። ንረብሓታት መንግስቲ ኣምላኽ ሓደ ነገር ክንህብ እንተ ኣልዩና ወይ እንተ ዘይብልና እንውስኖ ባዕልና ኢና። ንኣምላኽ ዜገድሶ፡ ነቲ ኽንገብሮ እንኽእል ነገራት ብሓጐስ ክንገብሮ እዩ።—ማቴ. 6:33፣ ማር. 14:8፣ 2 ቈረ. 9:7።
ብግዜ ሞት የሱስን ብድሕሪኡን
የሱስ ኪስቀል ከሎ፡ ዮሃና ምስ ካልኦት ኣንስቲ ኣብቲ ቦታ እቲ ነይራ ኽትከውን ትኽእል እያ። መጽሓፍ ቅዱስ ብዛዕባአን፡ “ንሳተን ኣብ ገሊላ ኸሎ ዜሰንያኦን ዜገልግላኦን ዝነበራ እየን፣ ብዙሓት ካልኦት ኣንስቲ እውን ምስኡ ናብ የሩሳሌም ዝደየባ ነበራ” ይብል። (ማር. 15:41) ንየሱስ ኪቐብርዎ ኢሎም ካብቲ ጕንዲ ምስ ኣውረድዎ፡ “እተን ካብ ገሊላ ምስኡ ዝመጻ ኣንስቲ ስዒበን፡ ነቲ መቓብርን ሬሳኡ ኸመይ ከም እተነብረን ረኣያ፣ ሽቱን ቅዱይ ቅብእን ኬዳልዋ ድማ ተመልሳ።” እዘን ኣንስቲ እዚአን ከምቲ ሉቃስ ዝመዝገቦ፡ “ማርያም መግደላዊትን ዮሃናን ማርያም ኣደ ያእቆብን” እየን ነይረን። ንሳተን ሰንበት ምስ ሓለፈት ናብቲ መቓብር ተመልሳ እሞ፡ መላእኽቲ ረኣያ፣ እቶም መላእኽቲ ድማ የሱስ ከም ዝተንስአ ነገርወን።—ሉቃ. 23:55–24:10።
ዮሃና ኣብ መንጎ እቶም ብጰንጠቈስጠ 33 ድ.ክ. ኣብ የሩሳሌም እተኣከቡ፡ ኣደ የሱስን ኣሕዋቱን ከኣ ዚርከብዎም ደቀ መዛሙርቲ ነይራ ኽትከውን ትኽእል እያ። (ግብ. 1:12-14) ንሳ ምስ ቤተ መንግስቲ ርክብ ስለ ዝነበራ፡ ካብቶም ጸሓፍቲ ወንጌላት ብስማ ዝጠቐሳ ኸኣ ሉቃስ ጥራይ ብምዃኑ፡ ከምቲ ገሊኦም ዚብልዎ ሉቃስ ብዛዕባ ሄሮድስ ኣንቲጳስ ዝሃቦ ሓበሬታ ኻብኣ ረኺብዎ ኪኸውን ይኽእል እዩ።—ሉቃ. 8:3፣ 9:7-9፣ 23:8-12፣ 24:10።
ታሪኽ ዮሃና ጠቓሚ ትምህርቲ የመሓላልፈልና እዩ። ንሳ ንየሱስ ብእተኻእላ መጠን ኣገልጊላቶ እያ። እቲ ዝወፈየቶ ገንዘብ፡ ንየሱስን ነቶም ዓሰርተ ኽልተን ንኻልኦት ደቀ መዛሙርትን ብሓንሳእ ሓቢሮም ንኺጐዓዙን ንኺሰብኩን ዚሕግዞም እንተ ነይሩ፡ በዚ ትሕጐስ ነይራ ኽትከውን ኣለዋ። ንየሱስ ኣገልጊላቶ እያ፡ ኣብ ግዜ ፈተና ኸኣ ንዕኡ እምንቲ እያ ነይራ። ክርስትያን ኣንስቲ ነቲ ዮሃና ዝገደፈቶ ሰናይ ኣብነት ኪስዕባ ኣለወን።